text:
講起布吉,通常淨係諗起陽光與海灘,但除左玩水,布吉仲有唔少刺激好玩的戶外活動!今次就參加左由travelwebsite.com
贊助的一日團,一次過挑戰兩項在山中森林玩的活動,高空鋼索zip line同越野四驅車.出發啦四驅兄弟!
行程包酒店接送,由市中心酒店出發,大約45分鐘車程去到.Zipline同四驅車都係呢度玩.首先教練會幫你穿上玩zip line的安全裝備,之後就坐車上山,我揀左玩18個平台的zip line,最少係12,最多係32.
上到森林就可以開始玩啦,開頭會由比矮的樹開始玩,個d鋼索都短d,等大家試下個感覺先.兩個教練會一前一後照顧大家,通常一個飛左去目的地先,叫做示範,同埋之後可以接住你.另一個就留守最後,幫你扣好安全帶,等所有人都成功飛到另一邊之後佢就飛過黎.第一下飛出去都有d驚,但踏出第一步之後就好爽,勁好玩呀!可以放膽兩隻手都舉起,好似在森林裡飛!
之後會越上越高,d鋼索都會越黎越長,增加刺激之餘,仲可以有多d時間睇下周圍的風景,樹,全部都係樹!覺得自己好似泰山,飛越森林好好玩.
除左鋼索,中間仲有唔同設計的空中平台,例如有高空木板梯,要自己一步步行去對面,又會行繩網,同踩滑板等等,唔只得飛黎飛去咁單調.呢d都計埋落18個平台當中的,所以真正玩飛索係大約7條.最後個下係由大約2-3米高的高台落去地下,呢下好刺激,有離心力!因為我地得兩個人,所以都幾快玩完,玩左大約30分鐘.我覺得唔夠呀,因為飛索太好玩,好想再飛高d飛耐d,建議大家參加32個平台的!!!我下次再玩都會報多d呀.
玩完飛索就會車返你落去頭先個集合處,有免費水果同冰水,好貼心,因為都真係玩到身水身汗.
之後就又要威又要戴頭盔,再搭返車上山上玩四驅車.教練教左基本操作之後就會俾你試下車先,唔需要車牌.相信大部份人都冇揸四驅車的經驗,其實就好易操作,因為只有俾油,扭軑同剎車.但難度在於山路非常崎嶇,好多凹凸坑,係非常容易落坑上唔返黎.我試車個陣就落左幾次坑,所以就要教練跟車,即係佢會坐你隔離一齊出發,但主要都係自己揸,佢間中出手幫一幫你.如果你非常勁,教練就唔會跟你,佢會自己揸一架,你又自己揸一架沿路跟住佢就ok.可能好多人會覺得梗係自己揸先好玩架啦,但我個人建議有教練跟,因為中間好多凹凸落斜山路,隔離係山坡......我就唔係太敢自己衝落去喇.反正大部份時間教練都唔會出手,俾你自己揸,我覺得都滿足到揸車癮啦.
第一次揸四驅車,行森林裡個d崎嶇山路真係好正,好顛簸,仲成日遇到泥水氹,水花四濺,小心你對鞋同長褲,哈哈.
四驅車行程其中一個重點係去睇大佛,白色的巨型佛像聳立在山上,個景色超級驚艷,望住布吉市,連埋個海景,好靚好靚.布吉真係好靚.信徒可以入寺廟參拜,留意衣著,不能穿太暴露的.
另外仲有一個高山位都可以睇海景,教練會叫你落車影相,都好靚!個種感覺係成就了登上懸崖峭壁的女子~~~


c: text/html

text:
去旅行成日都希望可以多D機會同當地人交流,識新朋友,今次去九州佐伯市就有一個好開心的住宿體驗,就係入住當地農民的家,同農家主人一齊晚飯,感受一下住當地人屋企的溫馨氣氛.
佐伯市有大約20間農家住宿,我今次就入住其中一間農家一晚,主人係佐藤夫婦,佢地以前係務農為生,住既地方周圍好有大自然氣息,大宅前面有河流,附近都係山,空氣特別清新.不過唔好以為住郊區會好落後,兩層的住宅裡面好大,設施好齊全,在我心目中係豪宅.有三間客房,兩間係塌塌米房,一間有床.塌塌米房有露台,環境好舒適.我特別鍾意個浴室,有浴缸同埋花灑淋浴位置,係分開的,符合日本人要先淋浴乾淨再浸浴的習慣.
我地去到既時間係黃昏,佐藤太太同我地介紹下間屋,就開始準備食物,佢預備左超級多野食招呼我地,仲要叫埋朋友黎幫手預備,勁有心呀!成枱都係食物,真係好豐富!魚生同壽司係外賣,中間好大盤壽司係佐伯特產,飯上面係類似菇,都幾特別.其他都係佐藤太太同朋友一齊整,隻蟹係佢地自己落河捉架,就係佢地屋企前面條河,保證新鮮,好好味,仲教我拆蟹添!另外個關東煮佢又教我一齊整麵條,等我都可以參與下,當然都係好味啦哈哈.
一路食飯一路聽佐藤太太分享左好多好多野,佢真係非常親切友善,又有活力,成日講笑.佢仲俾結婚相我地睇,佢同佐藤先生結婚超過50年了,仲好恩愛,好幸福啊!好彩同行的朋友阿貝識日文可以幫手翻譯下,因為我係完全唔識既,所以我會建議識少少日文既人黎住,就可以交流得好d啦.後尾佐藤太太突然醒起有個翻譯app,佢講一句日文,個app就可以顯示中文,我就可以睇,知道佢講咩,好搞笑.佢又幫我較定水浸浴,嗚太感動了!真係好溫馨.而佐藤先生係比較文靜同內斂,雖然少說話,但都係好友善成日笑.
訓醒第二朝佐藤太太又為我地預備好早餐,和式早餐好精緻好多野食,可以媲美出面餐廳.早餐既米都係佢地自己種,好軟綿,唔小心食左兩碗添.

robotstxt: allowed

filter: keep


text:
- 英國睇電視可以唔買licence? - 14/01/2022
- 絮言.狂想#029:音啲/jɐm˥ tiː˥/標高音 - 10/01/2022
- 絮言.狂想#028:貴姓啊?莊漢生 - 23/12/2021
上回講咗我點樣從零開始,受香港抗暴之戰啟發,構思咗一個將真實事件戲劇化,探「暴動」同「暴政」嘅劇本.然之後,就嗱嗱聲搵人寫劇本.
唔試唔知,搵人寫歌劇嘅劇本都幾難.一方面要識發展一個故事,同埋將個故事濃縮,設計成一個舞台表演,另一方面要識用(相對上比較)詩嘅語言嚟創作,最好有啲音樂感添.喺我呢個project裡面,就再加上要熟識香港時事,但係又要用英文寫嘅要求,更需要有至少一兩個月嘅空閒時間投放入去.
我一開始試過問喺自己嘅奇博學院(Keble College)識嘅創意寫作學生,佢本身有同我打算夾弦樂四重奏(最後拖下拖下拖到武肺),都好有興趣幫手寫,但係暑假忙住寫論文,皮爾修.又試過搵暴大音樂系有英詩底嘅師弟墊屍底,可惜佢文筆又生疏,又忙住搞音樂會.
最後friend搭friend搵咗一個寫開英詩嘅,見住佢有寫開……性質相近嘅題材(放過佢啦国安叔叔),就大膽向佢提出呢個構想.從此,呢套劇,就開始由一個人嘅project,漸漸變成一team人嘅project.
藝術家脾性,創作者同創作者合作,真係唔容易.啲諗法由我源起,交到佢手上反覆噉斟,經歷大改,細改,內容,情節褪嚟褪去,等到佢慢慢吟完詩,再交返畀我譜曲.成個過程由八月左右開始,要喺十月排練之前完成,其實好難;有時會偷雞寫咗音樂先再fit返落啲詞度,而且最後都遲遲先完工.
開工期間,牛津現代歌劇學會就開始招其他人幫手籌備.因為場音樂會會有三套微歌劇,所以一截止報名,我哋三個作曲家即刻開始爭人.我考慮過自己做音樂總監(指揮),但係指揮責任太重大,都係做返副總監(即係排練時嘅伴奏)算.反而一見到我好欣賞嘅本科音樂學生,斯洛伐克女指揮死線一刻報名,即刻mark住佢,同其他作曲家bargain咗返嚟.深思熟慮後,再揀埋標榜一生人睇過幾百套歌劇嘅德國人數學博士生做導演,玩少少音樂但係好有戲劇經驗嘅英國學生做副導.
十月中上旬,我飛返牛津,開始我個學位嘅第二年.星期日到埗,星期一朝早就喺哈里斯.曼徹斯特學院為organ scholar嘅職位試奏,星期二晚就輪到我同其他作曲家去遴選啲報咗名嘅歌者.好驚,成世人聽得兩三套歌劇,突然大權在握,要揀歌喉,揀演技,揀台風.都係嗰句,我本來以為淨係寫音樂㗎咋.
好彩學會個阿頭一早諗好曬程序:每一個參選者入嚟,我哋各自介紹我哋嘅構思,講下我哋作曲進度幾咁唔掂,然後佢就唱一首歌,讀一篇戲劇獨白(dramatic monologue)(隔籬兩個都係英國人,中學時已經熟習呢啲戲劇嘢,我都係要google咗先清楚咩嚟).我好後悔自告奮勇做伴奏,搞到聽又難,寫碌屎又難.聽咗兩晚,終於聽曬,又要同人理論邊個套劇更需要最出色嗰啲歌者.好彩得我嗰套有男高音,另外兩個作曲家唯有睇住我擸走呢個貴族姓氏,戴頸巾,聲底靚,又勁有魅力嘅法國人哲學系博士生,成就我嘅「暴動」.相反,搵女高音就波折重重,但最後都搵到對呢個製作有熱忱嘅「暴政」.
同我個小團隊嘅初次開會,係角色遴選後一日,喺琴房嘅地下.當時有少少緊張,少少尷尬.始終我領導一個創作團隊嘅經驗欠奉(本身就冇諗住要),又係成間房裡面對歌劇認識比較少嘅一個.(就算演出後,次次re-u,一傾到歌劇話題,我都會保持緘默.)最擔心嘅係,我嘅題材咁本地,咁個人,對佢哋嚟講咁遙遠,喺佢哋知道故事內容之前捉佢哋入我條team,感覺好似氹咗佢哋落搭,或者拐咗佢哋幫我做嘢噉.
不過,我諗多咗喇.
佢哋都同學會主席一樣,認為歌劇係應該反映社會嘅.佢哋都覺得,香港嘅事,唔止係香港人嘅事;全世界注目之下,香港嘅浮沉,都係對世界嘅警惕.最重要嘅係,作為三套歌劇之中唯一唔係「全英班」嘅團隊,我哋係吸納緊唔同民族歷史嘅教訓嚟做呢一個製作.計埋演員,我哋一team人(除咗僅有嘅三個英國人)有香港人,德國人,斯洛伐克人,新加坡人,法國人,佢哋民族嘅近代史,都有同極權擦肩嘅慘痛經歷.佢哋都深明,而家嘅香港,就係慢慢,慢慢噉向住四十年代嘅西歐,六七十年代嘅中國,91前嘅蘇聯進發.香港人今日嘅故事,亦都係每一個民族嘅故事.
後來傾傾下,個故事嘅中心思想就變成從香港嘅出發點睇世界:每個國家,每個文化,不論係喺過去,現在,定係將來,都一定有類似嘅人物,事件出現過.往往都有為理想社會而無懼挑戰現狀嘅年青人,有只睇到癥狀而睇唔到病因嘅收成期分子,同埋有自以為主管公義嘅當權者.作品副題係「捏造嘅真相同反射嘅大話」(a chamber opera on manufactured truth and reflected lies,梳,我措詞唔係好掂),正正反映極權點樣用威權改寫現實,但係冷血嘅舉動只係掩飾佢嘅軟弱.
仲記得,我哋一路傾,大家都好雀躍噉話想有機會喺香港再演.可惜,佢哋而家可能連香港邊境都入唔到嚕.
籌備,排練嘅過程,下次再寫.
有關我嘅作曲生涯同埋作品,或者想睇下譜,請移玉步去我個音樂家主頁.


text:
[按此打開]
[隱藏]
少少背景,結咗婚四年,有個四歲大嘅女,租緊樓住,之前都係我一個人負責搵錢,個女人負責照顧個囡,疫情關係,之前份工冇咗,收入大減,而家搵大約$16,000個月,個女人上年十二月都有出返嚟做嘢,人工大約$21,000個月,請咗個姐姐照顧個女.
個女人出嚟做嘢冇耐,大約上年十二月,已經搭上左一個男同事,我一月左右發現,佢話會分開,觀察左幾個星期,我都相信件事已經完咗,就諗住算數.
到咗二月中至尾左右,我又發現有另一個男人嘅出現,個女人會帶埋個女話去佢外家屋企過夜,但俾我發現帶完個女去佢外家度,自己就會去咗第二度過夜.
忍無可忍,同佢攤牌,最後決定大家分開,但係大家都想要個女,大家傾過一排,都唔想搞上法庭棧嘥錢,最後大家傾好咗個女會跟佢,佢會好好對個囡,亦都會好好同我交代阿女嘅嘢(例如得閒會send下相俾我果啲).而佢唔會要我嘅贍養費,但係就要我每個月$1500嘅費用係for 阿女,而我每個星期有一兩日可以見個囡.
到咗五月尾,我就正式離開咗呢個屋企,佢話離婚嘅手續佢會搞掂,我離開咗之後大家都仲會當普通朋友咁WhatsApp下,期間我都有三次催佢離婚手續搞成點,佢就話跟進中.
近呢個月, WhatsApp同佢講咩幾乎都唔睬我,直到近兩日,律師樓終於打俾我話約我想去簽紙,上到去啲條款同之前傾嘅唔同,佢需要我比贍養費,而每個月比阿女嘅錢去到$8000,但係以我而家嘅人工根本比唔起,問佢發生咩事,佢一係已讀不回,一係就話自己同律師傾唔好搵佢,唔知佢痴咗咩線,依家講到好似我錯晒咁樣.
而家想求吓各位網民,究竟可唔可以教吓我應該點做,我啱啱已經申請咗法援睇吓有冇律師幫到我
另外我明白感情嘅嘢冇得勉強,但係我有樣嘢好唔甘心,就係個女人上年年尾已經有第二個,但係仲係咁洗我錢,嗰三幾個月已經洗咗十萬八萬,又買iPhone,又買呢樣果樣,又考車牌,又話對眼要做矯視.希望各位高抬貴手,唔好鬧我,我覺得自己已經好慘,我只係而家好迷惘睇吓大家有冇啲咩意見可以幫到我,謝謝大家


text:
Take in consideration that you could need the FULL WidgetKit version.
(澳門親子之旅)Planet J冒險王國 - 虛擬童話世界
19 MARCH 2017(SUN)
我地食左一個豐富早餐後,我地就即刻急急腳又走去玩,因為要去Planet J投入虛擬童話世界~
其實上次嚟澳門都有打算嚟依度玩,不過都係鐘意跳唔停嘅小小豬就選擇左PLAYHOUSE大放電.今次就可以嚟試下玩啦!
Planet J其實就係一個角式扮演嘅主題樂園,入到嚟小朋友就可以裝扮一番,之後就齊齊遊戲接受大考驗~
每事問嘅小小豬又嚟發揮佢嘅問題小子本能,一嚟到就不停問姐姐點玩~
如果小朋友想玩遊戲,就要另加150蚊購買魔法裝置(入場費150元(3歲或以下免費入場))~
拎住個魔法裝置就開始可以去玩啦~
話明係童話世界,就當然係有故事嘅內容,職員姐姐就先同小朋友們介紹故事起源及遊戲玩法~
原來場景都真係非常之大呀~
原來全程都有職員姐姐跟住,指導小小豬去接受挑戰呀~
原來每個魔法裝置內嘅任務都係有所不同,所以小小豬要好留心睇下魔法裝置內嘅故事,從而去適當地方做指定任務~
好啦...可以開始接受挑戰啦~
終於到左第一個任務位置~
一步步依指示就可以完成啦~
其實每一個挑戰都有唔同嘅難度,雖然有啲小小豬都真係未必識,不過全程有姐姐帶領,係適當時又加以幫忙同鼓勵,所以都唔怕會失敗呀~
其實每個任務位置嘅佈置都真係好仔細,所以都忍唔住要影下相,不過由於我地嘅魔法裝置只有一小時時限,所以小小豬就唔肯同我影相,要繼續去挑戰呀~
小小豬好努力地完成一個個挑戰,我就成為陪小小豬行住玩,跟隨唔同嘅任務前往唔同嘅區域,都真係左行行右行行,仲要急急腳(因為限時嘛),其實都真係幾攰(我指我自己),不過小小豬就精力無限,仲越玩越起勁,因為想快快手完成多啲任務嘛~
時間過得超快,一小時嘅魔法裝置遊戲時間就完啦.雖然冇得玩,不過仍然係可以留底係入面不停影影影,其實好多場景都係好精美,如果可以多啲時間我估真係可以影起碼大半日都未影完呀~
由於我地之後再有重點活動,就係去睇「體驗夢工場」冰之歷奇冰雕展(按此重溫),所以影得唔夠喉就要走啦.
係我地交還魔法裝置時,原來係會因應你玩到嘅程度,之後就會有COUPON送返俾小朋友,等佢可以係POP-UP STORE買嘢. 當然我地因為太趕下個節目,冇時間SHOPPING呀~
有別於一般嘅PLAYROOM,小朋友可以用用腦力考下智力,其實都真係唔錯,不過我個人就覺得如果大個啲嘅小朋友去玩,可能佢地能力高啲投入感會大啲.小小豬唔係唔鐘意玩,只係有某啲題目對佢嚟講就難左少少,導致投入感減去少少.
不過值得一讚就係那靚靚場景,真係好吸引呀,一個入場費就可以係園內全日任影(留意...係可以全日任行,不過一離開左就唔可以再入去,即係話只要係唔走先可以全日任行). 唯一就係....如果入場費可以平少少,我想就一定可以吸引多啲人入去玩呀!
More information :
澳門金沙度假區「冰之歷奇」2天自由行套票 每位$699起
- 包「體驗夢工場」冰之歷奇門票
- 包金光飛航香港往返澳門經濟艙船票
- 酒店餐廳內享用早餐或午餐(可免費提升至「體驗夢工場」功夫熊貓之舞林盛宴享用早餐)
- 包一晚酒店住宿(可選擇:澳門金沙城中心假日酒店,澳門巴黎人,澳門威尼斯人或澳門金沙城中心康萊德酒店)


text:
◎片 名 布偶金银岛历险记
◎年 代 1996
◎产 地 美国
◎类 别 喜剧,音乐,歌舞,家庭,冒险
◎语 言 英语
◎上映日期 1996-02-16
◎豆瓣评分 7.8
◎豆瓣链接 1822136
◎片 长 99分钟
◎导 演 Brian Henson
◎编 剧 罗伯特·路易斯·史蒂文森,Jerry Juhl
◎主 演 蒂姆·克里,凯文·毕晓普,比利·康诺利
◎简 介
多年前,海贼头子弗林特带领15名海贼将获得嘅好多金银财宝运到咗个未名小岛,但船只离开嘅时候,只有弗林特喺,其他嘅人都畀灭口.其实幸存并将藏宝地方画咗地图嘅伯恩斯重.佢系一家酒馆嘅熟客,同呢度嘅侍应生吉姆·霍金斯关系,好好,阿Jim有两个忠实嘅朋友利佐同刚佐.这天晚,伯恩斯到咗盲眼皮尤送畀佢“黑记认”,噉系海贼嘅处死令,佢知道自己时间唔多,咪将地图教咗畀阿Jim并话佢要小心一个得一对脚嘅嘢.转瞬之间,海贼们攻嚟,酒馆一片火海,阿Jim同两个朋友带住地图飞晒出嚟,佢哋决定去金银岛寻找弗林特留低嘅宝藏.要出海,一定要有船,佢哋三个揾到咗造船专家,可惜专家唔喺,咪专家有钱嘅猪仔接待咗佢哋,得知佢哋的确有寻宝图,呢个猪仔决定投资佢哋嘅航行,咪佢哋畀带上咗艘豪华嘅大船.佢哋发现船上嘅厨师朗·约翰得一对脚,但佢开朗风趣平易近人畀佢哋放松咗警惕.船上嘅大副埃容同船主绿青蛙斯莫里特喺畀船员嗌名时发现佢哋都系一啲衰浑噩噩,造船专家嘅仔话咁都系厨师举荐嘅.朗·约翰同阿Jim问起地图,但阿Jim冇答.而喺佢朋友利佐同刚佐遭到船员标参之后,斯莫里特船主要求佢交出咗地图并锁喺佢办公台度,大副埃容揸住锁匙.朗·约翰由阿Jim口中探得地图嘅位置.晚黑,佢同巡查嘅大副埃容建议检查士啤番条命船嘅安全性,呃到佢锁匙,到咗地图.偶然匿喺苹果桶度偷食苹果嘅利佐同刚佐之外,加吉姆听到朗·约翰同同伙嘅阴谋.虽然船主做咗安排,但阿Jim不幸畀朗·约翰等劫到船上.佢哋喺岛上揾到咗藏宝地方,但箱裏面就空无一物.船主斯莫里特带领手下上岛救阿Tom,但系就畀个岛上土著嘅野猪部落劫持,而佢哋嘅女王竟然系斯莫里特原来嘅女友本洁米娜·冈,本洁米娜已经将岛上嘅财宝转移咗地方.朗·约翰揸枪吓走咗本洁米娜嘅部下并以杀死船主为要挟迫本洁米娜讲出财宝嘅地方,结果佢同手下到咗全部嘅财宝.阿Jim同大副赶走咗占领大船嘅海贼并开往小岛便接应船主,朗·约翰同财宝一并畀缴获.至夜,朗·约翰突然间发现自己身上有喺大副嗰度呃到条锁匙,咪扮上财宝驾!小船返出去,听到动静嘅阿Jim发现咗佢行踪,但系因佢往昔嘅真诚决定放佢一马,大副埃容讲畀大家听,佢驾驶嘅船似乎最唔安全.朗·约翰同财宝一同沉没大海.


text:
鄧氏係新界五大家族之一,而鄧氏宗祠就位於元朗廈村.廈門鄧氏宗祠係清朝乾隆十四年(1749年)立基上樑,並於乾隆十五年(1750年)正式落成.鄧氏宗祠同佢哋後邊嘅學校係2008年一齊被列為法定古蹟,修葺之後回復昔日光彩,而佢嘅特色同格局就係三進兩院既建築.
廈村係昔日嘅海邊,係新界五大家族之一嘅鄧氏選址喺嗰度係因為前邊對整一個后海灣.后海灣同青山灣之間嘅航道,好適合嗰陣時做生意同買賣嘅人,前邊一大后海灣有水源,當時覺得水為財,而且覺得下村旁邊嘅地方來龍奇偉,格局開陽,水口緊閉,喺度興建宗祠子孫一定會繁衍,於是就選址係廈村喇!
宗祠裏邊一座三式嘅建築,神龕中央供奉兩位係廈村開基嘅堂兄弟,另外旁邊仲有皇姑趙氏時嘅神主.皇姑趙氏係當年鄧氏嘅新抱,亦係宋朝時候嘅公主.聽落都好巴閉!
呢邊一支支好似開封府紅色嗰啲牌,其實就係當時嘅人嘅卡片.當你出巡果陣時,就會有隨從阿三阿四阿五阿六幫你抓住你嘅名銜,幾咁威武啊!
宗祠嘅左側有一座1920年代嘅建築物,包括供客人入住嘅客房同埋客廳,後來友恭學校亦都係同年嘅建築,牆上仍然保存著草尾灰塑既裝飾.元朗廈村係當時繁盛一時,不過後來元朗市新墟出現,再加上天水圍起咗提壆,令到河床淤積,廈村試先慢慢走向衰落.
小編喺嗰漫遊左一個下午,仍然可以見到昔日壯麗嘅樓門,橫街小巷同關帝廟.龍友都可以黎搵個鬼妹做中西Cross Over! 而有小朋友又可以帶佢地去廈村依一度,實地睇一下舊香港.唔好下下都去商場嘆冷氣先得架!南生圍草地影到厭?依一度可能係一個更有style既地方!廈村仲有間好好飲既茶樓同幾間小食店,大家唔洗買晒一袋二袋黎,黎到先買都好方便架!
而且裡面經常性有一D活動,展覽,相片展舉辦,好有教育意義!
交通方面:
前面有個大既停車場,泊車都好方便架!
輕鐵巴士K65號 元朗(東)←→流浮山 (往流浮山方向) 屏廈路坑尾村落車便可以了
西鐵元朗站或天水圍站搭輕鐵路線751號或761P號往坑尾村站便到了


text:
自從近年可以令香港人有共同回憶嘅地方變得越黎越少,唔少人都開始鍾意搵D懷舊風嘅cafe同打卡位,最近尖沙咀就有個超懷舊嘅新商場「廣東捌拾」開幕啦~整個商場都以舊香港作為賣點,場內佔地逾2萬呎,樓高3層,充滿濃厚復古感覺!「廣東捌拾」入面除左有大量懷舊佈置,仲有超級市場,恐怖推理遊戲互動館同人氣小食店,又有得玩又有得食,毛孩都一樣入得去,大家有時間不妨去行下~
圖片來源:IG@cantonyama,hotdoglink ,cheungchaucorner,chashou.hk,mr.simbab|撰文:Candice
1/F懷舊竹棚街購物區 以後唔洗山長水遠都可以飲到「長洲角酪」!
一入到商場,懷舊嘅感覺已經強烈襲來,懷舊嘅竹棚街購物區超有特色,配上港式用語霓虹燈牌,大家可以係度瘋狂打卡~ 另外通常亦設有戲棚巨型花牌同懷舊香港場景打卡牆比大家宛如時光倒流,回到當年今日,一齊懷緬舊香港嘅美好!
就連毛孩都笑得咁開心,大家都千祈唔好錯過呢個咁靚嘅打卡位啦!
1樓除左有大量舖頭比你shopping,仲有幾間人氣小食店等緊你~ 當中包括有何文田人氣熱狗店「Hot Dog Link」,長洲乳酪飲品店「長洲角酪」 同主打黑糖珍珠奶茶嘅茶匠.
德國熱狗hotdoglink係香港首間傳統德式熱狗專門店,佢其他分店嘅裝修一向行懷舊路線,今次進駐cantonyama商場更加係錦上添花~熱狗方面完全係大件夾抵食,淨係望相都見到d cheese多到漏啦!熱狗有多種口味,鍾意食辣可以選擇墨西哥辣腸,柏林辣椒腸等;怕辣的話就可以揀香葱豬柳腸,脆皮煙肉火腿,就連醬料都有5款配搭,食落相當惹味!
「長洲角酪」一向出名,有去長州幫襯過嘅朋友都會知道有幾正,其中甘露角酪為店內招牌之一,加入芒果,紅西柚及鮮柚製成,層次豐富有口感,記得飲前要攪拌均勻.而家店舖係尖沙咀開左分店,以後大家唔洗山長水遠入長州先飲到,行過記得快d入黎買翻杯嘆下啦~
講到野飲,另外又點少得本地手搖茶飲店呢,「茶匠」雖然主打黑糖珍珠奶茶,但亦有提供好多唔同款式嘅果茶,沙冰,奶蓋同蘇打等等,夏天行過入黎買翻杯消消暑簡直一流!
2/F 繼續買買買!超級市場mini MART設有10大主題區 提供過百款零食/酒類產品
係一樓行完本地創作品牌,二樓仲有個6,000呎大嘅超級市場mini MART!市場設有10大主題區,包括日本零食區,美妝區,兒童玩具區,酒區等;其中酒區供應超過200款清酒及梅酒,就連日本拉麵款式同零食都有好多,就算係尖沙咀都唔一定要逼Donki先可以買到日本嘢~
3/F設恐怖推理館 大熱「劇本殺」桌遊遊戲實體化變成真實場景
除左食同買,玩方面仲有而家時下年輕人最鍾意玩嘅劇本殺!劇本殺其實係源自於韓國嘅一種桌遊,玩家們通過分飾劇本中嘅角色,圍繞劇本中案件展開推理,還原人物關係,挖掘證據,最後搵出兇手.過程有趣又燒腦,而家去cantonyama三樓嘅恐怖推理館「第二人生體驗館」,就可以同一班朋友一齊按此挑戰~
(INFO)
CANTONYAMA 廣東捌拾
地址:尖沙咀廣東道68-80號
相關文章:
(北角皇都戲院重溫歷年電影歷史!50年代舞台/懷舊海報/老戲院場景帶你回到過去)


text:
兒童碰碰車游樂設備項目
玩具-體育玩具
兒童碰碰車
鄭州三樂玩具蹦蹦云游樂設備項目
玩具-體育玩具
鄭州蹦蹦云,蹦蹦云,蹦蹦云設備
山東威海安裝蹦蹦云
玩具-體育玩具
蹦蹦云,安裝蹦蹦云,山東蹦蹦云
網紅橋網紅大秋千24人版加粗鋼管結實耐用
玩具-體育玩具
網紅秋千,網紅大秋千,網紅橋
網紅橋24人網紅游樂設備項目
玩具-體育玩具
網紅橋,網紅游樂設備
網紅橋景區文旅項目游樂設備
玩具-體育玩具
網紅橋景區,景區文旅游樂設備,景區文旅項目
沙窩蹦蹦云床項目安裝三天
玩具-體育玩具
沙窩蹦蹦床,蹦蹦云,沙窩蹦蹦云
蹦蹦云游樂設備項目產業地帶
玩具-體育玩具
蹦蹦云游樂設備
三樂供應蹦蹦云網紅設備
玩具-體育玩具
蹦蹦云網紅設備,蹦蹦云
大型充氣城堡滑梯的項目在線選擇示式
玩具-體育玩具
充氣滑梯,充氣城堡滑梯,大型充氣城堡滑梯
親子度假蹦蹦云景觀設備
玩具-體育玩具
蹦蹦云,景觀設備蹦蹦云,親子度假設備
旅游景觀設計規化里邊加入蹦蹦云會不會不和協
玩具-體育玩具
蹦蹦云,景觀蹦蹦云
湖北郴州景區蹦蹦云投資規化
玩具-體育玩具
蹦蹦云,湖北蹦蹦云
景區規化項目蹦蹦云
玩具-體育玩具
蹦蹦云,景區蹦蹦云
佛山充氣趣味道具出租 充氣時代巨輪出租
玩具-體育玩具
充氣趣味道具出租,充氣波波池出租
網紅秋千36坐鋼架游樂設備16
玩具-體育玩具
網紅秋千,網紅秋千游樂設備,鋼架網紅秋千
多人網紅秋千36座山西晉城
玩具-體育玩具
網紅秋千,多人網紅秋千,山西網紅多人秋千
山西長治單球蹦蹦床戶外項目 跳跳項目
玩具-體育玩具
單球蹦蹦床,戶外蹦蹦床,山西蹦蹦床
山西陽泉三球蹦蹦云體通體白色項目
玩具-體育玩具
山西蹦蹦云,三球蹦蹦云,白色蹦蹦云
廣東濱州市區支架游泳池線上交易活動
玩具-體育玩具
支架游泳池
廣東惠州市大型充氣水池藍色調調胎高50三樂訂
玩具-體育玩具
充氣水池藍色,大型充氣水池,廣東充氣水池
三樂SL-332水上充氣滾筒游樂設備PVC材質
玩具-體育玩具
水上充氣滾筒,充氣滾筒
三樂供應SL-665充氣水池現貨
玩具-體育玩具
充氣水池現貨,充氣水池
三樂SL-958大型充氣蹦蹦床埋沙地下
玩具-體育玩具
充氣蹦蹦床,大型充氣蹦蹦床,埋地下充氣蹦蹦床
三樂SL-985景區網紅蹦蹦云游樂設備
玩具-體育玩具
蹦蹦云,景區蹦蹦云,網紅蹦蹦云
湖北鄂州充氣水池和滑梯項目
玩具-體育玩具
充氣滑梯,充氣水池
彩虹沙窩蹦蹦床游樂設備現貨出售
玩具-體育玩具
沙窩蹦蹦床,彩虹沙窩蹦蹦床
大型充氣蹦蹦床埋地下一部分
玩具-體育玩具
大型充氣蹦蹦床
可隨場景新款大型充氣蹦蹦云樂園 景區充氣云朵蹦床
玩具-體育玩具
充氣蹦蹦云樂園,景區充氣云朵蹦床,大型充氣蹦蹦云
親子樂園充氣蹦蹦床 外形美觀沙地用品
玩具-體育玩具
親子蹦蹦床,充氣蹦蹦床,親子充氣蹦蹦床


text:
杯麵真係世界上最偉大嘅發明之一!杯麵嘅出現拯救咗唔少人渡過咗每一個饑餓到不要不要嘅夜晚.但係杯麵食嚟食去都係嗰幾款牌子,真係開始有啲食厭喇… 所以!今日小編幫大家喺淘寶上精挑細選咗6款辣辣杯麵,想知道邊款最好食?快啲拉落去睇睇喇!
1. 嗨吃家酸辣粉 ¥39.9 原箱6個
嗨吃家嘅酸辣粉可以話係小編食過最正宗嘅一款速食酸辣粉.首先,嗨吃家係調味料方面已經落足心思,細細一盒杯麵裡面竟然有6個調味料包.除咗基本嘅調味粉包,仲有辣椒油包,秘製麻油包,醋包,花生包同蔬菜包.嗨吃家嘅辣椒油真係令小編又驚又喜,酸辣味道十足而且仲好開胃,怕辣嘅朋友記得唔好落哂成包辣油啊!不過,呢款酸辣粉嘅麵同一般嘅酸辣粉稍稍唔同,佢係用較幼身嘅紅薯粉絲,口感Q彈有咬口,用熱水浸4-5分鐘就啱啱好食得喇!
2. 今麥郎非油炸刀削寬麵(香辣牛肉味) ¥5
刀削麵嘅愛好者一定要試試今麥郎嘅呢款刀削寬杯麵喇!小編最怕就係食又硬又厚身嘅刀削麵,呢款刀削麵就完全冇呢個問題,事關佢嘅賣點就係麵身「中厚邊薄」,入口外滑內筋,所以佢既麵條質地軟硬度就啱啱好,唔會太硬或太軟.而且呢款刀削麵都係非油炸㗎,比一般經過油炸嘅公仔麵更健康,食完罪惡感都少啲啊!唯一美中不足之處就係湯底唔夠辣,對於重度嗜辣嘅小編嚟講就辣得唔夠過癮喇.
3. 食族人酸辣粉 領券價¥49.9 原價¥59.9 原箱6個
食族人酸辣粉同樣都係小編私心推薦嘅一款.呢款酸辣粉嘅麵條都係比較幼身似粉絲,口感軟軟但唔爛.小編對於粉絲真係情有獨鍾,如果你都鐘意食粉絲又鐘意食辣,呢款酸辣粉絕唔會令你失望!而且呢個杯麵望落小小一個,但麵嘅份量卻唔少,食完真係飽腹感十足!唯一缺點係湯底比較油,唔建議大家飲湯喇.
𠵱家仲送你¥10優惠券,記得click入下面連結領取啦!
4. 食族人螺螄粉 ¥12.9
螺螄粉可以話係小編嘅摯愛,不過螺螄粉嘅味道就未必個個人都接受到.皆因螺螄粉中嘅酸荀係散發著一種獨特嘅味道,未食過嘅朋友可能會聞唔慣,但當你嘗試咗一啖就會默默愛上!而杯麵裝嘅螺螄粉小編都係第一次食咋,食族人螺螄粉嘅配料都畀得十分足,附有滿滿一大包嘅酸荀同酸豆角.味道方面當然比正宗嘅螺螄粉稍為遜色,但勝在方便快捷,比起要煮起碼10-15分鐘嘅袋裝螺螄粉,呢款杯麵裝只需要用熱水浸5-6分鐘就食得!未試過螺螄粉嘅朋友們不妨入手一個試試喇!
食族人嘅呢款杯麵最值得一讚嘅地方就係佢嘅湯底!加入熱水後,一打開蓋就即刻聞到撲鼻而來嘅牛肉麵味,簡直係牛味沖天!而且,食族人喺配料方面都同樣落足心思,呢款牛肉面嘅蔬菜包裡面真係有牛肉粒㗎,仲有香菇,辣椒,芫莤,用熱水泡開之後,賣相真係好豐富.而麵條質地就係細細軟軟,食落口嘅口感比較似拉麵.
6. 康師傅 乾拌酸菜牛肉麵 ¥38.9 8碗裝
康師傳呢個牌子相信大家都唔陌生,甚至可能好多人都食過佢嘅湯麵,但係康師傅嘅乾拌麵你地又試過未呢?今次試嘅就係酸菜牛肉乾拌麵,拌好之後香氣十足,令人忍唔住想快啲試一啖.可惜味道偏咸偏重,食咗幾啖已經想飲水,感覺湯麵版嘅康師傳比較出色.
小編提提你:以上六款杯麵全部都喺天貓超市有得買㗎!𠵱家喺天貓超市買滿¥249即享免運費,仲可以直送香港不收上門附加費,大家快啲Click入天貓超市揀下仲有咩心水貨品喇~
(產品資料以官方最新發佈為準)
(文章純屬作者個人意見,不代表香港01立場.)


text:
港澳客輪碼頭
港澳客輪碼頭(簡稱港澳碼頭)係香港目前主要嘅碼頭口岸,1985年9月27號啟用,位於香港島上環信德中心,提供往來香港同埋澳門嘅高速客輪服務.碼頭設有入境事務處上環出入境管制站以及海關設施.碼頭可應付每年1,500萬嘅旅客量,設有內,外兩座碼頭,中間有60公尺闊嘅水道畀船行,並以行人天橋連接.
除咗澳門航線外,港澳碼頭亦提供中山,珠海,深圳蛇口,廣州南沙等地方航線服務.
直升機坪[編輯]
碼頭天台亦設置直升機停機坪,名為空中快線直升機場,由空中快線直升機有限公司(之前叫港聯直升機(香港)有限公司)營運,提供來往港澳嘅直昇機航班,由香港上環往澳門新外港碼頭大概要 16 分鐘,澳門新外港碼頭往香港上環大概要 19 分鐘.
另外,直升機場亦提供包機服務,前往澳門新外港碼頭,澳門國際機場,深圳寶安機場及廣州白雲機場.
跨境渡輪[編輯]
碼頭提供多條航線來往香港,澳門及廣東嘅主要碼頭:
因武漢肺炎影響,所有航線已暫停服務直至另行通知.
金光飛航喺香港港澳碼頭嘅入閘口
史[編輯]
從前,上環港澳碼頭係露天嘅小碼頭,賣船飛個位都係露天嘅.喺信德中心啟用之後就移入室內,稱為港澳客運碼頭.
佢附近喺史上有著名嘅上環大笪地,係「平民夜總會」,有賣武南拳北腿,唱戲賣藝,睇掌相面相,賣涼茶,果汁,西瓜汁,成衣,褲頭帶,以及其他日用品嘅晚間流動小販.


text:
手機‧電玩
Marvel's Spider-Man玩後感
Marvel's Spider-Man係第一隻Open World嘅Superhero遊戲,雖然Marvel's Spider-Man都係一隻好玩嘅遊戲,但係一隻遊戲點都有好同唔好嘅地方.以下就係我對依隻Game嘅總結.
優點:
如果你係Marvel電影嘅超級Fans,相信你對電影入邊嘅紐約都有一定嘅影識.而今次遊戲入邊都成功還完到電影入邊嘅紐約.你可以係遊戲入邊搵到復仇者大廈,奇異博士嘅聖所同瓦干達嘅大使館.令你可以更加投入遊戲.
而如果你係Spider-Man漫畫嘅Fans,今次都可以好快代入到故事.遊戲入邊有一個收集背囊嘅要素,入邊全部都係漫畫嘅細緻位.入邊可以還原到Peter同Mary第一次約會嘅餐單等,可以滿足到漫畫Fans,又可以令唔睇漫畫嘅玩家更容易理解故事.
而遊戲亦都結合左漫畫故事去做連接,依如蜘蛛俠:僅剩之日,兩個蜘蛛俠相識嘅故事等等
缺點:
故事發生係Peter已經成為左蜘蛛俠好幾年,所以有好多反派已經被蜘蛛俠打左入監獄.如果你唔係漫畫派嘅玩家,你根本唔會知反派係咩角色同有咩特點,佢地嘅資料你只可以係收集背囊嘅任務入邊得到.
而另外一樣我唔滿意嘅地方係Boss戰,故事一開始已經表明左今集有六大反派而且已經被蜘蛛俠打左入監.由故事發展同試玩片可以睇到佢地會逃出監獄,照理黎講應該會係連續嘅Boss戰,但係佢Boss戰嘅模式真係太悶.避開三次攻擊打Boss一樣,連續做三次就可以打敗一個Boss.如果只係其中一兩隻Boss係要咁打嘅,其實係幾好嘅,但係要連續打咁多隻Boss就真係太悶啦.
遊戲以5分為滿分,我會被佢3.5分.
Tag
- spiderman


text:
今個禮拜又偷懶唔煲湯,試咗整
Gordon Ramsay 個西湯,效果都唔錯,不過份量只夠兩餐,所以今晚就另外再跟 Maangchi 姨學整海帶湯,遲啲先同大家分享番 Ramsay 個西湯啦!
韓國人好鍾意煮海帶湯,不單只生日會整,就連生完 BB
之後都係飲海帶湯補身.Maangchi 姨係教用新鮮青口去煮海帶湯,但係邊度咁易買到新鮮青口呢!原本街市間「大昌」都有急凍藍青口賣,可惜街市重建又俾「領匯」迫走埋,所以我就改咗用蜆肉喇.當然,味道一定會差好遠,但調味之後都唔差呢!
材料:
韓國海帶
急凍蜆肉
蒟蒻芋絲
白蘿蔔
薑片
蒜蓉
調味料:
魚露
麻油
- 海帶用清水浸 30 分鐘,之後洗乾淨,瀝乾水,然後切段;蜆肉解凍後略沖洗.
- 芋絲過水後瀝乾水份備用;蘿蔔刨皮後切粒.
- 將海帶,蘿蔔同薑片凍水落煲,用中火煲 20 分鐘.
- 之後加入蜆肉,芋絲同蒜蓉,翻滾後即可熄火.
- 加少許魚露及麻油調味.
先買包細嘅海帶嚟試吓,試過之後覺得 OK
先再買包大嘅,價錢抵好多哦!
浸發前後完全兩個樣,拍得住啲整容廣告哦,呵呵!
好彩我幫襯開嗰幾個檔口都抽中籤,可以留低喺度繼續營業,買慣買熟始終都好啲,我同菜檔老闆娘講蘿蔔太大條,一個人食唔到咁多,佢又搵唔到條細嘅俾我,於是佢就拗斷一截自己 “啃” 咗佢,等我可以買少啲,真係多謝哂老闆娘呀!
因為我習慣湯渣當餸食,所以我自己就加蘿蔔同芋絲一齊煮,
又用剩咗半隻蛋,倒埋落去做蛋花,無浪費呀!


text:
降頭巫蠱之說時有聽聞,到底真有其事還是迷信炒作? //每次我阿媽最後回應都係「你識乜呀」.直到後嚟收到姨媽上吊自殺嘅死訊,無耐,阿媽就同我講:「依家話俾你知點解姨媽會有精神病,其實你阿公係俾人落降頭害死,人地話降頭會禍及三代,你姨媽都去埋,我驚到你依代都會有事.」//
降禍三代
簡介
話說細個去拜年嗰陣,有件事係令我好驚,就係去我姨媽度拜年.我阿媽總係同我講:「陣間你記住唔好亂講野,跟實我,因為你姨媽有精神病.」咁細個對精神病嘅認知真係好淺薄,最深印象就係阿媽成日講某幼稚園嘅慘劇,於是細個去探我姨媽就變成一個童年陰影.到咗我年記大啲,我就問阿媽做咩姨媽會有精神病,我阿媽就話:「佢自私囉,你大個啲先話你知.」
咁我年紀雖少,不過一言九頂嘅我就點都駁咀:「唓,你次次都話我大啲先講,我依家咪大咗啲囉,自私點會有精神病架.」
每次我阿媽最後回應都係「你識乜呀」.直到後嚟收到姨媽上吊自殺嘅死訊,無耐,阿媽就同我講:「依家話俾你知點解姨媽會有精神病,其實你阿公係俾人落降頭害死,人地話降頭會禍及三代,你姨媽都去埋,我驚到你依代都會有事.」
我:「你唔係話姨媽係因為自私先有精神病架咩?點解會關降頭事?」
媽:「你聽我講埋先,之前都同你講過當年你阿公係做偏門,撈得好掂所以好有錢,邊似得我地依家咁,去城門水塘玩,買多兩舊醎酸菜食就肉都赤埋.
我記得以前細個住間屋好大,嗰陣我都係得幾歲人.後來聽人講返,屋企仲有好多地,你阿公老婆都有幾個,又有好多工人.係好多年前,你阿公娶咗你阿婆好耐都未有小朋友生出嚟,你阿公見有個妹仔=16px又醒目又乖,咁就收=16px咗=16px佢做養女,嗰個就係你姨媽,所以你姨媽年紀大我地(加阿姨)成十幾年.」
後嚟有你阿公有個老婆首先生咗個仔,佢驚其他房人會生個仔出嚟同佢爭身家,所以就落降頭整死咗你地阿公,然後趕走其他房人,包恬你阿婆,等個仔可以承繼全部身家.
無耐就文革,嗰陣我同你阿姨仲係好細個,你姨媽已經係個大人,有人帶咗我地三姊妹走咗落香港.後嚟到文革完咗,我地都仲係十幾歲嘅o靚妹,你姨媽嗰陣就差不多30歲都有,之後你姨媽就有開始上大陸探你阿婆,但係有次你姨媽上完大陸就開始精神有問題.
我地初時都唔知咩事,直到收到你外婆嘅信,你外婆話原來你阿公以前驚俾共產黨沒收家產,就將啲黃金分批收埋係幾間屋嘅牆裏面,如果真係俾共產黨攪,可以等風聲無咁緊之後再攞返啲金出嚟,點知你阿公去咗無耐就文革,你阿婆又已經返咗鄉下,當時大陸好混亂,走到老遠去搵啲金不過去到又無人無物,挖番啲金出嚟又唔知點運,又唔知收去邊,萬一俾人知道有錢就一定俾人批爭,所以批金就一直都無去搵返.
後來你阿婆改嫁埋,佢唔想再攞你阿公啲錢,於是就諗住將啲錢留俾我地三姊妹,你阿婆好信你姨媽,就將以前啲屋嘅地點講咗俾你姨媽知,等佢帶埋我地兩姊妹一齊返去試下挖番啲金出嚟.
點知後嚟有公安搵你阿婆,話拉咗佢個女,拉佢嘅原因係發現佢帶大量黃金出境(我唔知依條係咩罪呀).就係咁,你阿婆就知道你姨媽自己走去搵啲金,即係想獨吞.啲金就俾大陸嘅唔知公安定海關充公咗(落袋掛),而你姨媽就一直掛住啲金就出現咗精神問題,好多年都係咁,到最後仲上屌自殺,我就成日形住件事同降頭有關,所以你以後都係咩都小心啲喇.」
年少時候,我真係覺得姨媽自私,如果佢將啲金分俾我地就發喇.而我年少時亦總係覺得我阿媽好迷信,對任何鬼神之說深信不疑,講得愈離奇就愈信,邊有咁多降頭呀!邊有咁勁禍及三代呀!但係當年紀大咗,我開始覺得世界之大,係可以無奇不有,世上有降頭之術亦不無可能,後來讀到司馬中原先生嘅「巫蠱」,文中亦有提及降頭=16px巫蠱之術會牽連三代. =16px幸好事隔多年,我阿婆嗰房人同我依代人都叫相安無事,可能個降頭無咁勁掛.但係比起降頭,=16px我更加相信嘅係因果,有啲唔見得光嘅錢,你受唔起,攞咗真係會無命洗,當年我屋企分唔到啲錢可能真係執身采.
最後一定要聲名一樣野,對於坊間嘅鬼神之說,本人認為係以呃神騙鬼居多,我阿婆生前就因為迷信而被祈福黨呃過錢.幸好事隔多年,我阿婆嗰房人同我依代人都叫相安無事,可能個降頭無咁勁掛.但係比起降頭,我更加相信嘅係因果,有啲唔見得光嘅錢,你受唔起,攞咗真係會無命洗,當年我屋企分唔到啲錢可能真係執身采.


text:
「團隊」
不經不覺離開咗大公司已經八年,正所謂人走茶涼!如果今日仲記得你嘅話,其實你應該感到安慰.當然我唔知仲有幾多人會仲記得我嚟個上司,或者係佢哋心目中都只不過係一個分配工作比佢哋嘅人而已.有時自己真係幾懷念當時嘅團隊,相信依家好難再建立返一個咁有嘅質素嘅團隊.我只可以話我幸運遇到每一位同我齊上齊落,完全信任我嘅團隊!無佢哋就無今日嘅我!
「成就」
做咗嘢咁多年,教咗書咁多年,其實最有成功感嘅唔係自己做到啲乜嘢成績,而係見到自己請返嚟嘅員工同自己嘅學生都有一個好嘅發展.或者係人生入面我只係一個過客,所以記唔記得我亦都唔重要,只要佢哋成功,其實就係我最大嘅成就!做人做事如果只係顧及自己嘅利益嘅話,就算你幾成功都好,其實都無用!你點樣對人,人哋點樣對你,好多嘢其實都係相向嘅!
「舊時」
或者真係人大咗,開口埋口都講舊時,而家終於明白啲老人家點解咁鍾意講啲陳年舊事.雖然真係事隔十年,但係大家真係好似坐咗時光機咁,返到去當年大家一齊工作嘅日子.雖然有時未必真係見到面,不過見到佢哋係社交媒體更新自己嘅近況,知道佢哋嘅發展,其實就好似啲父母見到自己啲仔女咁.希望有一日可以同你哋再一次並肩作戰!
Also published on Medium.


text:
誤區一:玻化磚唔防滑
其實呢種說法係唔正確嘅,玻化磚嘅防滑性能係比較好嘅.大家可以直接用腳踩來試試.試防滑性能時唔好加水試.
誤區二:玻化磚滲透性
由於玻化磚都係由土胚,土料經過高溫燒制嘅,但無論再點高壓,顆粒研磨點再細,但其排列嘅結構比水分子要大,會存在滲透嘅可能.但宜家嘅玻化磚生產廠家一般都係瓷磚出廠前都做著防汙處理,即係瓷磚嘅表面打過蠟,能好好嘅封閉瓷磚表面嘅細孔,起到好好嘅防汙效果.宜家大家對此問題嘅講法都有啲作大,實際上冇想像嘅嘅咁惊.如果唔相信嘅話,大家可以睇睇大鐘寺藍景麗家地面所鋪嘅歐汶萊玻化磚,已經有兩年嘅時間,大家睇睇效果就知道了.
誤區三:玻化磚係通體嘅
玻化磚唔一定全部都係通體嘅,宜家玻化磚中最常見嘅通體如純色嘅超白磚等.通體嘅玻化磚只占玻化磚中好少嘅一部分.大部分都唔係通體嘅.如滲花係列,好多廠家生產嘅超微粉係列等都唔係完全通體嘅,都沒有必要做到完全通體.好多都係經過多次布料工藝形成表面嘅紋理,但咁不會影響玻化磚嘅耐磨性能,根本唔使擔心被磨掉嘅可能性了.
玻化磚 裝修 佈置
本文章內容及圖片均由本專欄作者提供及上載,並不代表本公司立場,如有任何版權問題,請與本公司聯絡.


text:
GE2314 Construction As One of the Founding Stones of Modern Hong Kong 建築業是建構現今香港的其一基石B+
今個學期轉左形式,
再唔係Sem尾交一份Final Report咁
變左做兩次Quiz (60% + 40%)
(其實個百分比同Exam就本無分別......)
咁Week 6/7 第一次 (60%):
比2個幾鐘你寫一篇Essay,題目到時上堂先比,但係佢會基本講一下應該點寫先高分同有咩要求咁,三選一既,可以用電腦打完再印出黎交/手寫,反正就比你一邊Google一邊寫,時限內做完交去佢Department office 外的收集箱到,逾時扣%
Week 13 第二次 (40%):
20條MC,考Raymond以外其他3個Tutors既lectures,不過係OPEN-BOOK既,所以都可以一路喺電腦Search Lectures PPT Slides一路答,有D一Search就有Ans,咁有D都難難地既
反正尼科就真係Hea,上過Raymond堂既都知道佢聲稱自己零廢話,但係其實好老實講都係學唔到D咩既,不過我諗Grade都依然鬆手既,可能派少左A Range Only,最大問題都係一直分數上係唔透明既,唔知佢點評分同你唔會知自己考成點既,所以要真係到出Grade個刻先知你個分係點
P.S. Raymond既堂會Tick Attendance,佢話佢好睇Attendance既,所以嗰幾堂記得番/叫人幫你剔,事關佢其實都係就咁傳張Attendance List


text:
今期講車,唔係我最鐘意的Land Rover,係講美食車.唔講由自可,一講就要引用堅哥的助語詞:「你老味!」我唔係老味那些美食車經營者,我係老味呢個離地超人嘅政府.
唔知有冇聽錯,美食車嘅目的係推廣香港旅遊同埋幫青年人創業,同時發揮佢哋嘅創作精神.你老味,唔講其他使費,單單搞架車出牌,都要六十萬起錶.有報導話有經營者足足花咗過百萬搞佢架車出牌.入場費咁高,計劃一出,馬上打破唔少青年㕑神的創業夢,更唔合理嘅就係點解要市民攞錢出嚟幫政府搞推廣旅遊業,有冇搞錯!
再睇美食車點樣推廣旅遊?食物,我冇食過,都好似茶記menu mix and match.香港以為好得的茶餐廳只係地產霸權嘅side product.食物無營養之餘,成本又低,日日食茶記,慳番D錢都唔夠睇醫生.再睇吓主角架美食車.睇咗以為係部五噸半,通街都係,乜嘢創意,乜嘢特色一一欠奉,乜香港出品就係咁嘅料?最難頂就係見到個高官so卡片,係電視食住個包笑住咁講話價錢貼地.咁樣揾呢人帶領香港?朋友,唔好唸住高官好香港好,富豪好香港好,靠自己啦!靠自己行條路出嚟,靠自己自給自足.
我認為美食車一定要港人優先,美食車應該為港人服務.台灣嘅夜市係招呼台灣人,將民間嘅智慧及生命力發揮,成為台灣旅遊嘅特色景點,使乜搞架美食車嚟吸引遊客!
美食車一早已經植根香港,只係比政府用地產霸權將佢哋封殺.車仔麵我細細個嘅時候係用手推車賣嘅麵食,重有格仔餅,雞蛋仔,假魚翅,鹵味,牛雜等等,都係用手推車嚟賣.一部手推木頭鐵皮美食車,就係香港嘅icon同精神,除咗獅子山,幫香港一齊掉那星頂住上嘅就係這部手推車.香港嘅平民百姓,一天辛勞,一部手推車美食就可以將我哋wind down 及 comfort下來.自力更生,不耍地產霸權,就係手推車嘅香港精神,就係因為同地產霸權對抗,所以命運只有死路一條.
香港早早就有有牌的美食車存在,雪糕車就係有牌的美食車,有設計,有得食,有音樂,重更方便.另外就係經常係學校區及公園出現嘅雪糕零食三輪電單車,都係有牌嘅.好硬淨嘅前律政司龍哥,佢老豆就係三輪車美食車嘅經營者.只要政府大量發牌比三輪車,手推車food truck,低入場費,一定吸引到好多人創業,加上香港多元文化,又多來自大江南北的移民, 各地嘅家鄉小食都貼地價有得食.香港美食之都以外會多一個稱號──街頭小食之都,Street Food Capital!


text:
咿,ABBA爸你都冇解嘅!
先旨聲明,自己絕非1970年代瑞典流行樂隊ABBA任何程度嘅粉絲.對於佢哋嘅印象,除咗細個喺電視見到佢哋用代表作《Fernando》幫樂聲牌電器賣廣告之外,清楚記得自己喺八十年代逛唱片舖時,每見親佢哋個招牌會即刻快手揭過,所以到今時今日其實真係一張都未幫襯過.咁,唔鍾意佢哋乜呢?家陣睇番,明明佢哋啲音樂旋律優美流麗和諧,永遠洋溢住一份甜到漏嘅歡欣喜悅.咪就係囉,十幾歲就算唔叫維特都會煩惱,沉溺愁滋味嘛,你吓吓Money Money Money,Knowing Me Knowing You 吓 ,一唔係又Mama Mia又Dancing Queen喎,咁開心做乜?當然,人大咗之後唔小心聽Portishead重唱佢哋首《SOS》至知箇中亦有酸苦怨恨,只不過幾廿歲人又點仲聽得番轉頭去Waterloo呢?好嘞,啱啱嘅禮拜五Twitter洗版式公告,ABBA會喺11月5號推出40年來首張大碟《Voyage》,下年仲會喺倫敦開革命性音樂會,革命性到喺台上面會睇到佢四個嘢回春變番1979年廿幾歲時嘅皮膚質素同埋體態活力.講緊當然係用先進科技Scan晒樂隊成員樣貌表情體型動作,結合立體投射技術得出嘅虛擬效果.製作公司係佐治盧卡斯創立嘅ILM,音樂會導演係以前拍Massive Attack MV起家嘅紀錄片導演Braille Walsh.嗰4個改埋名叫ABBAtars 嘅立體虛擬人形(3D Avatars ),到時會同現場隊十人伴奏樂隊又唱又跳,同你唱《The Winner Takes It All》.不過又咁喎,如果今次ABBA咁樣開「真人」騷冇事冇幹市場受,又冇人貢去消委會投訴.你都咪話唔大件事?!可以預見麥當娜70歲生日可以變番卅歲咁款,同時喺全世界N咁多個場一齊唱Live,連開N咁多場仲兼可能大吉利事有米高積遜跳住Moonwalk合唱.最後,可唔可以問個好蠢嘅問題:其實乜嘢叫做現場音樂會呢喂?!講咗咁耐,兩首新歌好唔好聽?會唔會買佢哋新大碟?恨唔恨睇佢哋倫敦音樂會?咿,問埋人哋啲咁嘢,你都冇解嘅!
搞足40年! ABBA公布新大碟兼開「真人騷」
ABBA
Voyages
ABBA突然發表兩首Single歌,兼且預告年尾出大碟《Voyage 》同埋開革命性音樂會,消息絕對係全球震撼,你都真係咪睇小老嘢市場之大.喺其中一首新歌《I Still Have Faith In You》呢個MV入面,大家除咗可以約略回顧樂隊以前嘅風光史之外,到尾段更可以預覽一吓下年倫敦音樂會台上嘅大概情況.腌尖嘅我當然總有挑剔地方,不過亦要慨嘆科技嘅進步,隊員肢體動作眉頭眼額堅係似番㗎!
以下由Benny 同Björn兩個男人自己講番今次出新碟兼開音樂會有乜原因同諗法,條片好精彩㗎,絕對唔止剩係得訪問:
咁大單嘢冇人講?呢度有條Official Trailer 畀過你睇:
最後,聽埋另一首佢哋嘅新歌,《Don’t Shut Me Down》,個MV只係得歌詞,慢用:
不再愛美麗的Yann Tiersen 醉心家鄉小島風光
Yann Tiersen
Kerber
承接過去10年來Yann幾張大碟圍繞法國布列塔利區小島Ushant嘅遠近大小點滴,最新嘅《Kerber》更加係Zoom近埋去島上教堂周圍嘅風貌感覺.今次佢全張唱片歌曲用鋼琴創作彈奏,再經拍檔監製Gareth Jones解構,混入Samples同電聲,得出嘅Electroacoustic 觸感,令本來已經優美嘅調子有過去,現在,將來同時並現嘅層次.好嘢!唔信自己欣賞吓:
Ker Yegu (Official Video)
Ker al Loch (Official Video)
Poull Bojer (Official Video)
Introducing Yann Tiersen – Kerber
法國騷靈怨曲妖后深厚唱腔為金曲重灌生命
Imany
Voodoo Cello :
現年42歲喺法國大紅嘅女伶Imany,祖籍非洲葛摩,未分清佢算係Blues,Soul定Folk之前,一開金口已經令巴黎一眾樂評人慌忙將佢歸入Nina Simone同Tracy Chapman嗰派,你估到佢把聲唱到有幾沉啦.兩張唱片大賣之後,最新一張標題已經玩嘢,講到明用巫毒教法術控制大提琴樂團玩伴奏,用弦樂陪佢唱啲由細聽到大你同我都識唱嘅流行金曲.佢話翻唱技巧在乎於唔遷就歌曲,反而由歌曲遷就番佢喎!以下兩首分別係麥當娜同埋已故歌手Black嘅經典代表作,Imany現場唱,大碟本身亦有收錄,唔同版本自己揾吓啦:
Like a Prayer , Wonderful Life ( Fête de la musique 2021)
法國歌神Jacques Brel首《Ne Me Quitte Pas》N年前嘅英譯版《Please Don’t Go Away 》,以往唱得最好如泣如訴嘅係Marc Almond,之不過Imany呢個版又係另一樣嘢.
If You Go Away :
韮沢靖成名作首辦模型《蛹人》限量復刻
Yasushi Nirasawa
「R.I.S」Man Chrysalis
啱啱過咗嘅8月26日係日本首辦(有時叫手辦)模型大師兼動漫設計師韮沢靖嘅冥壽,佢2016年逝世時才不過52歲.可能有咁啱得咁橋,佢其中一隻最早期嘅首辦《Man Chrysalis 》喺日本再版發行.1992年由Begul廠初版時訂價9800日圓,但今次由Zo Models復刻版本索價27500日圓.《蛹人》主體新版都係Resin Cast,仲講明中間會留空令件件唔使咁重,某啲位倒模出嚟可能會有啲薄,廠方話韮沢氏當年初版時亦係咁樣「偷膠」慳料,呢樣嘢都係刻意致敬.而由於隻嘢有6隻腳仔同地台要自己砌,新版會經由兩位製作協力做少力Update,等佢易砌啲.仲有,據報隻《蛹人》限量發行,嚴禁倒賣,未必運出日本境外,幾日之間亦都已經全部賣晒,不過又不排除之後會再版,有興趣嘅吼實嘞!
之前都講過,我同韮沢San有過一面之緣傾過吓計.當時估唔到阿大師咁短命.不過,趁機會同大家回顧吓佢嘅作品.有粉絲造咗個簡單專頁㗎.當然,有Show到初回版嘅《Man Chrysalis 》.The Art Of Yasushi Nirasawa (韮沢靖)


text:
如果你平時想食冬甩,你會想去邊度買呢?人地有Mister .Donuts,Krispy Kreme,Cronutt,Dunkin Donuts……而香港又真係比較少冬甩專賣店.
今次我地黎到油麻地呢間全球有超過250間分店嘅印尼冬甩Cafe–– J.Co Donuts & Coffee,佢地主打嘅冬甩口味有成26款,仲有細細隻嘅J.PoPs迷你冬甩添!真係甜食控嘅天堂啊!
呢度嘅冬甩15蚊一件,88蚊半打,有8成材料來自印尼,製法都跟足總店架!冬南亞地區出品嘅冬甩真係好好食.冬甩每日新鮮製作,發酵後再炸香,配上不同口味嘅配料,真係好吸引啊!
因為係印尼人喜愛重口味,呢度嘅冬甩都偏甜,口感煙韌,唔會覺得好油,我地今次試咗3隻口味,分別係Avocado Dicaprio,Royal Tea同Cheese Cakelicious,小編就比較推薦佢個Royal Tea,唔會太甜,而且內餡係伯爵奶茶味架!
除咗外買返去同朋友開心Share,係度食Donuts做下午茶都唔錯架,呢度都有唔少飲品比大家選擇,亦都有冬甩三文治同長法包三文治,就算唔想食甜品都有幾多選擇..
J.Co Donuts & Coffee係香港有3間分店,岩岩好係香港,九龍,新界各一間,甜食控可以出動啦!
J.Co Donuts & Coffee
旺角彌敦道585號富時中心地下1,2號舖
灣仔軒尼詩道55號地下1及2號舖
將軍澳唐德街9號將軍澳中心地庫1樓B15號舖
All Photo via J.Co & Homita HK


text:
尋日日本電視台TBS就做咗一個節目叫「爆笑!明石家さんまのご長寿グランプリ2016」,係由名主持人明石家さんま主持以老人家為題嘅綜藝節目.今年嘅其中一段環節就搵咗啲老人家拍片寄語畀年輕嘅自己,結果呢個叫秋元秀夫嘅伯伯拍出來嘅影片就惹來好多觀眾討論,因為實在太!感!人!
故事係咁嘅,一開頭嘅時候76歲嘅秀夫伯伯先同18歲嘅自己打招呼.
以下為翻譯:
喂秀夫!係76歲嘅我吖!
你將會去嘗試考入好出名嘅東京都立大學同早稻田大學.
因為希望你會更加努力讀書,所以我係呢度講咗個結果先.
你會失敗兩次,結果最後入中央大學.加油呀~
睇到呢度之後,我都忍唔住同觀眾嘉賓一齊大笑咗出嚟,仲覺得個伯伯好搞鬼,點知洋蔥而家先開始.
之後喺秋元秀夫伯伯畀24歲時猶豫緊應唔應該求婚嘅自己嘅一番說話:
喂秀夫!係今年已經76歲嘅你吖!你好嗎?
你將會同 同你一齊返工,
塊面好細好可愛嘅Hana拍拖呀~
平時都唔係好受歡迎嘅你,
將會因為「同啲好似我咁嘅人一齊」嘅自卑心態而唔知結唔結婚好.
但哪怕你有一絲對結婚嘅諗法,就即刻好去馬喇.
點解我咁講?因為Hana,
兩年後就會因病去世.
你將會非常後悔,好傷心,永遠無法忘記.
所以,即使今年已經76歲,
你都係維持住單身一個人.
所以呀秀夫,代替我去訴說呢個心意啦.
「我人生中最愛嘅就係Hana,
而且,我最中意最喜歡嘅,都係Hana!」
咁樣同佢講啦.
Hana,我愛你呀~!
睇到呢度,小編眼睛已經入晒沙T________T
好多日本網民都話:
「希望秀夫同Hana可以來世係埋一齊啦!」
「因為唔知未來會發生咩事,所以最緊要都係要努力地活在當下!」
「哭了,我會珍惜現在的.」
伯伯嘅故事再一次告訴我哋,「最心痛是,愛得太遲」!
各位都唔好再浪費時間,要將心意好好傳達呀~!
然後希望伯伯即使孤獨終老都會有個安樂嘅晚年啦.
無字幕原片:


text:
產品列表
- 行星擺線針輪減速機
- 蝸輪蝸桿減速機
- 齒輪減速機
- 行星齒輪減速機
- 減速電機
- 無級變速減速機
- Spt系列錐盤環盤無級變速器
- JWB行星錐盤無級變速器
- MB,MBN型行星錐盤無級變速器
- UD系列行星錐盤無級變速器
- P型齒鏈式無級變速器(JB-T6952-1993)
- MB系列行星摩擦機械無級減速器
- V型寬帶無級變速器
- MT型四相并列連桿脈動無級變速器
- WMB型三相并列脈動無級變速器
- TXF行星錐盤無級變速器
- RX系列行星環錐式無級變速器
- UDL系列行星錐盤無級變速器
- BWJ系列變速蝸桿減速器
- ZH系列錐盤環盤無級變速器
- DMB系列大變速比機械無級變速器
- D型行星錐盤無級變速器
- U系列三相并列連桿脈動無級變速器
- XB系列鋼球式無級變速器
- HZ系列環錐行星無級變速器
- XZW系列行星錐輪無級變速器
- URX系列環錐行星式無級變速器
- GPZH系列鋼對鋼錐盤環盤機械無級變速器
- W系列錐環式無級變速器
- P系列多盤式無級變速器
- 精密調速擴大功率XP型和擴大調速范圍PX型無級變速器
- PS系列齒鏈式無級變速器
- PSR型滾柱式無級變速器
- PU系列張力自動調整無級變速器
- MWB系列帶式無級變速器
- GMW系列帶式無級變速器
- WMBLF系列釜用立式無級變速器
- 擺銷鏈式無級變速器
- U34系列三相并列連桿脈動無級變速器(JB-T6951-93)
- 特種專用減速機
- 諧波減速機
- 三環減速機
- 帶傳動減速機
- 企業標準減速機(器)
- 聯軸器
- 精密減速機
- 組合減速機
- 臺灣國外減速機
- 支架
- 制動器
- 電動滾筒
- 離合器
- 電動,電液推桿
- 升降機
- 逆止器
- 異步電動機
- 同步電動機
- 軸承油封
- 減速機配件
- 潤滑油,潤滑脂


text:
(ROCKY YUNG 攝)
返工,最重要既,無非都係果幾樣野:
做野開心,準時出糧,最好就可以零OT,準時收工,之後去拍拖睇戲又好,返屋企做毒拎訓覺覺都好,總之有番少少私人時間.但人生既野,大家都明,邊有可能會好似以上講得咁理想?好多時到最後,事與願違不特止,甚至忙到一日都匿係Office,做奴隸獸做到自己姓咩都唔知,基本上已經唔算係人呢種生物,只係返工機器,或者係果種俾人鎖住夾生咁質野食既填鴨一樣.果種人,真係最慘,生活猶如煉獄.
所以,平時已備受壓榨既上班窮忙族,多數都會將食晏放係好重要既位置.Lunch time,雖然只得果個零鐘,但如果情況許可的話,係一個逃出監倉自由活動既大好機會.最好就可以同班Friend底同事一齊,唔駛去咩麥記大家樂,搵到間好餐廳,吹下廢水,食下好西,講下老細壞話,屌下D仆街賤人,不但有紓緩緊張情緒既作用,唔駛下下做到想跳樓,亦會提升下晝清Task能力.平時OT愈長,就愈重視晏畫果餐飯,能唔能夠藉此起死回生,捱到晚飯之前走得,降低OT數字,絕對係起決定作用.
之不過,事至今日,香港依家又平又抵又好食(甚至有人情味)既餐廳,真係買少見少,至少我公司附近果區就咁.大型連鎖食肆,貴夾唔飽既,就愈開愈多,全部Crowd-out晒D本地經營.諗下要搵一間餐廳食個平既Set lunch,有湯有野飲,仲要好食無味精,食完完全唔頸渴既,係咪比搵一個鍾意睇你打機既女朋友更加難?唔知係咪經濟差,定人工租金問題,依家往往餐就連水都想唔俾,然後個飯就勁鹹勁重口味,焗迫你加錢叫野飲,仲要多十元八塊……
所以,如果你仲搵到一間咁好有Heart既餐廳,我真心羨慕你.同一個好好既女朋友一樣,你真係要好好珍惜,多D幫襯,因為已經買少見少喇.


text:
當你要搭長途機嘅時候,除咗落機後要面對時差問題之外,機上面坐十幾個鐘一樣唔好過,隨時會出現體內日夜周期失調嘅情況!徵狀包括有疲倦,難以入睡同集中,消化不良,同埋心情變差.
要預防呢啲情況發生,最好嘅方法就係喺飛機上一覺瞓到尾!但點樣可以令你可以喺機上瞓得著,甚至瞓得好呢?其實唔一定要坐頭等或商務客位嘅,做足以下7件事,坐經濟客位都一樣可以大覺瞓!
1 小心選擇機票
程機嘅到達時間盡量揀當地嘅黃昏時分,咁就會容易啲捱到入夜10點鐘嘅瞓覺時間喇.另外,上機後可以將手錶或手機嘅時間調校到你目的地嘅時區,睇得多,習慣咗,自然就令你嘅身體同腦袋更快適應時差!
2 服用褪黑激素
褪黑激素係一種身體會喺睡眠時間分泌出嘅荷爾蒙,所以喺你想瞓覺嘅時間服用褪黑激素補充劑可以令你身體更易入睡.而需要嘅分量唔多,只要1毫克已經做到呢個效果.
3 上機前食嘢
上機前先食嘢,等身體感覺食咗晚餐,抖陣就可以瞓覺.而且咁你就唔使等食飛機餐,一上機就可以直接大覺瞓!
4 戴眼罩
光線會影響褪黑激素嘅分泌,令人保持清醒.所以如果想瞓得好,就一定要避免強光,包括手機,電腦等,乖乖哋熄晒所有電子器材,再戴一個眼罩遮光,咁就真係perfect match喇!
5 用頸枕
喺機上用頸枕會舒服好多,原因係佢可以承托住頭,頸嘅部份,唔使怕瞓著左個頭會側埋一邊,避免搞到條頸扭親,一瞓醒後發現超痛!
6 帶一樣屬於屋企嘅物件
如果想機上瞓得好,就要創造一個理想嘅睡眠環境,包括夠黑,夠靜,夠涼同夠舒服.除咗帶眼罩,耳塞,舒服嘅衫之外,仲可以喺屋企帶一樣嘢出嚟,聞住熟悉嘅氣味,自然就更有安全感,瞓得更好啦!
7 唔好飲酒
諗住上機前同朋友飲返杯盡興,又或者覺得飲醉會好瞓啲?咁諗就錯喇!原來瞓覺前飲酒反而會刺激大腦,令你更難休息!
(圖片來源:shutterstock,tumblr)


text:
唔知大家入咗場睇《死亡筆記:照亮新世紀》未呢?想當年《死亡筆記》(Death Note)於全世界掀起風潮,大收28億日元票房.夜神月,L,死神流克,彌海砂等名字,相信大家仲非常有印象.邊個又估到時隔10年,呢套戲會再次拍續集,再次登上香港同世界各地嘅大銀幕?最重要嘅係,連當年嘅角色亦都同樣登場,包括今集再次由戶田惠梨香飾演嘅彌海砂.
我好記得當年仲係讀緊中學,有啲男仔就大大聲討論要第時搵女朋友要搵個好似彌海砂咁嘅,真心真意咁愛夜神月嘅女仔…想當年戶田就係演呢套戲係電影界嶄露頭角,喺亞洲打嚮名堂,並接二連三獲得拍攝連續劇同電影嘅機會.今次戶田事隔10年再次訪港宣傳《死亡筆記:照亮新世紀》,佢就話覺得同10年前嘅情況同感受一模一樣呀!
到底隔咗10年再次演同一個角色,而且係一個咁重要嘅角色,戶田有咩感受呢?佢就話當初得悉有呢個機會嘅時候真係嚇咗跳,不過就好開心可以再次有機會描繪同演繹Misa嘅人生.不過我都覺得電影公司嘅決定係啱嘅,因為Misa除咗戶田真係唔可以係第二個啦~
戶田亦都透露今次為準備出現呢個角色非常頭痕,因為10年前Misa係以Lolita同一個雙馬尾長髮為名嘅.但到底過咗10年,Misa變成一個點樣嘅人,外形方面又出現咗咩變化呢?雖然佢諗咗好耐,不過最後都係覺得就咁放啲頭髮落嚟係冇咗Misa嘅味道,而佢隨手紮起啲頭髮嘅時候就覺得都係呢個形象最適合Misa,所以最後電影入面出現嘅Misa嘅髮型就係以咁樣嘅心情製造出嚟架喇!
今次嘅新作入面有好多新角色,包括東出昌大飾演嘅三島創,池松壯亮飾演嘅L繼承人龍崎,菅田將暉飾演天才黑客,奇拿信徒紫苑優輝等,個個都係非常有特色同型格嘅角色.問到戶田最中意今次邊個新角色嘅時候,佢就答其實係新死神爾瑪!不過其實我都有同感,呢個新嘅白色死神非常優雅同美麗,令我覺得非常心動~
戶田又話今次新作最印象深刻係同菅田將暉飾演嘅紫苑係車入面第一次見面嘅戲份.如果大家有睇電影,佢亦都覺得Misa有一幕望向天嘅戲份都令佢特別感受深刻.我係呢到就唔劇透喇,不過相信有睇電影嘅大家會明嘅!(未睇就記得留意呢幕啦!)
最後戶田話Misa呢個角色係令佢第一次登上大銀幕嘅一個重要角色,所以佢對Misa都有一份特別嘅情感.其實今次嘅作品我就覺得大家千祈唔好太以看待舊作嘅目光去睇呢套戲,好似戶田話,今次嘅作品係一套全新嘅Death Note.最後中意戶田或者死亡筆記系列嘅你就快啲去電影院捧場喇~
有關於電影嘅感想非常歡迎大家同小編分享~!
小編專頁:Anne 偽現充的日常
Tags: Death Note, Death Note Light up , L, 夜神月, 彌海砂, 戶田惠梨香, 東出昌大, 死亡筆記, 池松壯亮, 照亮新世紀, 爾瑪, 紫苑優輝, 菅田將暉, 龍崎


text:
我就唔熟港聞嘅,都係當國際新聞咁睇,所以應該算公道,而且呢真係幾悶,相比起睇開果啲總統辯論,Prime Minister Questions.
首先女人參政,的確係有難度,好多comment都話呢個前政務司司長,好煩.但其實細心聽,其實開頭佢係知道有呢個問題,嘗試壓低自己把聲,就算比起參選大會都已經壓低咗.但去到後段興奮起來,打回原形,於是一個官太說教嘅形象又出番曬黎.
呢件事就算希拉里都做唔好,雖然努力壓低,但係永遠去唔到戴卓爾夫人嘅境界.另一個仲可以活生生俾你sample 嘅係文翠珊,但人地個政制係個個禮拜俾你操練,雖然高志民弱到不堪,但點講都好,都係一種操.但文太好多時嘅本我會走返出來,鐵太都有走漏嘅時候.
前財爺睇來真係番書仔,把聲本身沈,所以唔需要太多調教,可以話贏係起跑線.而且基本上節奏唔算突兀,手勢就典型美國仔好想表達自己,所以好難搵到身體語言嘅問題,或者根本就同好多美國政客打交道,或者以佢地做sample,學到唔少.當然口窒窒呢樣嘢,真係無辦法,呢樣嘢應該大把人招呼佢.但點都好,手嘅節奏尚算同語言配合,你話係真心定係訓練有素,睇佢口窒窒,似係真心.
法官大人睇來都因為多年判案經驗,自控能力好強,但同場一比較,把聲高音同薄過啊前財爺,所以先天不足無辦法,有人唔信佢,都事出有因.但必須承認佢嘅sample 無咁多,有bias嘅機會都幾大.
但身體語言同過往最不同嘅應該係前政務司司長,首先佢不斷點頭嘅頻率明顯上升,過去影片中,都唔覺得佢會咁頭up up.呢個係要不停自我肯定嘅身體語言,但照計呢位啊太係信心爆棚,點解要不斷自我肯定呢?
再者最尾法官大人嘅問題提到橫洲,當然前財爺都面有不悅,但很快回復正常狀態.但全晚手撐台兩邊嘅前政務司司長,突然做起自摸姿勢:兩手十指緊扣(見圖).呢個係身體語言係極端防衛嘅姿勢,就係人要下意識保護自己性器官.所以到底法官大人篤中甚麼死穴,我就唔知啦.啲眾籌300萬定係一入去網站就出crazy ad 要你捐2舊嘅媒體幫唔幫你,就睇下香港有無運啦.
有科學研究指出,其實人類對其他人嘅印象,只有7%真係來自你嘅言辭內容,93%會來自你嘅non-verbal communication.所以點解薯片民望高?佢嘅body langauge 真係贏曬 seriously.
各段協助建立基本常態嘅影片
PS 鐵太境界賞析:


text:
(體路專欄)係激戰裡面張家輝同彭于晏攞住兩條大麻繩fing吓fing吓好鬼型!
Jerry Liu
(影片)一個幾好鍛鍊腹部嘅exercise — Criss Crunch
(體路專欄)今日介紹一個鍛鍊腹肌效果幾好嘅 exercise,係香港我見好少人做,但其實唔差,大家不妨試吓 – Criss Crunch.
肌肉訓練之安排
(體路專欄)我地成日都話做gym時要由大肌肉開始做起,究竟由大肌肉做起對我地做gym時嘅表現有咩好處呢?
引體上升同划船嘅訓練
(體路專欄)我哋可以利用唔同嘅exercise,工具或唔同嘅角度去要練一組肌肉,而唔同嘅角度都會令到人體力學有影響,所以訓練嘅部份都唔一樣.
Plank之難度變化
(體路專欄)之前有學生成日同講我話係網上有篇文講做Plank瘦全身喎,要瘦全身當然唔可以只做一個exercise啦,仲要好多嘢一齊配合去做,但其實Plank呢個exericse係一個好好嘅exericse,今次會有幾段片介紹吓plank嘅幾個變化版,包括one leg plank,spiderman plank同一個較難嘅Plank Up&Down片入面仲會講吓Plank有咩用,同練邊度,快啲睇片啦!!
四分鐘的 Tabata 高強度間歇訓練
(體路專欄)不約而同,最近有兩份報紙都報導有關高強度間竭訓練嘅專題,除咗呢兩份報紙外,其實打從上年年中已經開始有一啲網站,雜誌打來問我有關高強度訓練嘅睇法及意見等,好多記者朋友都會提出此類訓練可在短時間內達到好好嘅嘅燒脂效果,證明係香港”短時間,燒脂好”呢樣嘢真係好有賣點,如果大家有做開運動不防都試吓訓練模式做吓一啲「高強度間竭訓練」.
帶氧心率點計數?
(體路專欄)對於一啲想減肥嘅朋友,我地都知道做帶氧運動係最有效利用脂肪來做能量嘅一種方法,所以我都會suggest佢地係做完training之後,留係度要做埋「中低強度帶氧運動」去配合先有更好嘅效果,咁咩叫「中低強度帶氧運動」呢?
鍛煉核心肌群的重要性
(體路專欄)近年網上資訊發達,大家都好容易喺一啲網站度搵到一關於健身,運動嘅資訊. 相信大家都成日聽到「核心肌群」呢個字眼,究竟「核心肌群」係咩?有咩用呢? 「核心肌群」由好多大大小小前前後後嘅肌肉所組成,有啲你都可能唔係咁認識,不過簡單啲嚟講係腹,背,臀嘅肌群,「核心肌群」係我地「個人穩定性」呢個department度做嘢. 舉個例子:「個人穩定性弱」嘅人,企係巴士度,當巴士煞車嘅時候佢係較易比「個人穩定性強」嘅人pk嘅. 跟住你就會話:「車~~練返啲平衡力咪得囉!!」 你估健身店咩,比個Bosu你企上去就話訓練平衡力你,你有無諗過你真係平衡唔到?平衡唔到即係企企吓都pk喎,你會?長者因為肌力衰退成日企唔穩先要練平衡力嘅呢~~ 後生細仔無端端做咩平衡力唔好會企唔穩呀? 係咪因為有其他外來嘅衝力呢?? 係嘅話即係你唔係平衡力唔好,而係「個人穩定性」唔好啦,「個人穩定性」唔好即係要練核心肌群啦! 訓練「核心肌群」除咗可以增加個人穩定性外仲可以增加膝關節嘅穩定度同下半身力量等 ,以前我有個post講過腹部係我地人體嘅engine,識得控制的話可以令力量發揮得更大,上過我泰拳堂嘅朋友就知道,我係訓練中我不停要求同學們轉腰,轉腳同做一啲集中係腹背嘅exercises,只要多加訓練,懂得控制的話,踢腳時會比用死力更輕鬆容易發出更大嘅力量. 要訓練「個人穩定性」唔係一件好難嘅事,除咗上圖嘅exercises之外仲有crunch,reverse crunch,plank,side plank….要再難啲嘅咪用fitball或TRX嚟做囉. 「核心肌群」越強嘅人,無咁易有腰背痛,另外活動能力係轉身,軀幹屈伸,彈跳同個人穩定性方面都會較強,較快,較大力等. 核心肌肉重要性之泰拳15…
跑步做 gym 的誤解
(體路專欄)今日講嘅呢個話題我真係覺得長講長有……. 依家好多朋友(尤其係女性)一見到我都離不開問點減肥,跟住我都係一如以往咁答需要做返啲帶氧運動同做返啲exercise咁啦…我都未講完佢地就會好大反應……
減肥駛唔駛戒碳水化合物?
(體路專欄)唔經唔覺studio已經開咗個幾月喇,係呢段時間除咗一班舊有嘅朋友仔之外,仲多咗好多新嘅朋友仔,但係不論新嘅舊嘅,大部分都有共同嘅目標 – 減肥.
咖啡與消脂
(體路專欄)10多年前,有一陣子興起飲咖啡減肥,以前佢地嘅理論係飲完咖啡會反胃導致無胃口食咁多嘢,聽落好似好有’道理’,但係個事實真係咁?
HICT – high intensity circuit training 高強度循環訓練
(體路專欄)上次講過HIIT,今次就講吓亦都係好流行嘅HICT(high intensity circuit training 高強度循環訓練)


text:
大棠路站
大棠路站(粵拼:daai6 tong4 lou6 zaam6;英文:Tai Tong Road Stop)係香港輕鐵嘅一個車站,喺香港新界元朗區青山公路同大棠路交界兩邊.此站為大棠路一帶居民提供服務.
車站結構[編輯]
車站月台[編輯]
大棠路站本身淨係包括兩個側式月台及連接過路處的行人路.由於呢段路線嘅輕鐵路軌起喺青山公路元朗段最中間嘅兩條行車線上,所以路軌旁嘅月台都係起喺路中間:
- 東行往元朗方向嘅1號月台是位於大棠路交界以西,而
- 西行往康樂路站方向嘅2號月台是位於大棠路交界以東.
- 1號月台長大約40米,可同時停泊2架輕鐵單卡.
- 2號月台長大約60米,可同時停泊3架輕鐵單卡.
- 停靠2號月台列車均須停在指定位置上落客.
依此設計,列車都會先到站,然後橫過路口.咁樣列車到站同埋停站都唔受路口嘅燈號影響,呢種設計同香港島嘅電車相若.
車站周邊[編輯]
- 元朗貿易中心
- 同益商場
- 光華廣場
- 東亞銀行分行
- 星展銀行分行
- 渣打銀行分行
鄰接車站[編輯]
接駁交通[編輯]
歷史[編輯]
大棠路站喺輕鐵初初起嗰陣同步興建,喺1988年9月18號啟用.
利用狀況[編輯]
大棠路站同輕鐵喺1988年一齊啟用.由於響元朗市中心,多年嚟人流增加,令個站不勝負荷.前九廣鐵路公司做過好多功夫,包括開通兩個月台通去青山公路元朗段側嘅兩條新行人路,將2號月台擴闊同埋延長至容納3卡車,同埋實施唔同路線喺唔同位置上落客等,但仍然係咁迫,繁忙時間月台上仍然會見到危險場面.


text:
校服
校服(粵拼:haau6 fuk6)係學校規定畀學生着嘅制服,校服有校徽嘅,每間學校嘅規矩都唔同,有啲學校規定女仔條裙要遮住大髀,有啲學校規定要着黑皮鞋,有啲學校係冇校服嘅,即係冇限住啲學生着乜嘢.有啲學校有分冬季校服同夏季校服,學生要去學校或者去校服舖訂,要畀錢.
唔同國家或地區啲校服[編輯]
中國[編輯]
喺中國大陸,中小學着校服嘅規定都唔一樣,但都以運動服為主.喺小學,部分學校要求凈限禮拜一着,亦有相當一部分學校限制禮拜一到五着.而初中,高中,中專,技校都係有規定要求禮拜一到五着校服.亦有部分沿海城市啲學校會另外派發禮儀服或制服.重有啲正式場合,少先隊員會被規定要佩戴紅領巾或少先隊徽.得好少學校規定要求着校鞋返學.由於冇規定話指定場合要着邊種校服,所以好多時喺體育堂出現學生着禮儀服上堂或隆重儀式場合出現學生着運動服開會嘅情況.中國大陸之所以會揀運動服做校服,係因為喺1993年,中華人民共和國教育委員會出咗《城市中小學生統一著裝》份文件[1],嗰時雖然中國大陸嘅服裝業比較多,但由於人工比較少,加上嗰時啲禮儀服成本比較貴,而且運動服造價比較平,所以中國教委揀咗運動服做校服,目的係消除鬥名牌同減輕經濟負擔[2].
高級學校除咗警察學校,軍校,旅遊學校之外,其他學院或大學機構都冇規定要求着校服.中小學除咗部分沿海城市有禮儀服,少數民族地區有當地民族特色嘅校服外,其他地區基本上冇禮儀服.
禮儀服方面,男仔圍繞T恤或西裝,西褲;女仔圍繞T恤或西裝,裙為主,亦有部分學校啲禮儀服出現吊帶褲或吊帶裙品種.喺少數民族地區都有自己當地啲民族特色校服.
香港[編輯]
喺香港,絕大多數幼稚園,小學,中學都要着校服.校服有分為:夏季校服,冬季校服,夏季運動校服同冬季運動校服.小學規定,如果嗰日有體育堂,旅行,戶外活動等,要着運動校服,其他平日上堂一定要着普通校服.中學規定,要體育堂先可以着運動校服,其他堂一定要着普通校服,如果嗰日有體育堂,要另外帶運動校服喺上體育堂之前換,上完體育堂之後要換返普通校服.而某啲學校為方便學生或者減少感染風險就放寬規定,可以畀學生喺有體育堂嗰日可以着運動校服回校,以及着運動校服離校.
香港嘅校服偏向西式,夏季校服,男生多數都係短袖恤衫,西褲,白襪,皮鞋,小學係短西褲,中學係長西褲.女生嘅款式比較多,大部分學校嘅校服係八幅裙,亦有啲學校嘅校服係水手衫,恤衫,西裙,旗袍等.運動校服通常都係男女生同款,亦有學校根據屬社分做唔同顏色.有學校規定衫尾一定要楔入褲或裙裏面,亦有學校衫尾可以唔使楔.大部分學校規定普通校服要着皮鞋,運動校服要着全白運動鞋.
冬季校服,男生多數係長袖恤衫,長絨西褲,有部分名校小學係短絨西褲,長襪,加上V領冷衫或V領單排扣紐冷衫或校褸,多數學校都要打呔.90年代之前嘅校褸多數都係西裝式褸,而家呢款校褸已經好少見,逐漸以風褸式嘅多功能校褸取代.女生冬季校服嘅款式都係比男生多,不過多數都係要着裙,加上冷衫或校褸,天氣凍可以着襪褲或肉色絲襪.
美國[編輯]
註[編輯]
- ↑ 关于中小学生统一校服的理性思考 互聯網檔案館嘅歸檔,歸檔日期2020年3月28號,. 中國校長
- ↑ 中国的校服为什么是运动服?


text:
我覺得奧運最大嘅貢獻,除咗畀大家睇到她精采嘅比賽之外,就係畀嗰啲開口埋口「體育歸體育,政治歸政治」嘅契弟睇到,體育同政治根本密不可分,緊密到要犧牲運動員都在所不惜.唔講其他,剩係個獎牌榜都大把嘢.
奧運開始冇耐,已經有中國傳媒炮轟好似法國《隊報》呢啲大嘅國外傳媒,話佢哋喺獎牌榜列中華台北做台灣,而中國香港又剩係寫香港,唔尊重一中原則,當然又係辱華,又係傷害中國人民感情blablabla下刪一萬字,呢啲都見怪不怪.
但到咗近呢幾日,中國金牌數明顯拋離美國,排喺獎牌榜第一,不過美國幾個大傳媒好似《紐約時報》,《華盛頓郵報》,轉播奧運嘅NBC,同埋美國奧委會都以獎牌總數計算,所以美國繼續第一,當然就惹嚟爭議喇.截至8月4日,美國一共79面獎牌,遠勝中國嘅70面,但中國嘅金牌已經有32面,又稍稍拋離美國嘅25面.以國際奧委會嘅準則,一向都係用金牌數做衡量排名標準,但點解去到唔同地方又會變咗唔同準則?
老老實實,獎牌榜用咩做排名標準都一定有人睇唔過眼.好似舊蘋果體育人開搞嘅《體壹》每晚都會做獎牌榜,呢期日日都係中國排第一,所以啲網民都有少少頂唔順,有人留言「可以用獎牌數做sort」,甚至有人直接鬧「係咪唔識分金牌榜同獎牌榜?」呢啲人唔會見到其實日本獎牌數都少過英國,只不過金牌多過英國先排第3.又唔會睇到16年里約奧運中國總獎牌其實多過英國(70對67),不過英國就因為一面金牌優勢(27對26)成為獎牌榜第2.所有嘢都係因為咁嘅政治氣氛迫成,冇話啱定錯,我哋都要睇住政治淩駕晒生活上嘅所有嘢.


text:
早排於網上見到一位準媽媽在網上求救,因為佢身無分文,希望有人可以借錢俾佢帶隻貓去睇醫生.都未睇留言,就一定估到又會有人衝出嚟鬧佢…香港人嘛,最叻係咩呀?食花生睇人仆街做偵探.
大概一講到錢,大家就會變得敏感了,好似只要經過見到個POST都會自動喺佢銀包拎走一分一毫咁…於是搏晒老命咁話人呃錢,又追問人點解可以咁大個人都身無分文,連人家事都想問埋云云.
一個成年人,如果唔係真係無路可走窮途末路…都應該唔會選擇向陌生人求救.對方又唔係唔肯出示醫療收據,實報實銷嘅嘢,可以呃得啲乜?至於有人問點解咁窮困仲要養咁多貓,少年你真的太年輕了.一個人嘅一生可以有起有伏有高有低,貓嘅生命可以去到十幾二十年,難道你可以確保未來一生平安穩健?而且喺窮困時,佢亦不離不棄,盡全力做主人嘅責任,呢個唔係我哋當初養寵物時嘅承諾嗎?如果佢窮困時,就掉啲寵物走,豈不是又成為你哋口中嘅壞人賤人?
而家佢即使窮困,身無分文,仍然不離不棄,到寵物有病時,佢都想嘗試去醫佢,而唔係由得佢病死.點解你哋又唔可以體諒吓人?啊,都係唔好講體諒,倒不如直接無視好了.
既然你唔係伸出援手嘅,又何必專登入去留言踩人一腳…咁樣唔會顯得你特別醒特別高尚.


text:
噚日全城叫雞,毛毛都忍唔住啪咗幾十隻,不過就唔使偷渡去大陸咁麻煩啦,因為總有間喺左近……咩呀!毛毛講緊麥樂雞買一送一咋!
有個老朋友就腥咗個訊息畀毛毛,話佢媽咪買咗盒麥樂雞做餸,仲擺得靚靚咁?~
毛毛將老朋友個訊息公開之後,好多老朋友sssss(讀者)都腥咗佢哋獨門嘅麥樂雞創意料理畀毛毛參考,睇到毛毛流晒水……Well,I mean 口水呀!首先嚟個頭盤先,登!櫈!生蝦麥樂雞壽司(走飯)!
毛毛已經幻想到嚿生蝦麥樂雞壽司喺口入面冰火交纏嘅感覺,正呀喂!之後開始食正餐,要品評嘅就係呢道麥樂雞爆炒郊外油菜!
嗯嗯,毛毛齋睇相都感受到充滿啖啖麥樂雞香嘅郊外油菜呀!想有新鮮感啲,用嚟炒娃娃菜亦得,得咗!
跟住要介紹嘅就係呢味家傳咕嚕咕嚕麥樂雞喇!
讀者仲無私分享呢味家傳小菜嘅秘方?!
睇落要整呢味餸都其實唔難,等毛毛都試下整畀女神食先!加埋呢個鐵板餐就pecfect池喇!
冇錯,就係鐵板麥樂雞餐,仲有啲醬汁?!又或者好似呢位讀者咁撈啲紅咖哩汁做一味紅咖哩麥樂雞,用嚟送飯簡直一流呀!!
睇下睇下,未食晏嘅毛毛都覺得好肚餓喇~不過計毛毛話齋,識食一定係咁樣食先最正!
麥樂雞配頂級野生魚子醬(好似係)!嗱~邊個話食M記一定係cheap吖?如果喺M記搞男神選舉,毛毛拎樽魚子醬出嚟,哼!一定大把女女撲嚟毛毛呢邊講:「我覺得你……樽魚子醬好靚呀!!!」
封面圖片來源:麥當勞
資料及圖片來源:100毛Facebook


text:
「破壞」
真係無諗過個天鴿咁犀利,佢嘅破壞力真係驚人.當然最變態嘅就係浸咗杏花村一個地下停車場,入面啲車真係可以全部報銷.香港雖然逃過一劫,但係澳門就無咁好彩,唔單止水浸,仲造成人命傷亡.最驚訝嘅係一座豪宅嘅玻璃窗竟然吹爆晒,認真誇張!希望佢哋可以快啲回覆正常!所以真係唔好低估大自然嘅威力,亦唔好盼望打風可以放假!
「颱風」
打完風之後,係街見到天鴿嘅威力,一路渣車就見到好多樹都因為大風而折斷,一街都係斷咗嘅樹枝.不過有乜嘢變態過啱啱打完風,轉過頭又有另外一個熱帶低氣壓吹緊嚟香港.真係一波未平一波又起,而且個風嘅路徑同天鴿差唔多.本來諗住趁郭大少仲未開學之前去多次海灘,睇怕今個周末又會係狂風暴雨.雖然話就話係颱風嘅季節,但係都唔係咁密!
「運氣」
一個颱風就可以反映到一個城市嘅基建同管治問題.仲記得好幾年前睇過國家地理雜誌嘅節目,講述同模擬如果香港遇到超強颱風正面吹襲嘅話,造成嘅破壞係可以好嚴重.天文台前台長林超英亦都指出,天鴿吹襲澳門嘅強度同一九六二年嘅颱風溫黛差唔多.佢亦係社交網站表示,天鴿風眼周圍最大風嘅圓圈,其實只係僅僅係大嶼山以南掠過,香港逃過天鴿之劫純粹運氣!
Also published on Medium.


text:
"有人辭官歸故里,有人漏夜趕科場!"我諗,我正處於呢個狀態.
可能好多人都會有同感,尤其係做設計嘅人:做到想轉行,但係又唔知轉邊行好?始終一個做到上哂手,累積咗大量經驗,人脈及相當收入嘅工作係好難放棄嘅.不過時移世逆,越嚟越多嘅工種因着科技及需求而改變.
零售租約愈縮愈短, 流動辦公室嘅工作模式, 住屋空間愈嚟愈細, 師傅人工愈加愈貴...... 等等,仲有各式各樣嘅原因都令我覺得係時候準備辭官歸故里.
所以係另一邊廂,就想試吓可唔可以趕入設計布藝這個"科場"?!
其實早係十年前已經嘗試係Spoonflower設計布欵(因為成日揾唔到一D啱心水嘅布欵俾客人用),但係一方面當時佢哋 啱啱成立冇幾耐,支援好少; 而我哋又忙緊正職,所以只係隨意設計咗十幾欵就擺低, 估唔到呢粒種子到今時今日又可以重生.
十年人事幾翻新, Spoonflower 今時今日已經發展到好大,唔少平面/布藝設計師已經係常客,而我,就係一個初哥!雖然因為從事室內設計會對布料及製作軟件有一定認識, 但係今次當我認真對待嘅時候,就發覺要設計一D市場受落又唔太"行"嘅布藝,係當中大有學問……所以, 呢個就係我要重新投入同學習嘅一個教室.
雖然要投放嘅時間,資源同心機肯定唔少, 但係身為設計行業嘅人,唔多唔少都會有份勇氣去嘗試同發掘新可能性嘅心態;期望有一日可以擁有一個CocoaDesignLife 品牌嘅"可可布館",設計出一D較有個性嘅室內布藝.或許,呢個都係另一個職場上嘅延伸都未定?
短短半年嘅時間,令我對網上銷售有多D了解; 重新再強化自己嘅攝影技巧,平面設計,混合媒體及至Photoshop 嘅運用係必需嘅.所以話世界上永遠冇學得完嘅事物,亦唔可能會悶,只要你肯向前行出一步,奇妙旅程又再度展開!


text:
好多人都曾經問我『點解雞仔咁痴你嘅?點教出嚟㗎?』
我諗應該係天生,又或者係佢後天經歷令佢變得想無時無刻都要痴埋一齊.的確係無時無刻,就算我而家喺電腦前打緊呢篇稿時,佢都係喺我大腿上…
至於點可以做到?我就覺得唔需要刻意去訓練啊.動物同人其實都一樣,都一樣有自己嘅性格.性格可以改咩?可能得嘅,但對於動物嚟講,我就覺得冇必要~喺你眼中,佢可能比較冷漠啫.又唔係惡到要咬死你~人哋唔理你,咪由佢囉.
我有時唔明點解有部份養貓嘅人會期望自己係養狗咁~明明見到隻貓出個門口都驚,縮晒沙退晒後都要帶佢出街,話係訓練佢喎?
我想問,你訓練佢嚟做咩呀?
最近我屋企樓下有位兄台就係咁,久唔久就會俾我遇到佢徒手抱住隻貓搭?,有時有其他人同?見到會伸手去摸吓隻貓,大讚:「好得意喎,隻貓咁乖嘅」.
我望住隻貓瞳孔放大飛機耳晒,而主人就一臉得戚嘴角上揚:「我Train緊佢呀~遲啲出街㗎啦」
我又唔爭氣忍唔住搭訕:「點解一定要帶佢出街嘅?佢個樣好似幾驚喎?同埋點解你唔同佢戴返條背心帶嘅?唔怕走甩咩?」
主人:「人哋啲貓都得,train train吓就得㗎啦,生保地方緊張啲啫.佢好乖㗎~唔會走㗎,係咪呀?」佢望住自己隻貓講.
點解你唔養隻狗呀?帶狗出街都要拖繩啦.要型嘅,帶隻龜出街其實都可以好型喎,放喺頭度仲型呀~


text:
早前麥明詩因為用手食熱狗引起狗仔隊大造文章話佢冇啲儀態,結果麥明詩好快說出咗篇文串住回應件事.冇錯,用手食熱狗同用手食炸雞一樣係理所當然,君不見TVB之前硬Sell KFC嗰陣個個藝人都係用手食炸雞?如果有人要用刀叉幫件炸雞分屍先係離地行為.不過身在娛樂圈大把非神枱級藝人唔敢得罪狗仔隊,話哂曝光率同個人形像好大部份都要靠班狗幫手,結果比人影到自己「殘爆」又樂,「煙剷」又好,冇幾可有藝人會企出嚟為依啲正常不過嘅行為舉動講兩句,更遑論話返狗仔隊轉頭,除咗依個十優港姐.
老實講,麥明詩當選港姐嗰年我對佢冇咩好感.話哂嗰年靚過佢嘅參選佳麗唔少,如果唔係有十優依個光環,佢直頭應該三甲不入.而且佢同林作嘅關係離離合合煩過TVB師奶劇,睇新聞硬係會見到佢個名真係好厭.不過喺後期面對唔少話題嗰陣,當所有藝人都學王苑之一句「我討厭政治」確保飯碗平安,偏偏麥明詩就語出驚人,敢企出嚟指七警係「罪有應得」,打人有罪,警察知法犯法更係罪加一等;最近陳美齡做局長件事仲會拎埋啊媽嚟抽水,質疑出過書有名氣係咪就有料做局長.
其實佢講嘅嘢唔係咩一言驚醒夢中人嘅金句,只不過係作為一個普通市民嘅心底話,但而家喺香港要聽一句真心人話真係難過登天,特別係一個叫有啲名氣,靠娛樂圈搵食嘅人.見到黃耀明何韻詩點比人打壓,見到黃祖藍陳小春奶鞋底奶到幾發達,身為藝人以利益為重,就算唔大叫我愛共產黨去搏出幾個大陸Show嘅機會,總會自我審查言行,「唔該講就唔好講」.只係麥明詩可能未覺世間險惡,又或者佢覺得做人最緊要對得住自己.不平則鳴,對一個正常人嚟講真係一件好正常嘅事.
當我只係見到一個正常人,見到幾句正常說話就有感而發嗰陣,香港到底有幾變態?
一個讚好,是對我的一點支持.


text:
#ParentLicenses1705
話說小妹住公屋,房嘅位置係喺門口隔離,門口走廊係十分之應聲
之前差唔多每日都有小朋友喺走廊度玩,可能你會話:「住公屋好多人都係咁㗎啦」
但佢哋玩嘅係滑板車,由走廊嘅盡頭轆去另一邊嘅盡頭,過程中仲會尖叫,仲會轆到你會feel到地下嘅震動
我有陣時夜咗瞓,想話瞓晏少少,都會俾佢哋嘈醒;到日頭,我就喺啲轆聲同嬉戲喧鬧聲中上堂
我本身以為係小朋友嘅公公婆婆湊,所以先縱容佢哋咁,然而後來發覺係小朋友嘅媽媽都有嚟,仲陪佢哋玩
前排投訴完佢哋就消停咗一小段時間,但今日佢哋又嚟過
BB就着住BB鞋行嚟行去,bibi聲咁,十分滋擾;大啲嘅小朋友今次冇玩滑板車啦,但就不斷喺度大叫;家長就跟住佢哋,有時同佢哋一齊喺度玩
家長會同佢哋講嘢,雖然佢冇特別大聲啦,但真係好應聲,喺未投訴之前都間唔中係呢種嘈法
而家疫情,好多人要work from home或者online上堂,甚至有啲人係返夜更嘅,朝早或需要要瞓覺,你咁大聲嘈到人會唔會太冇公德心呢?
我明白,小朋友係要放下電,咁家長應該要帶佢哋去公園或者起碼落樓下玩;我都明白,可能家長未必日日得閒帶佢哋落樓玩,咁咪同小朋友解釋唔係日日都有得出去玩.小朋友係要教,唔係要縱
雖然走廊係公家嘅,冇錯你係有使用嘅權利,但起碼唔好影響到人吖.而家日日online上堂,有時要開mic present都驚佢哋會喺度嘈
玩滑板車嘅就更加應該落街玩,走廊咁多人出入,條路又窄,呢度玩一定有危險,萬一小朋友剎唔切制,整親邊個都唔好啦!
衷心希望有公德心嘅人先好生小朋友🙏🏻
讀者投稿@滑板車剋星


text:
文/第一粗人
入場睇完《竊聽風雲3》,幾失望!故事結構簡單,兩班人喺度內鬥,鬥完後死嘅死,坐監嘅坐監.最大鑊係成套戲無高潮位!完全無一個位可以令人有緊張感覺.就算去到尾炒大鑊,都係話嚟就嚟,炒完收場.雖然好多人話套戲好有社會意識,有好多仲讚不絕口話好睇,但係對本人來講,俾左七十大元入戲院睇商業片,起碼你唔好悶親我同當我低能先!我要睇社會意識嘅話,唔好星期日開部電視睇城市論壇?!
麥兆輝同莊文強今次真係太睇小觀眾喇!以為用新界丁權做綽頭,再加上各主角個鄉霸造型就叫好戲,真係中晒嗰句「一蟹不如一蟹」.上集《竊聽2》,本人已經覺得麻麻地,劇情講成班七十年代股票金牌經紀,因為鐘意一齊玩「鬥地主」,所以成立「地主會」.大佬呀!「鬥地主」發明於九十年代中國大陸,七十至九十年代香港賭啤牌大多數都係玩「鋤大D」或「話事啤」,為左配合大陸市場就話玩「鬥地主」,真係笑鬼死人,好在整體劇本處理都有高低起伏.角色上都叫忠奸分明.更勝在有一班老戲骨頂住,所以都叫睇得過.
其實當時睇《竊聽2》嘅時候,已經好強烈覺得麥兆輝同莊文強喺向經典電視劇《大時代》致敬!估唔到今次《竊聽3》仲厲害,搵套幾十年前嘅電視劇《風雲》嚟玩!雖然有時抄下舊電視劇嘅概念無傷大雅,但係都唔好拍到一陣番梘味(肥皂劇味).編導為左配合個戲名,所以講到戲入面竊聽技術無所不能咁,閉路電視畫面話放大就放大,你估閉路電視都好似你拍戲咁,拍超高清畫面呀?吳彥祖一條友用半年時間,喺對方成間公司乜野位都裝曬偷窺鏡頭,真係FBI都要搵佢指導下.如果有咁好嘅竊聽技術,去做特務啦.或者走去竊聽李家誠或李兆基級數嘅富豪,搵佢哋生活上秘密黎屈佢錢咪仲快!駛鬼炒新界地呀?!
仲有,套戲無左上集咁重視前輩級演員,本人最想睇嘅曾江同吳孟達佔戲好小.反而放好多戲落周迅同黃磊度,唔通平衡市場真係咁重要?
成套戲最寫實嘅劇情都算係劉青雲落深水埗賣舊電腦舖,搵反竊聽專家谷德昭幫手.証明喺編劇心目中,深水埗係幾咁臥虎藏龍.深水埗吸引力絕對極大,或者編劇用左太多時間行深水埗,所以忽略左編排劇本嘅推進.
劇本嘅推進,大多數都係由鬥爭開始.當鬥爭越明顯,觀眾越易投入.可惜《竊聽3》好明顯係眼高手低,葉璇個角色可以話無厘頭到極!曾江要將公司上市,目的係要將權力留俾個女葉璇,但係一嘈交,葉璇就唔俾藥曾江食嚟害死佢,財產係唔係都係留俾你,你仲攪咁多做乜?一時就表現喺事業上好有野心,一時又話叫古天樂為個BB報仇,同劉青雲班人嘅鬥爭仲薄弱,跟本就唔駛鬥,正所謂各有各做,睇唔出做乜要鬥囉!係要攪到最後俾劉青雲攞到佢嘅殺人証據.攬住一齊死至安樂,發神經!
近年劇本混亂已經成為港產片一大特色,所以未算大鑊.最大鑊係相似!套套都係果班演員,雖然話市場上有賣埠價嘅男演員不出十人.但係都唔駛套套古天樂搭劉青雲掛?!你估打麻雀要對眼咩!仲要衰到陳木勝導演嘅《掃毒》唱舊歌「誓要去,入刀山」,你又走去唱「是誰令青山也變,變了俗氣的咀臉」.喺「掃毒」入面古天樂一見番張家輝就揸車互撞,喺《竊聽3》入面又整場戲揸車互撞,不過改左劉青雲撞古天樂,無限輪迴.期望下次見到張家輝撞劉青雲.
唔知幾時開始,港產片開始出現一種說法,只要擺小小政治意識落去就會收得!你可以喺《竊聽3》聽到到周迅講:「土地唔係要黎買泥買去㗎!」重要收尾講多次添!方死你唔知佢有野想表達!表達到咁明顯,感覺真係似睇日本AV時,男優不停問條女:「舒唔舒服呀!?」真係要答番呀麥兆輝同莊文強一句:「舒服晒!多謝唔該!」
嘈左咁耐,《竊聽3》都有野讚下嘅,就係宣傳喇.各演員嘅新界人造型加上一條極好嘅扮樓盤廣告預告片,就咁引左本人入場.不如學埋《寒戰》咁,搵個名人讚下套戲啦!有個行內人同本人講,當日葉劉淑儀Facebook上讚一下《寒戰》,收多幾百萬,周潤發去睇《狂舞派》都攪到套戲票房過千萬啦!《竊聽3》嘅宣傳人員可以試下架!
到最後如果要總結,本人覺得呢套野好過普通電視劇小小啦!(因為有大明星做)如果講寫實同好睇,絕對比唔上之前喺TVB播嘅《廉政行動2014》.


text:
「傳統」
我其實有啲位真係都幾傳統,我希望每一年都會同老婆同郭大少可以影全家福.因為好多時都係自己影相多過俾人影,所以甚少一家三口一齊影相.而全家福當然就係希望記錄每一年嘅生活,每一年嘅改變,到咗自己老咗嘅時候可以同老婆一齊回味一番.就算依家睇返自己同老婆幾年前影嘅相都覺得自己不再年輕,有時甚至乎懷念兩公婆嘅日子!
「全家」
早前一家大細去咗影全家福,因為郭大少不經不覺已經一歲大,所以希望用相片去將佢記錄落嚟.今日終於有相睇,而真係好耐都無影過全家福,尤其係唔駛顧住部相機嘅同時又要顧及郭大少有無望鏡頭.自己影全家福真係有難度,所以都係搵人影好過.不過影小朋友真係好難,因為佢哋無時停,而之前自己都試過影郭大少,真係影到人都癲!
「山頂」
今次影全家福特登去山頂公園影,因為細個係山頂長大,有好多屋企嘅回憶.而我同老婆嘅結婚相,大肚相,都係係山頂影.所以今年嘅全家福都係去嗰度影嘅原因係記錄我同老婆由拍拖,結婚,生仔嘅每一個階段.當然我哋都變咗好多,而我希望每年都可以去同一個地方影相,盛傳郭家嘅傳統去記錄郭家每一年嘅改變.希望郭大少大咗唔會嫌我老土啦!
Also published on Medium.


text:
#ParentLicenses1933
我小朋友3歲半,疫情下因較少出街所以怕陌生人,見到識嘅人叫佢打招呼,都成日話怕醜唔夠膽叫人
近排見有返啲興趣班上,諗住幫佢報跆拳,一嚟諗住放下佢啲電,二嚟諗住訓練下佢膽量!
呢間跆拳道班容許家長坐喺旁邊觀課,我小朋友始終都重細,佢去到陌生環境再加上見到啲陌生人好驚,想我陪喺佢側邊同佢一齊上
我嘗試問准教練,佢回話第一堂上都明嘅,可以俾我喺側邊陪住佢一齊做啲動作
然而,上上下堂就有個家長話我:「而家唔係親子班,有個教練喺度教,你重喺旁邊同小朋友一齊上?咁樣係會好影響其他小朋友」
其實我明,但我又忍唔住爆返佢:「咁小朋友第一次上,佢驚,我陪住佢有咩問題,而且我問准咗教練話係可以」
我再補充:「我唔陪住小朋友,佢陣間爆喊,其實一樣會影響其他小朋友」
個家長之後就無出聲,但咁樣俾佢話一話,其實我好唔開心,我都想小朋友獨立啲唔好成日痴住媽媽,但一離開小朋友,佢就會話好驚又爆喊,我都唔知可以點算好
我明要狠心啲小朋友先會長大,所以諗住喺呢間試完堂就算,因為有得觀堂,小朋友見到就會好想痴住.我會再另外報啲無得觀課嘅跆拳班,狠心啲等佢見我唔到,希望到時會好啲
讀者投稿@ABC


text:
直資,私立中學
聖保羅男女中學,拔萃女書院,拔萃男書院,德望學校,協恩中學,聖士提反書院,聖保羅書院,英華書院,聖保祿學校,港大同學會書院,中華基金中學,香港管理專業協會李國寶中學,保良局顏寶鈴書院,新加坡國際學校,匯基書院(東九龍),福建中學,啓思中學,林大輝中學
人氣官津中學
聖士提反女子中學,庇理羅士女子中學,皇仁書院,香港華仁書院,嘉諾撤聖心書院,香港鄧鏡波書院,培正中學,嘉諾撒聖方濟各書院,聖公會鄧肇堅中學,華英中學,瑪利曼中學,聖嘉勒女書院,瑪利諾修院學校,聖公會林護紀念中學,荃灣官立中學,九龍華仁書院,聖若瑟書院,喇沙書院,長沙灣天主教中學,聖方濟書院,東華三院黃芴南中學,保良局第一張永慶中學, 伊利沙伯中學 ,聖母玫瑰書院,張祝珊英文中學,英皇書院
熱選地區性中學
中華基督教會銘賢書院,聖公會林裘謀中學,沙田蘇浙公學,基督教中華宣道會鄭榮之中學,聖公會莫壽增會督中學,沙田祟真中學,迦密中學,基督教女青年會丘佐榮中學,聖言中學,觀塘瑪利諾書院,中華傳道會安柱中學,香港仔浸信會呂明才書院,順德聯誼總會梁銶琚中學,元朗鄧佩瓊中學,聖伯多祿中學,中華基督教會基元中學,東華三院伍若瑜夫人紀念中學,天主教郭得勝中學,馬鞍山德信中學
*以2016年7月5日成功聯絡之已放榜家長為準


text:
14 OCTOBER 2013(MON)
不過亦都因為今日係銀咭日又係假期,真係勁多人,再加上今日又間斷咁落雨,既多人又落雨情況下,真係玩得唔係咁盡慶添!
今日第一個節目就係去睇3D,小小豬入園咁多次,今次都係第一次睇呀.因為小豬爸未睇過,再加上當時要避雨,所以就最好去室內活動啦~
開頭都好擔心小小豬唔鐘意睇會扭扭計,不過估唔到小小豬又幾OK,雖然開頭都唔多肯戴個3D眼鏡,不過之後就好專心,仲伸手想去捉啲3D效果添!
之後就到小小豬最鐘意環節(其實應該係我最鐘意...哈哈),就係去搵啲朋友仔影相啦!今次啲朋友仔係小小豬主動帶我地去呀!
首先就係PLUTO~
之後就到MICKEY~
最後就到高飛~
繼續行程,原本小豬媽想同小小豬一齊影南瓜,不過依個百厭仔鬧緊情緒,所以就小豬媽自己影啦~
小小豬為乜緊情緒?咪就係因為要去玩小小世界!
入嚟咁多次,都係第一次咁多人呀!其實我都打算走唔排,不過小豬媽同小豬爸都話小小豬鐘意,就陪佢排一陣啦!(又一次證明佢地鍚到依個小小豬燶呀)~
不過好在都算排得快,排左唔洗三十分鐘就可以上船啦~
今日第二個第一次..就係睇酊雨天巡遊啦~
講真...真係有少少失望,當時又唔係大雨,仲乜唔做返飛天巡遊哦?小小豬都好鐘意睇巡遊嘛!不過.....我地都要尊重迪迪尼決定,留返下次入園再睇巡遊啦!
終於都到左小小豬最想玩嘅活動,就係去明日世界玩水啦!
不過玩水前要先去渣車先~
開始玩水啦~
今之入園帶左個小盤去,原來係想等小小豬問完哥哥姐姐拎糖之後放入去.點知原來今日係連派糖活動都冇,冇得玩添!不過帶左入去都冇白帶,因為小小豬係玩水時竟然識得問我地拎嚟玩呀~
由於天氣都唔係咁好,所以我地行埋SHOP之後就走啦~
小小豬今日嘅戰利品,小豬媽送嘅大眼帽...型仔嗎~
今日雖然玩得唔係太盡量,不過一家人一齊玩又真係幾開心,期待下一個銀咭日,又可以一齊入嚟玩啦!


text:
大學係社會既縮影,只有兩種人係會成功同埋受歡迎,第一種係善於社交既人,大學叫做YO,只要你夠YO,你係大學入面夠多朋友,咁你既價值就可以確立,好似明星咁樣人人都識你,住hall又識,自己個學系又識.第二種人就係交際力普普通通或者係唔主動交際,但佢地係叻到好出名,唔使在意人地既眼光,因為佢地唔志在不停去識朋友,只會專心佢地想做既野,最後佢地當然係會成功,否則都會出名,就係出名毒同埋怪.不可否認既係有人成又勁同時又玩得,但呢篇放既重點係聚焦大學生已經用yo唔yo去衡量一個人既價值,呢樣係唔係一種好事?
無可否認良好既社交能力可以令你既道路更加平坦,但yo呢樣野應唔應該成為大學生價值既全部呢?有時候我地會唔會因為過份去強迫自己變yo而失去左自己呢?
因為yo,你要戴著一副善於交際既面具,有時什至會影響到人.為左人地要尊重你,覺得你識好多朋友好威,所以你無時無刻都要好活潑,好主動去識朋友.電話既群組不成咁響,明明係無聊野,或者係完左topic既野,你都會費神去諗點回,點樣帶起新話題,令到自己經常要對著手機覆whatsapp.見到朋友係facebook到打野,你又要係下面留言,每個朋友不論熟定唔熟,你都會留言,等佢可以記得你,如果我同你真係朋友既,根本唔使咁做,咩都自然就得,但你偏偏個個都要諗點回,等佢知道你既存在,其實咁樣做,有時候真係好攰.
上堂果時,你都要不停同人地搵話題傾,有時候明明人地想安靜下既,你就挑起話題,人地答你,大家笑既就無所謂,我仲要好多謝你咁識帶氣氛.不過人地唔應你果時,唔該你唔好話你人地毒,你有冇諗過人地唔係唔想傾計,只係可能唔想同你傾計?
因為yo,你搞到自己無時間讀書.我幾時都反對d朋友仔話讀書係最重要,不過入得大學既,如果你搵唔到興趣,又冇特別既能力,咁你都係乖乖地做下樣讀書啦,畢竟點都要畢業既.最慘既係你掛住出去玩,唔單止害到自己,仲會害到人地.大學分組點都會有d唔做野既freerider,人人都買佢怕,但係佢地最後點都會有組,因為佢地識朋友真係好叻,成日都好yo,yo到唔讀書,掛住玩,所以冇人想同佢地一組,但同時佢都會有一班朋友仔,捱下義氣同佢地一組,不過少不免一定會係背後比人話架啦.
如果因為要yo,要識朋友,而搞到自己唔識得安安靜靜溫書,做功課既話,咁樣真係岩咩?大學生連溫書都要放上網,呢個情況就好似打工仔番工果時自拍自己部電腦話自己要番工做野啦一樣.你本份黎架老細,使唔使咩都要同人地分享啊?ps我都有錯既,你分享係正常既,係我呢個垃圾冇啦啦按入去睇姐,對唔住我出番去先.
點都好,yo可以係一種性格,可以係一種天性,有人會因為識朋友而開心,正如有人好專心讀書一樣,呢樣係唔可以改變,同時都冇錯.錯既係一班為左識朋友而識朋友,為左yo而yo,但明明自己唔係呢種性格既人,咁樣做法,辛苦既係你自己,仲有你身邊既朋友,唔知幾時你會因為自己既失控,而冇啦啦對身邊的朋友冷淡,反而會搞到人地唔開心.
做人更加唔應該因為人地唔yo而取笑人地,話人地摺,摺唔係一種錯,而係一種性格.摺友冇錯,因為呢種係天性,我地冇害人,冇影響人,冇上堂嘈住哂,點解有班人仲要因為摺而笑人地?就係因為大學唔yo就唔可以立足?
摺友都唔使傷心,更加唔好傷心,你地唔使在意人地既眼光,你身邊既朋友夠就得,正正因為你朋友唔多,你先可以一心一意支持佢地同埋對佢地好.你更加唔使怕對邊個好而怕得失邊個.
「喂!你組爸係邊個啊?唔好提啦,都冇人識佢既.」
「呢條友好摺架喎,都唔知佢係到做咩,古古怪怪!」
「嘩,佢好yo架,上hall莊架喎!」
Yo雖然唔會有人講到出口話係好威好勁,但唔知幾時開始,yo就成為一個為人讚揚既性格.有時候做人唔一定要為yo而yo既,更加唔好因為人地唔yo而睇唔起人,yo唔應該係你第一個判斷同學既形容詞.


text:
失眠,並唔等如瞓唔着,間唔中一兩晚瞓唔到唔算係失眠㗎,係正常現象嚟.好難瞓得着,或者就算瞓咗都瞓唔到耐,而且呢個情況持續幾日至一個禮拜,先可以稱之為失眠.日日都係咁樣失眠嘅話,會令到日頭冇精神,而且脾氣都會好差,同埋導致集中力不足.長期失眠仲會引致其他健康問題,例如精神問題,睡眠障礙等,所以有失眠問題嘅朋友一定要病向淺中醫,以下Tutor Circle 尋補就睇下呢幾個方法可唔可以幫到訓唔著嘅你啦!
目錄
1. 飲蜂蜜牛奶
飲熱牛奶可以幫助睡眠我諗係人都知,但要將熱牛奶嘅作用發揮到淋漓盡致,效果更上一層樓,秘訣就再於加入蜂蜜.要知道點解蜂蜜牛奶有用,首先我地要認識「色胺酸」呢種物質,佢又被稱為天然嘅助眠劑,可以安定神經同埋舒緩各種緊張嘅情緒,而我地正正就可以喺牛奶裏面攝取色胺酸,而蜂蜜嘅效用就係佢嘅糖分可以幫助色胺酸快啲進入腦部,從而釋放睡意.
2. 食香蕉
唔知大家有冇聽過食蕉會令人開心呢?因為香蕉入面有另一種氨基酸,叫做Y-氨基丁酸(簡稱GABA),可以抑制中樞神經嘅過度興奮,促進放鬆,幫助你進入睡眠狀態.而且香蕉有豐富嘅澱粉質同纖維,飽腹嘅感覺亦都會令人產生睡意.
Copyright © 2022 Tutor Circle 尋補. All rights reserved. 此文章未經許可,不得轉載.
Copyright © 2022 Tutor Circle 尋補. All rights reserved. 此文章未經許可,不得轉載.
3. 聽自然音樂
臨瞓前聽住啲音樂入睡係唔錯嘅方法,因為音樂亦都有放鬆神經,舒緩情緒嘅效用,但有時聽到自己中意嘅歌,又會忍唔住跟音樂搖擺,唔中意嘅歌又唔想聽.解決方法嚟喇,就係聽自然音樂,即係一啲自然嘅聲音,例如係雨水聲,海浪聲,叢林入面嘅雀鳥聲.跟番個人喜好揀中意嘅聲音,聽啲悅耳嘅聲音,融入大自然,都會好瞓啲㗎!
4. 睡前熱水泡腳
瞓教前可以用熱水浸腳浸10-15分鐘,或者沖番個熱水涼,改善血液循環,可以容易啲入睡.呢個方法允其適用於手腳長期冰涼,夏天對腳都係凍冰冰嘅女仔,人皮膚嘅溫度上升暖笠笠個人都會好瞓啲,冇咁易醒.
5. 腹式呼吸法
如果有玩開瑜珈嘅朋友相信對腹式呼吸法都唔會陌生,腹式呼吸法對改善睡眠最大嘅用處都係放鬆緊張心情.正確嘅腹式呼吸法係係吸氣嘅時候橫隔膜下降,使你嘅肚皮膨脹;呼氣嘅時候相反,咁樣會幫身體吸入多啲氧氣,排出二氧化碳.腹式呼吸法再配合埋4-7-8嘅節奏,即深呼吸4秒,跟住閉氣7秒,再慢慢呼氣8秒,據聞60秒內就瞓得著!平時做下運動,夜晚都會好瞓啲㗎!
6. 遠離電子產品
呢個係好多都市人嘅通病,平時生活咁忙碌,臨瞓前可以碌下手機已經係最大嘅娛樂.但臨瞓前不斷睇住手機,平板等呢啲電子產品,佢地嘅藍光會刺激腦部,令你嘅腦部持續一段時間處於興奮狀態.所以有專家建議臨瞓前嘅一個鐘頭都唔好接觸電子產品,令腦部冷靜落嚟.各位失緊眠瞓唔著都好,千祈唔好嫌悶走去撳電話,只要令你愈嚟愈冇睡意.
7. 點香薰助眠
香薰精油有唔同嘅功效,當中亦不乏一啲可以抒緩疲勞同埋幫助入睡嘅香味,例如薰衣草或天竺葵精油可以抒緩過度勞累;而花梨木或乳香精油就可以撫平焦慮混亂嘅思緒,緩解身心靈嘅緊繃.臨瞓前點香薰唔單止可以令你易啲瞓著,一直點著嚟瞓覺亦可以提升睡眠質素,瞓得冧啲.
8. 拉筋
做咗成日野,或者返咗成日學一定會覺得啲肌肉緊晒,成個人都攰,就算攤咗落張床度都仲係覺得成身肌肉痠痛,非常不適.呢個時候就要起一起身拉拉筋,做一啲簡單嘅動作放鬆下手,腳,頸,背嘅肌肉.只係一啲好容易,而且係床上面都做到嘅拉筋動作,就可以放鬆返身體,瞓到瞓得舒服啲啊!
9. 構想當晚的夢境
瞓唔著嘅時候,合埋眼開始思考下今晚想發嘅夢,一般都係會發啲開心嘅夢嘅,呢個過程可以令你忘卻今日遇過嘅不愉快嘅事同埋負面嘅情緒.如果諗諗下突然諗到啲不合理嘅野都唔好去執著,跟住意識流走,太執著係要修正或者趕走唔合理嘅思緒嘅話只會令人鑽咗牛角尖,不斷塞咗喺嗰個位.
10. 數數字
數綿羊已經out晒㗎喇,跟住就唔work仲愈數愈精神.而家要數,就數重複嘅數字,好似重複默念1,或者重複數123,123,123咁呢啲唔洗用腦嘅數字,幫助個腦慢慢「熄機」,慢慢令腦袋放空,進入準備好睡眠嘅狀態.
總結
如果你有長期失眠嘅問題,而且嚴重影響到你嘅生活,建議都係盡早去諮詢醫生嘅專業意見喇~
延伸閱讀:
(健康迷思)微波爐的輻射會致癌?拆解5大網傳的健康謠言|反豆知識
(素食食譜)5個中西式素食食譜 自煮簡單健康料理!
(都市健康)溫足24小時等於好成績?一文分析熬夜壞處
活得像天上的雲一樣,無目的,無方向.快樂時和太陽玩耍,難過時讓整個世界陪我哭泣.


text:
有無聽過甘酒呢樣嘢?我之前都唔知有呢樣嘢,都係睇《不使用砂糖的自然派 sweet 甜點》一書介紹先知!書內所有食譜都唔用雞蛋同奶類製品之外,就連精製糖同蜂蜜都唔會用,甘酒就係其中一種書中推介嘅天然甜味料.
其實書中都有教到點樣自製甘酒,但我一直都無整到,係因為呢本食譜內的材料份量,好多時都用容量而唔用重量去做單位,例如一杯麵粉,半杯油,1/4 杯糖等,我自己就好唔鍾意呢種計算用料嘅方法,覺得準成度唔夠準確,而且我自己又無 “杯”,所以一直都無諗過試整.
直到最近,喺 Youtube 度睇番日本型仔廚師啲舊片,發覺原來佢都有分享點整甘酒,不單只有 video 跟住學,清楚睇到整過製作過程同成品樣貌之外,最重要係用「克」去表達用量,對我嚟講就 user friendly 好多,所以我都起心去試整喇!
甘酒原本係用米麴發酵而成,但係米麴唔易買到,就問
型仔廚師用紅麴代替得唔得,佢話佢自己未試過,
不過照計都應該得,因為都係麴菌,所以我就
買咗包紅麴嚟整,結果係 …… 成功!!
呢個係將剛煮好嘅飯混入紅麴,未發酵之前嘅狀態.
發酵好嘅成品其實同中國傳統釀造糯米酒時剩底嘅紅糟都差唔多,
原本味道都應該唔錯,唔會太甜,不過最衰就係紅麴用得
多時就會有啲苦澀味囉!等我搵到米麴時再整多次,
到時先再同大家分享食譜啦.
朝早食第一餐時,加一大羹紅麴甘酒落麥皮度
一齊食,真係可以完全唔使落糖呀!
我仲用咗佢嚟代替糖去整麵㖭!麵包一樣發酵得到,
食落口又唔覺有明顯甜味.用紅麴去整甘酒另一
唔好處,就係乜鬼都會變成紅色囉!!


text:
neulab+ Vitamin B3 Restore Serum UPGRADED 30ml
全新Upgraded version
德國專業反覆挑戰製作超過半年
零毛孔嘅雞蛋肌,全新配方使用7%Niacinamide煙酰胺同Ceramides神經酰胺呢兩個做到全面細緻毛孔既全成份!
B3 (Niacinamide) 一直係serum界神奇四俠之一! 呢隻B3係用有機活成份做到深入滲透而無化學物傷害肌膚嘅情況下幫我哋嘅皮膚補充營養,因為佢係一隻水溶性維他命,可以同我哋肌膚嘅天然物質相容而唔會互相排斥咁Mix埋一齊
功能一,送你一層封水頂層
鎖水唔同補水,B3最令人愛佢嘅其中一個原因係因為佢識鎖水,呢個水溶性維他命可以將我哋嘅天然神經酰胺ceramide細胞之間嘅脂質combine返埋一齊,做成一個結構完整嘅保護層,除左俱動自身嘅ceramide之外,呢個Upgraded version更加extra加入咗ceramide !情況就好似整gel甲咁,係指甲搽完一層靚靚嘅顏色之後,最重要嘅嗰個step就係搽一層封頂層,冇咗呢一層就算搽得幾靚嘅顏色都會好快花哂甩晒色,如果個肌膚嘅ceramide弱弱嘅話,肌膚鎖水嘅功能就會差,就算用咗好多唔同嘅靚成分,一陣間就會揮發哂,要keep實用咗嘅補水成份就要用埋封頂嘅鎖水B3,減少皮膚水份流失💪🏿
功能二,B3識得玩GPS黑色素自動追蹤定位!
喺搽防曬之前搽滴B3先,Clinic research臨床證明,只要2%濃度嘅B3已經可以追蹤產生黑色素嘅enzyme,mark實黑色素定位追住黑斑令佢地消失!而upgraded version B3有7%濃度,黑斑GPS追蹤到冇哂💪🏽!好多feedback用B3白滑咗,都係因為日夜吸收到高階嘅維他命.提外話,升級版維他命C主打成份三種穩定維C成份,能夠同時與B3於日間使用,減斑功效Double Up喇!
功能三:控油控油全日控油
「買咗俾侄女用,佢生少左好多暗粒,好好!」控油控油全日控油,好多可以做到控油嘅產品加咗酒精成份去揮發肌膚嘅油脂,酒精刺激肌膚之餘,更令到原本屬於正常嘅脂質都會破壞埋..B3冇加到酒精,只利用呢個水溶性維他命好容易就可以滲入皮膚,將過度運作嘅油脂體會減慢落嚟,臉部皮脂腺嘅油脂量就會少咗好多,令到肌膚唔會脫脂同時平衡油份.以前做一陣嘢就滿面油光🙈 依家坐足全日做足9粒鐘都水油好平衡! 扮全日工都唔洗再用面油紙係度不雅地吸黎吸去,控制到油脂線分泌,打擊T字位油脂,無油脂,無毛孔閉塞就自然冇暗粒冇暗瘡👏🏽👏🏽👏🏽!
功能四:對抗細菌大軍
除咗要收毛孔加鎖水之外,今次新進嘅B3仲提高埋對抗細菌嘅功能,Zinc Gluconate葡萄糖酸鋅嘅「鋅」抗菌功能可以消滅引起痤瘡嘅丙酸桿菌,而另一個成份Pentylene Glycol戊二醇,可以干擾微生物細胞膜嘅完整性,令暗瘡痘痘無機會生長,減少暗瘡出現嘅機會!
零毛孔嘅雞蛋肌,全新配方使用Niacinamide煙酰胺 同Ceramides神經酰胺呢兩個做到全面細緻毛孔嘅全成份!加埋Vitamin A,可以見到肌底嘅細胞脹起身,唔夠瞓或者好殘好殘嘅時候,洗完臉用B3加Vitamin A,第二日會見到niacinamide 同Ceramides 加埋神A送俾你嘅細緻效果:)
三大力量配方成分
一,Niacinamide煙酰胺可以減少皮脂產生,避免因為毛孔被皮脂同死皮困住
二,Ceramides神經酰胺識得識收緊毛孔,將毛孔黏合返一齊做返一個收細毛孔嘅保護層
Niacinamide煙酰胺+Ceramides神經酰胺呢個組合=收細毛孔同時防止水分流失!
三,年紀增長無可避免就係蛋白質同骨膠原嘅流失,人嘅真皮緊緻度係靠無數個蛋白聚糖小分子形成嘅膠原纖維,纖維空間越少,肌膚就越緊緻!全新upgrade version加入Acetyl Tetrapeptide-9乙酰基四肽-9成份,包含Lumican基膜聚糖特殊蛋白質,Lumican基膜聚糖好似膠水咁,識得痴返埋皮膚膠原纖維嘅洞洞,增加肌膚嘅彈力,長期使用有效延遲肌膚嘅衰老及鬆弛,要肽緊緻!
Ingredients List 成分列表
AquaPront®, Niacinamide, Ceramides, Acetyl Tetrapeptide-9, Butylene Glycol, Pentylene Glycol, Glycerin, Sodium Hyaluronate, Allantoin, Mannitol, Sodium PCA, Hordeum Vulgare Extract, Zinc Gluconate
AquaPront®,煙酰胺,神經酰胺,乙酰四肽9,丁二醇,戊二醇,甘油,透明質酸鈉,尿囊素,甘露醇,PCA鈉,大麥粗提取物,葡萄糖酸鋅
不含有害物質,不含動物測試,不含色素,100%Vegan
建議可以喺日頭油脂分泌得旺盛嘅時間用,朝早Cleansing後,黃金10秒內用上導入性Toner,然後加1滴維他命B5做咗補濕層,按摩到吸收好哂之後再加1滴維他命B3做返一層鎖水嘅封頂層.防曬喺用咗Serum後可以直接上臉(如果肌膚係好乾性既可以再用day cream/ daily oil 去做返滋潤)


text:
發佈時間: 2020 年 12 月 24 日
Krita 開發團隊依家推出咗 Krita 4.4.2 嘅第二個測試版本.Ramon Miranda 啱啱亦都發佈咗一段介紹依個版本嘅新功能⸺網狀變形⸺嘅影片(只提供英文):
同第一個測試版本相比,依個版本修正咗以下嘅 bug:
依個版本亦都加入咗六個 Ramon Miranda 新整嘅筆刷:
如果你使用免安裝版:請注意,免安裝版仍然會同安裝版本共用設定檔同埋資源.如果想用免安裝版測試並回報 crash 嘅問題,請同時下載 debug symbols.
備註:gmic-qt 未支援 macOS.
我哋提供嘅 ChomeOS 同 Android 版本仲係測試版本.依個版本或可能含有大量嘅 bug,而且仲有部份功能未能正常運作.由於使用者介面仲未改進好,軟件或者須要配合實體鍵盤先可以用到全部功能.
下載檔案嘅 MD5 校對碼可以喺依個檔案入面搵到:
Krita 係免費及開放原始碼嘅項目.請考慮捐款或者購買教學影片支持我哋啦!有你嘅支持我哋先可以聘請開發人員全職進行 Krita 嘅開發工作.
第一時間收到 Krita 更新版本嘅資訊.你提供嘅電郵地址只會用作傳送新版 Krita 嘅發佈通知,並唔會作其他用途.


text:
香港嘅食評可信性真係好低.
對我嚟講食評係可以透過食家嘅文字將成餐飯重現喺你眼前,你會感受到每一道菜係咪真係好食,令你有衝動親身去試一次,而唔係而家嗰啲咩「好鮮好彈牙」同介紹「三個鐘百幾蚊任食好抵」嘅分幾鐘短片.冇錯,雖然而家個個都鍾意睇片,但猛烈南瓜寫嘅文對我嚟講先係香港少數,甚至係唯一仲可以睇嘅食評.
比起其它只會嗰排興咩就介紹咩嘅「食家」同雜誌(紫薯芝士拉絲時期呢,噁心),猛烈南瓜寫嘅係更加隨心,嗰一日食過咩好食嘅就寫咩,唔受潮流,更唔受價錢所限:明明今日先寫完萬芝連三星貴到我食唔起,轉個頭又會寫百幾蚊落得樓嘅麻甩地踎小炒,甚至係一碗雲吞麵都可以令人食指大動,仲可以同一篇文入面比較幾間麵家,各有出色,唔係收咗錢死讚爛讚嘅垃圾(例如大元幫襯嗰個)可比.
點解咗多「食評人」都只會幫新開小店同大餐廳寫?食物質素都係其次,係因為依啲鋪頭肯免費請人食飯,甚至比錢你幫佢寫.好多舊式大排檔茶檔等等話事人可能連iPhone都唔識用,更加唔好講請咩打手去宣傳自己,最多係出名嗰堆會吸引到媒體去做訪問,其它咪繼做默默做街坊生意.偏偏猛烈南瓜會為食好嘢而去搵好多名不經傳,或者係我地後生唔識嘅食店去食好寫,仲要每次都係自己比錢食飯,然後用最純粹,分享好嘢嘅心去寫一篇又一篇食評.單單係依一點,已經值得一尊重.
早前比人踢爆參加大元試食之後係咁踩程班長個Page只係識係咁問人肯唔肯比佢地免費食飯然後做去拍,依個做法根本唔係一個真係鍾意美食嘅人會做.只係為呃飯食甚至呃錢嘅人,佢嘅「食評」邊會有半點可信度?佢根本連點形容唔同食物嘅好味都唔知.可惜嘅係香港九成九嘅「食家」都係咁嘅死樣,你話悲唔悲哀?
題外話,南瓜隔嚟本書個八婆,如果你出本講偷食經歷嘅書,我諗依方面你一定會好過南瓜兄.


text:
一年一度嘅教師節,即將到,回想過去學生們想表達老師慨教誨,無疑係寫寫多謝咭,送上美麗慨花,等老師們心花怒放.
然而年年都咁做,係咪無新意思呢?
黎先傾下台灣嘅教師節嘅由來好嘞,係台灣於年年國歷9月28號慶祝教師節,此日亦為中國古代教育先驅大成至聖先師孔子慨誕辰.教師節最早由南京中央大學係1931年發起建立,1952年頒訂至聖先師誕辰同教師節改為9月28號直至今日,應該日又稱「孔子誕辰紀念日」.之後,每年各地孔廟都會舉行巴閉嘅釋奠典禮.係教師節個周,台灣各級教育行政單位均會舉辦「慶祝老師節大會」表揚資深同優良老師同文員,每年嘅「師鐸佐獎」,「教育奉獻咗佐獎」亦都係此時頒發.
都話係教師節個日,慶祝老師,表揚優良老師,無疑係一種宣傳運動,老師教導學子係學術與及思想上嘅啟發,對學子往後嘅人生將有重大影響,可見得,老師的確對我黎講,真系好重要.咁適時表達我哋對老師慨多謝,除咗寫咭,送花,就冇第二選擇呀?
以下幾個慨「送禮舉薦」,有時送禮都唔一定要送精美嘅禮物,行為上嘅表現都好唔錯
-
目錄
溫暖嘅關心
雖然係部分嘅師生關係中,老師扮演住照顧學生嘅角色,但個班級學生咁多,老師就得一個.有時老師都會分身乏術照顧好每一位學生,尼個時候要畀老師一啲加油,例如平日老師係台上教書,講到口乾嘅時候,可以係講台上準備好一杯溫水,喉糖等,或者係同老師講聲「辛苦啦!」.或者係小小舉動,但每日溫暖嘅行為可以係老師最大嘅動力來源呢!
-
創意展現
仲記唔記得聯絡簿嘅日子!當然而家學生同老師每日嘅進度問候,都建立係聯絡簿上,如果你啱啱係每日都要紀錄啲乜嘢係聯絡簿上,不妨寫下對老師嘅感恩小語,或者係趣味對話,插圖等,增添學生同老師生間生活上嘅小樂趣都唔錯吖〜
-
成為生活小幫手
次次老師入課室上堂,因為教材嘅準備或者會大包小包咁帶入黎,到嗰陣除咗幫手老師提重物,仲準備幾個小工具協助教材,例如準備幾個手袋掛勾,將手袋掛勾掛係講台邊,或者係固定係黑板上,咁次次上堂時之後,教材就唔怕散落,都可以減少老師係教書時嘅不便.
以上幾個「送禮舉薦」,雖然都唔係乜嘢貴重嘅大禮,小小嘅貼心舉動心意滿滿,如果咭,送花覺得好悶嘅話,不妨參考呢幾個送禮舉薦啦,相信老師們一定會好開心!


text:
偷食係一種罪,唔識揀地方偷食直頭係連偷食嘅資格都冇.
偷食嘅原因不外乎兩種:一種係對自己現有嘅伴侶再冇戀愛嘅感覺,一種係純粹享受偷食帶嚟嘅刺激同快感.但無論係邊種都好,你揀得偷食依條路,你就應該有返相應嘅警覺性.好似香港嘅流出始祖希爺咁樣,食咁多女都相安無事,點知咁大頭蝦拎部有咁多相嘅電腦去整,佢嘅傻同天真其實唔差得過天真嬌.
喺的士又好,Uber又好,一架換咗個替工司機嘅保母車都好,喺有外人嘅情況之下居然可以調情調足十幾分鐘(甚至唔止),依個行為已經唔係傻,而係蠢到不可救藥.大佬啊,你咁樣不如喺凌晨嘅後巷互摷打野戰仲好啦,甚至不如前後腳上去時鐘酒店,點都好過有個司機坐喺前面隨時隨地望實你下話?
男嘅有個天后級唔介意你成世人冇嚟出色,女嘅有個公認娛樂圈清泉男肯認你做女朋友,偏偏兩個都唔知足,係要繼續偷食尋求刺激.泊得好碼頭都唔識珍惜,要偷食都唔肯比多少少腦去諗下要點食同埋衰咗嘅後果,而家落得如此下場,唔通你怪肥佬黎啦喎?
條佬都算死得有價值嘅,而家冇乜名氣都仲可以食到件細自己廿年嘅大台姐仔;條女就慘啲啦,唔止比全香港公認做臭雞,仲要比人知佢啲口味咁獨特,最緊要係難得依排叫多啲Job接,而家乜都冇啦.
都唔係嘅,取代家燕姐賣安全套預防性病嘅廣告,仲叫食到個時效性.


text:
本港就業市場持續得到改善,而勞工嘅薪金更得到最低工資嘅保障,喺咁嘅情況下,本港仍然有兩萬六千多人要申領失業綜援,情況實在令人關注.立法會今日辯論失業綜援嘅問題,我係同意失業綜援需要作出優化,但我嘅睇法係,資源係次要嘅問題,最重要係要協助申領失業綜援嘅人士重建健康嘅人生.
中國人嘅社會講究自力更生,大部份人仲有呢種傳統美德,絕大多數嘅香港人如果唔係有特別原因,都會寧願用自己嘅勞力換取應得嘅報酬,而唔會攞失業綜援.事實上,如果因為一時間搵唔到工作而需要社會援助,社會係都會體諒,但喺今日就業環境唔差嘅情況下,仍然有咁多人持續長時間攞失業綜援,就唔係一個健康社會應有嘅現象,我哋好應該研究一下究竟出現咗乜嘢問題.
根據政府資料顯示,喺2012年10月有一萬八千多人已經持續申領失業綜援三年或以上,當中申領五年或以上有一萬四千多人.呢一班持續攞失業綜援嘅人士,可能各自有自己嘅問題,或者對前路無信心,或者因失意而自暴自棄,或者擔心工作壓力而不肯返工,甚至只係唔識點樣去見工,當然亦唔排除有唔想工作嘅人,原因可能好多個,失業綜援可能只係佢哋嘅避風港,所以單單俾錢佢哋,我認為幫唔到佢哋解決問題.
此外,喺2011年攞失業綜援嘅人士中,有302人具有大專或以上學歷,雖然已比零九年嘅383人已經有所回落,但佢哋平均攞失業綜援嘅年期已經到達5.3年,有85人仲係30歲以下出.雖然數字上三百人唔算多,但係佢哋係大學生,喺目前嘅環境,肯做應該唔難搵到嘢做,佢哋能夠賺取嘅薪酬一定會比基層市民為多,點解寧願長時間領取僅夠糊口嘅綜援金? 到底發生乜嘢事? 我認為政府係有必要主動去關心呢啲人.
事實上,一個社會如果大部份人都能夠培養出健康嘅人生觀,社會亦都會健康發展.對有工作能力嘅人嚟講,健康嘅人生應該包含有自己嘅工作或事業,可以為社會或經濟作出一份貢獻,同家人一齊分享努力嘅成果.
所以,我認為政府要優化失業綜援,係應該以鼓勵及協助佢哋重投社會為核心,著眼點唔係在於資源問題,反而短期內可能要投入更多資源,去幫助佢哋重過新生.今日不少同事提出好多具體嘅措施,包括加強就業培訓,搵工輔導,及鼓勵僱主招聘等等,我都同意呢啲係必須嘅工作.
我認為更加重要嘅係,政府應該以關懷嘅角度出發,提出更深入,更貼身嘅措施,包括派社工跟進長時間攞失業綜援嘅個案,因應不同嘅情況,再安排輔導及支援,當遇到自暴自棄或者擔心工作壓力嘅人士,就安排心理輔導,遇到唔識點樣見工嘅人,就安排接受相關嘅訓練,我相信呢班長期攞失業綜援嘅人,好多都係都係性格較被動及內向嘅人,未必肯去求助,而政府派人主動去關心及協助他們,相信效果會更加好,當然呢啲工作都係要花費唔少資源,不過我認為係值得去做嘅事,政府或者可以同志願機構合作,效果或者會更好.此外,我亦都好贊同部分同事嘅建議,特別係提高自力更生支援計劃下「豁免計算入息」嘅最高豁免額,以增加計劃嘅誘因,從而鼓勵佢哋外出工作.


text:
二零二二年七月二十三日(星期六)
逸逸終於完成了幼稚園畢業禮,我地終於可以大放縱了﹗
今日天氣超級熱,有成35度呀﹗
一入場就遇上PIXAR水花大街派對
其實都係熟悉的花車,不過今次噴水好強勁,大熱天時特別HIGH﹗
咁樣俾支水槍射住,唔濕真係無可能.
成身濕晒真係好爽~
跟住我地去玩小小世界繼續涼快
然後係IRONMAN發夢
坐上飛碟真係好熱
森林河流之旅
經過獵頭族逸逸真係好驚,好好保護住自己個頭.
依個叔叔打鼓好好聽,可惜知音人不多,不過有逸逸支持,叔叔應該都好開心既.
坐底食下雪條消下暑
今次到我地射人地水,後來先知道原來對面係我個FRIEND阿JOYCE個仔仔.
雖然大水桶好刺激,不過我地無帶衫,遠觀好喇~
係迷離莊園影下趣怪相
彈弓狗
係《光年傳奇》入面巴斯光年隻機械寵物襪仔呀,好可愛,逸逸愛不釋手,咁同佢影張相喇~
又要消暑,今次食菠蘿沙冰,正﹗
食完剛剛好可以睇「反斗奇兵水兵特訓班」.
首先學左基本動作
跟住小士兵就出去參加演習喇~睇住班小朋友係出面跑嚟跑去真係好可愛.
森林打鼓
又玩水,仲要特別睇住邊到有水噴出嚟即刻跑過去~
臨走飲返杯梅子蜜糖湯力冷萃咖啡,係好清涼,不過梅子味太強,唔係太鍾意~


text:
今日沖咗明仔送俾我果包櫻花綠茶嚟飲啦,真係好香濃呀!而且茶葉本身都好靚,仲見到有片片櫻花瓣,好好 feel 呀!
真係好似明仔咁講,沖咗幾次都仲好濃味呢!
淡粉紅色果啲就係櫻花瓣喇!
你哋咪以為我呢套全透明嘅杯碟係專登買嚟沖花茶呀,其實佢係件 "古董" 嚟 o架,我諗閒閒哋都有七,八十年歷史啊!好耐之前我同媽咪一齊去探伯伯,伯娘時,伯伯話執嘢果陣,搵到呢套透明茶杯碟,佢話要交番俾媽咪,因為其實佢係我婆婆以前用開 o架,不過佢走咗之後,就一直由伯伯 keep 住,咁果陣搵得番出嚟就自然會交熏俾媽咪.我當時見到都好鍾意呀,心諗,乜果陣都有啲咁靚嘅茶具!?同時亦諗都諗唔到,到依家我寫 blog 時,又啱用嚟影相,效果仲唔錯 o添!
喺呢一刻,我個 blog 度有我嘅文字,有媽咪嘅靚相,仲有婆婆以前用過嘅茶杯,我哋卒之可以 "三代同堂" 喇,好開心呀! 對於一般人嚟講,三代同堂可能係好普通嘅事,但對於我媽咪嚟講,絕對係一個奇蹟,包括我自己都係咁諗!
你哋亦都可以喺 Facebook Fans Page 度搵我 o架,我間小店叫做 La Cucina di Kestrel 呀,快啲 click 入去做我個 fans 啦!


text:
中佬仲喺外地,仲有閒情逸致講下第啲嘢紓緩下大家嘅情緒.首先問大家一個問題:如果坐飛機嗰陣有人話你坐咗佢個位,你會點?即刻攞機票出嚟對證?啱一半啦,因為,如果你要打開個袋先拎到張機票嘅話,你,就大檸樂喇.
我今日就係咁,爭啲畀幾個吉卜賽女人撻嘢.呢單嘢,簡直可以用「有組織罪案」嚟形容,過程嘅一傳一送,靈活走位好似阿仙奴咁絲絲入扣,就算冇波入,後防都驚餐飽,一額汗.
話說中佬夫婦今日坐有劃位嘅火車,距離開車五分鐘左右,突然有個女人行過派紙仔,都係話自己好窮又成竇細路要養,好心施捨幾蚊嚟(梗係歐羅啦,畀港紙佢打返你轉頭).
呢個女人掂行掂過,我哋全車都冇人理佢.冇耐之後,有三姊妹出現,手指指話坐我隔離個位.我想起身讓座嘅時候,佢哋好似想話我同中佬老婆坐緊,喺我對面呢兩個位都係佢哋嘅.冇嘅,打開袋,攞張車飛出嚟以證清白囉.
一起身,先前擺低紙仔個女人就再次行過收返張紙仔,而呢三個女人居然唔係想坐低,而係品字形圍住我,仲眼金金望住我個袋入面有啲乜嘢.中佬老婆發覺勢色唔對,拿拿臨叫我行去佢嗰邊閃開.佢跟手背脊俟後,居然發現有隻手想拉開佢個手袋,原來係嗰三姊妹其中一個人喺啲薄紗底下使橫手!好在個袋本身有扣實,佢都攞唔到嘢出嚟.
結果,喺我哋兩個由冇咩警覺到高度戒備之下,嗰三姊妹好快就轉身走人.我鬧佢哋係賊都冇用,車上其他乘客都冇咩反應,大概係見慣不怪.
事後點算好在冇損失,但諗返都幾驚險下.根本擺低紙仔個女人就係探路睇下邊度有得搵食然後通風報信,跟手嗰三個女人就埋嚟做戲分散注意力乘機入手.呢啲組織同默契,真係靠由細到大刻苦平日操練,日夜培養默契先可以合作無間……咦我做乜讚佢哋?
故仔就講到呢度咧.
適逢今晚旺角咁橋冇咩差人叔叔又咁啱有好多流言叫人速離旺角,然後仲有架 Ben 屎成個保齡球咁衝埋示威人群入面.好在示威者唔係樽,有腳曉走啫.呢個世界,好少可咁多巧合一齊發生嘅,點樣見招拆招,就靠大家提高警覺,用下 common sense 思考消息真偽,大家互相包抄提點,唔好單獨行事,係咁架啦,邊有得讀書學返嚟架.
仲有呀,遍地開花嘅抗爭運動,當然要由港島抗散到九龍以至新界.旺角呢個據點,點可以話散就散?得返中環到銅鑼灣,警方由集中火力喺上環同天后兩邊夾攻,咪一舖清袋?唔該嗰啲平日唔去旺角,家下又好似我咁唔喺香港嘅 so-called 知識份子唔好危言聳聽,講少句當幫忙(更加唔好寫千字文同我講吉卜賽人被迫害嘅史故,賊就係賊).
除非,講嚟唔係為幫忙.好似係,除非唔係.


text:
機場快綫
機場快綫(成日俾人叫做機場鐵路,簡稱機鐵,英文叫做Airport Express)係香港鐵路有限公司營運嘅鐵路線,連接香港中西區中環嘅香港站,同香港新界離島區赤鱲角亞洲國際博覽館嘅博覽館站之間,屬於機場聯絡軌道系統.由於呢條線連接咗赤鱲角香港國際機場,並以特快形式運行,所以有呢個名.
概要[編輯]
機場鐵路[編輯]
機場鐵路工程係香港機場核心計劃之一,為香港國際機場同後勤區(即係北大嶼山新市鎮)興建連接九龍同香港島嘅快速鐵路.工程總共起兩條線,即係機場快綫同埋東涌綫.部分路段由兩條綫共用兩條來回方向嘅路軌,其他路段就總共有四條路軌.
機場快綫[編輯]
機場快綫係連接香港國際機場同埋香港商業中心區嘅快捷交通工具,亦係全球其中一條機場鐵路.機場快綫全長35.3公里,旅客由赤鱲角機場去中環市中心約需24分鐘.
呢條線由香港站開始,經過九龍半島西部嘅油尖旺區同新界南面嘅葵青區,連接到位於大嶼山赤鱲角嘅香港國際機場,最後去到博覽館站.喺1998年7月6號通車,係香港第一條往返機場至市區嘅鐵路線.自從博覽館站喺2005年12月20號啟用之後,機場快綫就有5個車站,當中有3個係轉車站(喺青衣站,九龍站同埋香港站都可以轉東涌綫,當中香港站連接中環站而可以轉乘荃灣綫同港島綫).香港站同九龍站係地底車站,青衣站同埋機場站係架空車站,而博覽館站係地面車站.機場快綫車站多數都設有市區預辦登機服務等等.機場快綫喺路線圖上以藍綠色代表.
此外,機場快綫亦都係參選者同埋參展商前往亞洲國際博覽館嘅其中一個途徑.由機場去博覽館站只需1分鐘;由博覽館站去市中心約需28分鐘.
路線圖[編輯]
歷史[編輯]
1980年代尾,當時嘅港督衛奕信決定喺大嶼山嘅赤鱲角起新機場同多項配套工程,其中包括機場鐵路,組成香港機場核心計劃,取代已經飽和嘅啟德機場.當時政府邀請地鐵公司負責起大嶼山機場鐵路,以連接新機場同埋市區.但因為當時中華人民共和國政府對機場核心計劃嘅造價(尤其係機場鐵路)同英國政府出現嚴重分歧,英方要作出多項讓步(包括機場鐵路由原本嘅四軌設計改為雙軌設計)先可以達成協議.最後機場鐵路成為兩條地鐵路線,分別係東涌綫同埋機場快綫.機場快綫喺1998年7月6號連同新香港國際機場一齊啟用,通車初期設有6卡載客車卡同1卡行李車卡.因應博覽館站啟用,由2005年年底開始改為7卡載客車卡同1卡行李車卡.
位於機場東北面嘅亞洲國際博覽館喺2005年12月20日啟用,地鐵機場快綫亦喺當日伸延至新起好嘅博覽館站,該站位於赤鱲角北面,原本係機場快綫嘅掉頭月台,因亞洲國際博覽館工程而進行改建.
特色[編輯]
同港鐵其他營運嘅路線唔同,機場快綫並唔係一條通勤鐵路線.佢嘅主要作用係運載乘客往來市區同機場同埋亞洲國際博覽館.搭機場快綫嘅旅客,可以選擇喺香港站或九龍站先行辦理登機並行李寄艙手續(搭往來美國嘅航班冇預辦登機服務),而唔使喺機場再搞.而機場快綫喺香港站至九龍站,青衣站至欣澳站同欣澳站至近小蠔灣車廠嘅一段同東涌綫列車共用部份路段,但當列車駛入車站,就會用返自己嘅月台.
機場快綫嘅收費模式同其他港鐵路線唔同.由於政府規定經營機場快綫需要自負盈虧唔可以由其他路綫收入補貼,因此收費系統同其餘港鐵系統分開,收費比港鐵其他路綫貴,由其他綫轉乘(或者調返轉)都要出入閘.大人(包括12-25歲全日制學生同65歲或以上長者)都要買成人車飛,3-11歲小童就可以買優惠車飛[1](港鐵設有全日制學生優惠;東鐵綫往返羅湖同落馬洲站全程就不設全日制學生優惠.),但係有時都會做吓票價優惠吸引人嚟搭,例如小童用八達通免費或者長者用八達通半價.
而機場站係冇閘機,以方便旅客喺機場站落車之後,直接前往機場離境大堂,車費喺市區車站或辦理預辦登機手續嗰時畀;由入境大堂亦可以直接搭機場快綫列車去市區,喺市區車站先至畀車費.
至於來往博覽館站,就與一般搭港鐵嘅方式大同小異(因為博覽館站有閘機),由市區車站入閘嘅乘客,由於已經喺市區車站畀晒車費,去到博覽館站出閘就唔會再扣錢,不過由於機場站冇閘機,由機場去博覽館站嘅乘客就要喺博覽館站出閘嗰時畀車費.而由博覽館站入閘嘅乘客會先扣除往來機場嘅車費,若果乘客喺市區落車,在出閘嗰時會先回贈原先博覽館至機場嘅車費先至扣返博覽館站至市區車站嘅車費.以八達通乘坐搭機場快綫嘅乘客,可以享有免費轉乘其他港鐵支線嘅優惠(東鐵綫頭等,輕鐵,港鐵巴士及港鐵接駁巴士除外).
一般乘客亦可以喺星期一至六(唔包括公眾假期)朝早07:00-10:00搭機場快綫單向由青衣站或九龍站去香港站,只需要喺青衣站或九龍站嘅客務中心(位於2號由機場開出嘅列車月台旁邊)買價值HK$20嘅車票就得.
配合亞洲國際博覽館喺2005年12月啟用,機場快綫由2005年12月20號起延長至當日啟用嘅博覽館站,提供亞洲國際博覽館通勤市區嘅角色.地鐵公司喺2005年10月10號正式公佈,博覽館站嘅收費同機場站一樣(由香港站,九龍站同青衣站去博覽館站嘅單程收費為HK$100,HK$90同HK$60),機場站至博覽館站嘅收費係HK$5.
港鐵會為即日來回博覽館站嘅乘客提供回程半價優惠,乘客以八達通由市區前往博覽館,只需要喺館內逗留最少個半鐘,並喺同一日搭機場快綫返市區,就有折扣,往返青衣站同博覽館站嘅即日來回車費係HK$42(單程HK$60),九龍站係HK$64(單程HK$90),香港站係HK$72(單程HK$100).乘客同時可以享有免費八達通港鐵接駁服務.(東鐵綫頭等,輕鐵,港鐵巴士及港鐵接駁巴士除外).
當亞洲國際博覽館有大型演唱會舉行,就會有大量人流,港鐵或者會安排東涌綫列車喺博覽館站載客疏導,又或者喺節目開始前由香港站開去博覽館站,嗰啲班次唔會停機場站.
免費服務[編輯]
機場快綫亦提供一啲免費服務,包括:
- 香港站同埋九龍站嘅免費預辦登機服務(八達通卡用預辦登機服務閘機會扣定去機場嘅車錢,然後再用同一張八達通卡喺月台入閘,就唔會再扣車錢).
- 每日有多班機場快綫穿梭巴士由香港站同埋九龍站往來各間主要酒店同埋交通交匯點,持有機場快綫車飛(單程,即日來回,來回),機票/登機證,機場員工八達通卡或亞洲國際博覽館入場證/節目門票嘅人先至可以搭.呢項服務因為武漢肺炎疫情而喺2020年4月10號開始暫停,同年6月30號正式停辦.
- 用八達通卡搭機場快綫(包括機場員工八達通卡及機場快綫旅遊票),可以免費轉其他港鐵路綫(包括羅湖站同落馬洲站,但不適用於輕鐵,港鐵巴士及港鐵接駁巴士),限時為機場快綫/港鐵出閘後一個鐘內轉港鐵/機場快綫;乘客再轉輕鐵,港鐵巴士(新界西北)及港鐵接駁巴士,會被扣除嗰程八達通正價車費,亦唔可以同其他港鐵轉乘優惠(包括免費轉乘專線小巴81K或95K線)或港鐵特惠站優惠共用;此外,乘客如果用東鐵綫頭等服務,就要畀頭等額外費;如果使用預辦登機服務,則只有喺去預辦登機服務嘅前一程港鐵車程係免費.
- 機場快綫即日來回有免費回程優惠(要用八達通卡或即日來回車飛.往返機場站至博覽館站除外).
- 行李搬運員會喺機場站,青衣站,九龍站同埋香港站,免費協助機場快綫乘客處理行李.
- 乘客可以喺每月5號起喺機場快綫各車站索取免費嘅財經同埋投資雜誌《指標》(Benchmark)月刊.
- 香港站1號月台收費區內,設有手提電話自助叉電器.
用車[編輯]
機場快綫列車(A-Stock)由西班牙CAF同德國ADTRANZ(已經俾龐巴迪收購)一齊整,總共有11列.每列列車共有8卡(設計最多10卡,通車初期係7卡,後來增至8卡,往香港方向嘅第1卡係行李卡),1998年投入服務.
機場快綫同行走市區線嘅列車唔同,行機場快綫嘅列車經過特別設計,其中一卡係專為香港站或九龍站預辦登機手續嘅寄艙行李而設嘅專用車卡(嗰個車卡冇窗),每列車卡得2對車門(行李卡5對),車廂內附設行李架,而絲絨座椅嘅椅背安裝咗小型電視屏幕(早期可以查閱即時航班資料同旅遊資訊,後期多數係機場快綫形象識別同埋世界主要城市時間,有時甚至冇提供資訊),但所有列車已經完成改裝工程,取消椅背小型電視,喺每卡車廂加裝四個23吋大液晶體電視,並喺椅背上裝上獨立喇叭同設有音量掣,乘客可以自己調較音量.但列車八成座位會闢作靜音區(頭,尾兩卡同其他車卡除中間部分嘅兩成座位外都係靜音區),即係淨係睇到電視畫面同字幕.
啟用初期,着特別制服嘅列車大使會喺車廂內進行查票同服務旅客等工作.
- 西班牙製地鐵列車車廂編組註解:
- E1XX - 有駕駛室同裝咗集電弓嘅動力車廂
- F1XX/F2XX - 動力車廂
- F2XX 係喺2005年增設嘅車卡
- G1XX/G2XX - 拖卡
- H2XX - 裝咗集電弓嘅動力車廂
- J4XX - 負責操控嘅動力車廂
- K4XX - 有駕駛室同裝咗集電弓嘅動力貨卡


text:
「騎劫」
好地地嘅一個網上直播嘅演唱會,無啦啦走出嚟係社交平台出篇文,搞到好似同佢有關咁,仲要出埋相拉關係.其實真係可唔可以唔好騎劫人哋做嘅嘢呢?人哋出嚟搞個免費演唱會其實係為咗一班失業嘅通利琴行員工人去籌款.作為一個特首究竟做咗啲乜?老實講除咗自己本來加人工,唔被踢爆都唔出嚟話將自己份糧拎出嚟之外,講真香港人靠你真係死得!
「無恥」
無人會諗過一個特首會無恥到去騎劫人哋搞嘅活動,真係人無恥便無敵.究竟乜嘢心態?不如做好自己先啦好唔好?其實林鄭都唔係第一次,每次都淨係識得抽水,真係唔知係唔係有病?今次嘅疫情其實唔係靠香港政府,而係靠香港人自己.香港當然係我哋嘅屋企,所以香港人自己係會救自己,得你哋啲所謂嘅支援,都唔知幾時攪得惦,真係等到天荒與地老,死咗都無人知!
「價值」
先不討論大家認唔認同人哋搞個免費演唱會,因為實在太多唔同嘅社會聲音.當然時代唔同咗,以前嘅香港真係只要肯捱,肯做就有機會.而時代嘅改變,年輕嘅一代有自己嘅諗法,亦都唔輪到我哋去駕馭佢哋嘅未來.上個年代嘅價值觀係上一代嘅回憶,到最後其實個演唱會只係純粹一個香港人希望做佢覺得應該做嘅嘢.無人應該或者需要評論甚至乎去騎劫佢!


text:
男人的Fantasy (一一八)合理偷食
From Andrew G Marshall
阿康係我兄弟,今晚嚟咗我屋企瞓,因為佢偷食件舊菜俾佢老婆發現,趕咗佢出門口兼要同佢離婚,呢次已經係第三次.
「康哥,你有冇咁蠢呀?已經衰第三次,到底你真係死性不改,定係你真係咁唔鍾意你老婆?」
「我點知會俾人撞到啫.」
「喂,大佬你拖住條女喺灣仔時鐘酒店出嚟呀,有幾難撞到呀?你仲有兩個仔呀,可唔可以定性啲呀?」
「我知俾人見到就唔會玩啦.」
望住阿康講呢句,我驚嘆呢位多年朋友嘅智力同價值觀原來係咁恐怖.
佢老婆叫阿菲,未結婚係一個普通OL,結婚後係一個普通師奶.成世人咩都唔識,只係識對阿康死心塌地.佢對我哋班兄弟一啲都唔好,可以唔打招呼嘅佢都唔會揀打招呼,其實咁都啱,我哋班朋友入面有雞蟲有賭徒有毒男,是但掂一樣都分分鐘陷入萬劫不復之地,阿菲唔鐘意我哋係合情理.
雖然係咁,但過年過節我哋上阿康屋企玩,佢老婆就會用哂全年嘅笑容去招呼我哋,講到尾都係唔想阿康難做.
阿康唔靚仔,搵錢亦唔多.搵二萬五蚊俾一萬五返屋企,跟住一皮嘢就自己慢慢使.佢同阿菲生咗兩個小朋友,距離慢慢愈行愈遠.
第一次我知道佢去偷食俾老婆趕出門口時,佢喊到仆街同我講唔會有下次;我哋成班兄弟輪流收留咗佢足足一個月,阿菲先俾佢返屋企.
第二次偷食被發現,阿康話自己飲醉酒,斷哂片咩都唔知,但佢又識帶人上酒店加俾埋鐘錢,玩完仲要送埋人返屋企先走.如果唔係條女無啦啦喺阿康返到屋企時send msg俾佢,可能阿菲根本唔知道.
嗰一次阿康只係用咗兩星期就返咗屋企,當中唔知用咗咩原因同解釋,我只係知道呢件事之後,我哋見到阿菲,佢都係無表情.
今次第三次,阿康已經無用咩藉口,只係用「唔好彩」去圓自己呢一次出事嘅原因.我成日諗「如果唔係俾人知道就會無事」呢個係咩概念嘅諗法,原來呢個世界咁多錯事,係用人哋唔知我就無錯去解釋得到.
「康,你點解唔離婚?」
「我仲有兩個仔呀.」
「咁你又偷食?」
阿康無應我,只係望住我唔出聲.
「如果你覺得同阿菲走唔到落去,你就同佢離婚.兩個仔唔會因為無咗你呢個不斷侮辱佢阿媽嘅老豆,而變得有太大分別.人有時係咪唔好咩都諗自己,公平少少對自己身邊人會好啲?」
「我無唔理屋企,我個個月都……」
「俾萬五蚊返去丫嘛,係你人工嘅六成丫嘛.你講過好多次喇,但咁又點?你第二次出去偷食之後,我見親阿菲佢都抬唔起頭望我哋,唔計你平時出去飲花酒落吓club,剩係偷食已經三次,阿菲仲係日日幫你打理緊個屋企.係咪個女人愈唔出聲,你就覺得自己愈過到骨?」
「我哋都無哂感情,如果唔係一對仔…」
「咁你咪離婚囉仆街,你單身無人理你點玩.」
「但我唔想兩個仔喺單親家庭長大……」
「但你就想兩個仔喺個老母就嚟忍到抑鬱嘅屋企長大?」
呢個世界,好多人都好似阿康咁,可能包括我自己.已經唔相信同唔重視關係,想點就點,只要無俾人知,無俾人拆穿,唔好話偷食,就連殺人都可以.
所有藉口都係廢話,講到底,只係我哋唔夠珍惜身邊嘅人,同相信我哋應該相信嘅關係.
薛可正Facebook Page
http://www.facebook.com/sithoching


text:
5間中式糖水店推介 九龍城著名潮州糖水,香濃芝麻燉鮮奶
「食完飯不如去食碗糖水囉」係唔少香港人嘅飯後習慣,有時同朋友傾唔夠,坐低食碗糖水繼續傾就最啱喇!趁而家秋風起,食返中式糖水就最滋潤.其中呢幾間精選中式糖水店,如懷舊老字號甜品店,融合香港同台灣特色嘅糖水店等都係私藏名單嘅Top 5呀.
特色潮州糖水 潮州合成甜品
呢間老字號潮式糖水店都街知巷聞,唔少人喺九龍城食完飯都一定會去食返碗糖水先!好似蓮子清心丸綠豆爽,椰汁黑糯米同馬蹄沙等都係必叫,蓮子清心丸綠豆爽有沙沙地嘅口感,清爽香甜又綿密,最重要係清心丸,口感煙煙韌韌,愈食愈上癮~另外腐竹糖水配清心丸都好夾.而椰汁黑糯米嘅黑糯米口感軟靭,加埋椰汁食好香,又唔會太甜!
馳名中式糖水店 地茂館甜品
同樣係來自九龍城嘅老字號甜品,不過而家已經開到有幾間分店,早排九龍城店亦全新裝修,除咗有傳統中式糖水,仲有唔少芒果甜品添~如芒果涼粉小丸子,芒果食落香甜,涼粉同小丸子都份量十足,好抵食.想健康啲可以食合桃露,生磨合桃味道好香醇,充滿堅果香.完全唔會過甜.軟滑糖不甩亦係另一招牌,丸子夠軟身唔溶爛,花生碎同糖粉令口感同味道都更豐富.
香濃芝麻糊鮮奶 華園甜品專家
曾獲得米芝蓮推介嘅甜品店,主打各款中式甜品,如薑汁燉雞蛋,芝麻糊及蛋白燉鮮奶等.芝麻燉鮮奶都好受歡迎,坊間食嘅芝麻燉鮮奶都係喺上面淋上芝麻糊,但呢個係將滿滿嘅芝麻糊注入燉鮮奶,鮮奶同芝麻香氣都好濃好夾.薑汁燉雞蛋燉蛋嫩滑,薑汁濃度適中,有時愈簡單嘅食物就愈好食呀.
舊式糖水店 永康甜品店
非常受街坊歡迎嘅舊式糖水店,裝修同牆上面嘅餐牌都好有懷舊味道,糖水選擇唔多都係最基本嘅傳統糖水~如而家已經唔係周圍見到嘅花生麥米粥,好足料,花生好大粒又煲到好腍,麥米又好好咬.紅棗圓肉百合蓮子淮山玉竹糖水啱晒女仔食,好養生呀.另外一提店舖只賣熱糖水~
港式 X 台式 深深甜品
呢間糖水店就新式啲,主打港式同台式糖水,必試鮮製椰子糊,從椰子內取出椰子肉,再加入椰汁,牛奶同糖等熬製成糊狀,椰香撲鼻,口感好滑又唔膩,甜味自然.紫米露配清心丸同腐竹馬蹄清心丸都值得一試.另外仲有得食唔少傳統台式甜品,如椰果檸檬愛玉,椰汁西米配包心芋圓同仙草紫草園等,好地道!
文: Yanica


text:
喺Bad Traunstein期間仲去咗....
6月19 去Ottenschlag. 15分鐘車程, 呢度先有間似樣啲嘅超市.
城堡依家係一間學校.
Oberosenauerwald完全唔可以話係一條村.啲屋分散得好開.
喺樹林中有一間小教堂Friedenskapelle.只係七十幾年歷史.
話說二次大戰後,下奧地利州由蘇聯管轄.但係俄軍冇嚟過呢度. 所以起座教堂,感恩感恩.
6月23 夏至之後嘅星期六,鄉下地方原來有個傳統慶祝Sonnwendfeuer .
就係放火.燒到第二日火熄咗都仲冒煙.
6月24 去咗一轉Gutenstein.
呢度一年一度嘅大師班開幕. 搵嚟知名歌唱家Daniela Fally, Heinz Zednik表演.
6月26晚去咗Stockerau睇話劇.
劇目係莎士比亞嘅Viel Lärm um Nichts (Much Ado About Nothing)
睇睇吓有觀眾不適.睇睇吓又落雨,掛住著雨褸.分咗心, 跟唔到個故事.
中場休息有廣播話落雨都繼續戶外演出. 都係費事淋雨睇喇.提早走人.
Roiten呢條村原來同百水先生有關.
博物館出面有好典型百水style嘅柱.
呢日休息. 所以冇得參觀.參觀只有guided tour.
呢個角度睇原來好大的.
7月7無意中經過一個廢堡Burg Prandegg.
之後去Gutau搵呢個城堡Schloss Tannbach.
網上睇已經知呢度係私人重地,城堡冇得參觀.但以為可以行吓個花園.點知原來圍住晒.
咁啱有人駛入, 開咗道閘.


text:
我係婚展個陣遇到帝都酒店既Banquet Director Fanny Choi,佢好好人,除左提供婚展優惠俾我之餘,又唔會因為價錢平左而提供少左服務👍🏼我地搵既佈置公司有問題問Fanny,u3000佢好快就覆floor plan俾我地.Big day晚宴個陣佢本身應該收左工,但係佢都特登留到晚宴先pass俾另一位同事.所有嘢Fanny都幫我地安排得好好,我地big day前一晚後一晚都係帝都酒店留宿,分別係兩間唔同既房.Fanny就幫我地安排check in 同check out既時間啱啱好,啲行李可以無縫咁由第一間房送去第二間房.Fanny係揀酒方面都俾左好多意見我,甚至幫我訂埋酒.另外佢仲根據場地佈置既色調幫我地配襯合適既枱布,好細心😊Fanny 真係一個完全無得輸既director😛!Banquet 既 catering team都好專業,我揀左啲當晚可以播既音樂,但係我對音樂既認識唔深,所以當晚既captain同manager 俾左好多關於揀音樂既意見我👍🏼.去到big day我地先醒起有客人係素食者,manager知道之後即刻幫我地安排齋菜👏🏼👏🏼.當晚係同事既協助之下,所有嘢都好smooth💓.客人都話食物有質素,而且招呼好周到🥰我尤其推薦Fanny俾其他準新人🤩
- 沙田白鶴汀街八號


text:
今日難得有空閒時間,朝早煲落湯後無乜嘢做,於是就蒸吓蛋糕啦,今次就蒸咗個芝麻黑糖糕,我係跟呢個食譜整 o架!
當初喺圖畫館見到本書時,就俾佢個封面吸引到,所以就借咗返屋企 scan 起個食譜,到依家先至得閒整咋.
材料:
低筋麵粉
糯米粉
泡打粉
梳打粉
雞蛋
蜂蜜
橄欖油
芝麻
黑糖蜜:
黑糖
麥芽糖
蜂蜜
水
先將所有黑糖蜜材料拌勻,然後煮滾,攤凍後備用;雞蛋拂打成蛋液,之後加入之前準備好嘅黑糖蜜同蜂蜜一齊攪勻,將所有粉類過篩兩次後,逐少加入蛋液裡並拌勻,當麵糊完全拌勻後,就攞小部份出嚟同橄欖油撈勻,再倒番入去啲麵糊度一齊拌勻,跟住就倒入蛋糕模度,喺面頭灑少少炒香芝麻,就可以拎去蒸啦!
之前用疏乎厘杯蒸嘅就送俾媽咪,呢啲用撻紙蒸嘅就拎俾 Winnie 同佢媽咪食,因為我又要麻煩佢媽咪幫我整小小嘢,順便當係 Winnie 嘅 " 遲來的生日蛋糕 " 啦.
呢個大嘅就自己食,可能係因為將最尾剩番嘅麵糊倒落去蒸,啲黑糖蜜沉低,所以顏色特別深,特別靚!但係整完出嚟個蛋糕味道比我想像中淡,唔係好甜,唔知係本身個食譜整出嚟都唔會太甜,定係我用嘅黑糖,蜂蜜同麥芽糖都唔夠甜呢?
由於落咗糯米粉,所以個蛋糕特別軟糯,好軟滑,下次將糯米粉嘅份量增加,睇吓會唔會有啲煙韌感覺先.
P.S. 落咗梳打粉,真係有 " 浸 " 鹼水味,可能個食譜係想用佢嚟加深顏色.


text:
隱世文青台灣菜 充滿台灣的味道—木玥巷
木玥巷係以日系裝修嘅台灣菜餐廳,一共有兩間分店,一間係屯門紅橋附近力生大廈地下,一間係元朗富來花園地下.木玥巷一直都人氣高企,經常要排隊.小編今次去嘅係元朗分店,店內裝修以淺木色作為主調,空間都尚算闊落舒適,近街位置係落地玻璃嘅高枱,有啲地方嘅高枱會因調腳而坐得唔舒服,但呢到唔會之餘櫈下仲有儲物空間,方便客人放袋,而另一邊係沙發卡座,座位舒適.
食品介紹:麻辣鴨血・樹子炒水蓮・蟹肉金絲炒新竹米粉・干貝醬海鮮炒飯・黑糖苿莉花冬瓜茶
麻辣鴨血
鴨血夠大舊,又入味,裏面仲有蜂巢豆腐同金菇作配菜,充份吸收湯汁嘅味道,當咬落蜂巢豆腐嘅時候,湯汁會一湧而出,好有滿足嘅感覺.佢一啲都唔似平日出邊賣嘅現成鴨血淨係辣同麻,木玥巷呢個係入口有少少辣,吞後帶有點點麻嘅感覺,佢嘅辣並唔會覆蓋左鴨血原本嘅味道同口感,怪唔之得佢會推薦比食客
樹子炒水蓮
水蓮係台灣先有嘅菜,係台灣直送到港,所以每日限量供應,真係充滿台灣嘅回憶同味道.好多台灣餐館嘅燙青菜都做唔到台灣嘅醬汁同味道,只係會好似平日炒菜般,而佢真係做到出黎,令小編喜出望外,所以小編覺得呢個係必點小食之一
蟹肉金絲炒新竹米粉
金黃色嘅米粉加上滿滿嘅蟹肉,加上瑤柱及芽菜作為點綴,米粉炒得非常乾身,佢並唔會好似出邊咁一大束,好難夾咁,佢地會先分小段,令客人進食時方便,非常體貼.炒新竹米粉比起其他餸菜會較為淡,建議先行進食.
干貝醬海鮮炒飯
炒飯比起其他食物相對就較為普通,不過係好食嘅,炒飯乾身得黎唔會好油,份量充足料又多,絕對無偷工減料嫁!
黑糖苿莉花冬瓜茶
呢啲冬瓜茶同出邊嘅有啲唔同,通常係街都係冬瓜茶配奶呀,配檸檬呀咁,而呢個係配合左黑糖同苿莉花茶,第一啖入口感覺會有一啲複雜,因為有好多味道會一次過充斥於口腔內,但飲第二啖嘅時候就會慢慢習慣到.小編叫左少甜,所以飲落唔會好甜,會有淡淡嘅黑糖味,冬瓜茶味都非常之出,水同冬瓜茶嘅比例岩岩好,吞後會有淡淡苿莉味散出,為飲品嘅味道做左個總結
職員服務不錯,上菜速度都快,價錢親民又高質,小編一定會再去食
木玥巷
元朗媽橫路9號富來花園地下17-18號舖
屯門井財街7號力生大廈地下4-5號舖


text:
新嘅一年少不免都要一d防身小物當做開年禮物,無論係自帶或係送俾人,一方面實用,一方面傳達「保護自己」,「照顧自己」嘅涵義.係防身小物入面,神明係大眾最鐘意嘅,唔理係咩宗教(屏除用其肖像係不敬嘅宗教別),信徒都好鐘意膜拜,禱告神明嘅周邊商品為自己或重意嘅人祈福.底下又有邊d相關嘅周邊商品呢?
目錄
◎護身符/平安符
常見嘅係附有神明像嘅項鍊,或係道教傳統中會係香火袋內放入平安符,保佑戴嘅人平安.
◎加持手環,飾品
部分嘅人會揀自己鐘意嘅手環,飾品過香火或係禱告,戴係身上就好似有神明加持.
◎神明周邊商品
用神明嘅肖像,將其製作成能攜帶嘅商品,(點都冇可能將一般供奉嘅神像揹著走嫁XD)唔理係前面提到嘅類似護身符概念嘅項鍊墜子,或係鑰匙扣,行事曆,面膜(?)等商品都好常見.另外,近年隨著科技嘅發展,有將神明造型運用係電子產品上添,如下圖嘅媽祖USB.呢D神明商品一嚟有可愛嘅外觀,二嚟因為有保佑嘅寓意,象徵可以保護主人本身,或係有想保護嘅嘢,如果宗教信仰相同,拿嚟當小禮品送俾人都唔會被排斥.
▲媽祖隨身碟為公司行號製作嘅公司禮品,
運用保「身」(人及隨身碟)嘅概念送給重要嘅客戶.
係各種項目入面,你有邊種防身小物呢?定係想用邊個神明當作小禮品呢?快d用超神嘅神明周邊當開運大禮,等你,重要嘅人,尊貴嘅客戶(當公司禮品贈送)大家一齊迎接好寓意嘅新一年啦!


text:
一直以來,我對藝術保育同歷史研究都情有獨鍾,因為我相信無論係歷史大宅,古董傢俬,古典餐廳,百年品牌,以至錄音室,音樂品牌,甚至係一首經典情歌,背後都會有一個動人嘅故事,盛載住屬於不同年代嘅回憶.而我都希望可以盡我一分綿力,去令更多經典嘅藝術同文化得以傳承落去.
每次籌劃一個新 project 嘅時候,除咗保留藝術經典本身嘅精粹同面貌之外,我都會嘗試加入新元素,從人嘅角度出發,務求於美學以外營造更多情感上嘅聯繫.例如我會喺大宅入面舉行Music Live,將不同角落變成「舞台」,以邊走邊唱嘅形式為音樂演出帶來更多生活感;翻唱一首經典歌曲,我會為舊歌譜上新編曲,用另一種方法呈現當中嘅故事;與百年品牌合作時,我亦會邀請當代年輕設計師將傳統設計活化,喺保留品牌特色嘅基礎上加入創新嘅元素.我希望透過呢種做法,除咗可以將舊日美感呈現之外,亦能夠同時與現代藝術融合,以創新方法將經典延續落去,等大家可以從另一個角度去認識佢哋.
要成就以上種種,過程中難免會遇到各式各樣嘅挑戰,好在身邊有一班親密戰友同合作伙伴幫手,最後都可以一一化解.其實喺平日工作或生活中,無論您有幾多創新嘅諗法,係將佢哋實現嘅過程中,有時都需要面對突如其來嘅挑戰.想達成目標,除咗要有周詳嘅計劃之外,喺財政上亦都需要有所準備,例如預留部分備用資金,應付意料之外嘅事.所以喺儲蓄以外,平日我都會透過唔同嘅投資工具去累積財富,以賺取更多資金嚟幫我實現目標.越早開始理財投資,就可以擁有越多本錢去做自己想做嘅事,實現更多目標.
可能您會問,投資係咪一定要用好多錢?其實今時今日,投資產品已經有好多選擇,門檻亦都比以前低,就算係啱啱畢業嘅年青朋友,都可以試吓每個月用少少錢開始投資,為自己建立一個習慣.而Citi Plus作為您嘅理財好隊友,由學習理財到踏出投資第一步,都會全程backup您.除咗有一系列簡單易明嘅理財攻略,您仲可以用低至一杯Happy Hour Drink嘅價錢買到基金投資組合,用手機app撳幾吓就搞掂,全程自己DIY control,仲可以喺app度send message畀投資達人幫手解答問題添!


text:
2022年嘅香港動漫電玩節就喺7月29號到8月2號假香港灣仔會議展覽中心舉行,作為全香港最大型嘅同類型項目活動,香港動漫電玩節一直以嚟都吸引到唔少人男女老幼咁樣去參加,會場外面排隊嘅人打晒蛇餅已經係常態.
而正如其他世界各地嘅同類型項目,通常呢類活動都會吸引到唔少人盛裝打扮飾演返動漫入面嘅人物角色——不過無論你想飾演嘅動漫角色喺原本嘅故事入面有幾咁神通廣大,打極都唔死,嚟到現實世界,你都要明白根本唔係你扮咗個角色就會變到一樣嘅.
時間嚟到2022年7月30號黃昏接近5點鐘,話說本台收到有人傳嚟一啲行車記錄儀片段,依家我哋睇咗第一段片先:
片段入面睇到有兩位扮演緊某啲動漫角色嘅朋友仔,就喺港灣道橫越菲林明道,相信熟悉呢一帶嘅道路使用者都會記得,港灣道係無直接橫越菲林明道嘅路面行人過路設施,而且菲林明道都算係幾闊嘅一條馬路,雙方向仲要係有上落行車天橋嘅車流.
所以話作為行人,呢兩位角色扮演者咁樣衝過菲林明道,其實真係幾危險㗎!不如我哋又睇下第二段片:
其實要安全橫過菲林明道,當然係行連接鷹君中心以及會展廣場嘅行人天橋,如果你話唔想行上行落嘅話,咁都麻煩你喺行人路行遠少少去到會議道或者告士打道嘅過路設施,真係唔好以為自己跑得快就贏到啲車呀!


text:
現年49歲嘅過氣艷星鄭艷麗日前佢喺社交平臺自爆患厭食症入院,嚴重到一度住入ICU,佢仲發文話:「因為患有身體內排斥食物嘅厭食症,因為身體內冇營養,而且我一食嘢就會嘔,所以點解嚴重會入ICU!」
鄭艷麗承諾會努力面對病情,至於點解選擇同大家講,佢坦言:「如果我萬一不在世上,我嘅好朋友同粉絲都可以明白我嘅狀況,而唔係睇報道亂寫一通嘅嘢,我就心安啦!」
鄭艷麗連日嚟有保持更新,2日前透露已經離開ICU并轉去普通病房,但仲需要每一個鐘抽血,搞到手腕滿滿瘀青.但因為鉀指數仲唔正常,所以冇辦法出院,唔少網民紛紛留言祝佢早日康復.
講到鄭艷麗,其實當年佢有「翻版李嘉欣」之稱,90年代曾經拍攝過多套大尺度電影,包括《慈禧秘密生活》,《滅門慘案II》等,令觀眾留低深刻印象「一脫響朵」!
然而喺事業巔峰之際,鄭艷麗就選擇咗隱退,當時嘅傳聞話佢飛上枝頭變鳳凰,搭上咗臺灣富商黃任中,所以決定淡出娛樂圈.
但係最終兜兜轉轉,黃任中過身之後鄭艷麗嘅豪門夢破碎,同時佢都失去咗佢演藝事業,當鄭艷麗再度返香港時,佢畀影到喺快餐店做清潔工,收銀員,生活過得相當落魄.
而家,鄭艷麗又自曝患上咗厭食症,不得不感嘆鄭艷麗呢一生真係充滿咗太多嘅可惜.唔理點樣,最後都係祝福鄭艷麗身體健康,早日康復,生活都能夠更加幸福!
Like MisshkNews Facebook!不出门也能知天下事~


text:
上一PART(按此
)講到我參加左日本嘅LOCAL TOUR去睇白川鄉點燈,但睇點燈之前行程仲包左去高山行逛,而去完高山掃街食左好多飛驒牛美食之後,我地終於出發去白川鄉啦!
我地係大約5點鐘到達白川鄉嘅,一落車就見到勁多架旅遊巴,目測差唔多有50架@@
進入合掌村 必須經過吊橋,超多人!
終於見到合掌屋啦~今日啲積雪唔算好多,因為呢幾日落過雨嘅關係,好多雪都溶左.
呢條人龍就係排隊上山嘅人龍啦?,佢係一批批咁放人上山,多啲人落返黎就比多啲人上去….等等等
有排等,所以襯排緊隊影多幾張相,冬天嘅白川鄉真係好靚.
天空再變色,我都仲未上到山??
近鏡點左燈嘅合掌屋~
排左45分鐘左右,終於到隊頭啦,過左呢個位置就可以直奔上山.
行得越高就越興奮,因為望落去已經可以見到合掌屋嘅全景.
終於行到上山啦,呢個就係兵家必爭之地,但由於我地上到黎嘅時間唔係最熱門嘅時間,最熱門當然係亮燈前,所以我地好快就搵到個頭排位置企定開腳架影相??
溫馨提示,想影靚相記得帶腳架同埋用長鏡,因為就咁影係好細粒架,得普通相機只會影到好似圖中咁.
FINAL相片(如果屋頂多啲雪就好啦?):
參加LOCAL TOUR之有感:
整體感覺非常唔錯,雖然景點之間時間倉促,但係可以一日之來食到飛驒牛,去到高山同睇到白川鄉點燈,感覺非常滿足,我本身參加呢個TOUR純粹因為冇得揀,因為白川鄉點燈太熱門了,我早半年預約民宿都冇晒位,如果你預約唔到民宿就代表你一定要即日走,我地擔心雪地駕駛,所以冇考慮過租車,而本身專門去睇點燈嘅巴士又係開賣10分鐘內比人搶晒,所以我地淨係得返LOCAL TOUR可以選擇,幸好仲有呢個選擇,而成個過程都好開心,終於見到白川鄉點燈嘅漂亮夜景,無憾了?
LOCAL TOUR絕對適合未去過高山白川鄉而時間緊迫得一日時間嘅朋友,JOIN LOCAL TOUR完全唔需要擔心交通問題,舒服坐車唔太累,非點燈時間個TOUR係會平啲添,詳情可以睇返呢道啦!
http://www.yokoso-japan.jp/tc/76563.html


text:
見到一D人對受害嘅落井下石,真係O咗嘴.
好多人出PO或回應,話受害人自己攞嚟,又話佢唔用腦,冇準備bla bla bla…最好笑係有男性話佢唔會俾女性親人自己旅行,除非佢都去,因為佢識殺人(係殺過定點?有冇咁中二病?)
雖然我係唔同意背包客老奉乜都唔帶唔準備,然後期望喺路上遇到好心人,可以搭順風車或住人哋屋企,但係一單還一單,今次呢單嘢係當事人嘅錯嗎?佢唔係搭緊人哋順風車或跟人返屋企,出事時,佢唔係一個人,而係有同行者.出事的地點唔係乜嘢貧民區或冷巷,係一個好受歡迎嘅遊客區.我睇唔到有乜嘢係受害者需要受指責嘅地方.就算好好準備嘅人,都一樣有機會遇到意外遇到壞人,咁唔係受害者嘅錯.
唯一解釋係haters見到有女性背包客,已經預設人哋係「冇腦」,「冇準備」,所以係「自己攞嚟」.又有人話佢做乜去嗰D國家bla bla bla,南美國家治安唔好啊…但其實個女仔本身都係墨西哥人,佢唔係由一個治安極好嘅地方去一個混亂之地,而且呢程只係佢第一站,佢都冇離墨西哥有多遠.而家個感覺似係香港人去泰國玩,俾人打刧了,之後仲好多人怪你話你抵死,做乜去治安比香港差嘅地方.
但用呢個Logic去生活,就幾乎邊度都唔使去.港島人唔好去九龍啊!唔係出咗事都係自己攞嚟,中產人唔好行過公屋邨啊!唔係俾人打刧係抵死架!
而最O嘴都係話一個女仔唔好自己去旅行,唔係有事就係自己攞嚟賤.其實講風險,一個男仔去旅行都有風險,你估個個都係中二病話「我識殺人」咩?根本旅行本身就伴隨風險,所以獨遊者係要小心同警覺.我討厭有人以「冇乜嘢」嘅口吻去叫人諗都唔諗就出發,旅行者本身應有一定嘅危機管理能力.但亦不是因為咁,而認為某些人(尤其是女性)不應出門旅行,或一定要有男士陪同.我覺得只要自我評估過,有危機意識,亦知道旅程伴隨風險,不論男女都可以做單獨旅行者.所謂伴隨風險,就即係可能會有事發生,如果認為去到worse case都可以承受到,或有能力處理,就可以go on.
旅行者平安,可以係佢幸運,或佢有危機管理能力.相反,旅行者遇不幸,可能係佢危機意識薄弱,或純粹唔好彩.我哋唔應該一見到女背包客出事,就斷定係佢嘅問題,有時可能真係唔好彩,正如佢同行嘅英國女子走得甩,亦可能唔係因為佢好勁,「識殺人」,可能只係好彩而已.
香港人好容易陷入一個心理陷阱:別人失敗是自找的,成功則是幸運;自己成功是憑實力,失敗則是不幸.用呢個雙重標準去量度世事,睇乜嘢都會係人哋問題,自己啱晒.多D意識到呢一點,你會接近真實更多.


text:
DSE 數學科作為主修科目之中,喺唔少大學 Program 嘅 JUPAS 計分上都會有加成,例如係精算,BBA,Global Business 呢啲數理,商科上數學嘅成績就會乘以1.5,甚至係乘二.就算你諗住專心做個文科人,你報 JUPAS 嘅時候,多一兩分對你入大學絕對會有好大幫助,所以千祈唔好睇小數學呢科.我 Gary Sir 今次就集中同大家分享一下 DSE 數學卷嘅應試心得:由備試操
DSE 數學 Past Paper
,去到考場上做
數學 MC 卷
嘅攻略.等大家可以更有效咁對付 DSE 數學卷呢隻大 Boss!
Annie Spratt on Unsplash
好多同學仔都會以為數學呢一科喺真正開考前一個月先開始操都冇問題,但其實呢個 concept 就正正係個好大嘅問題~
數感係啲乜?一個數感好嘅同學可以一睇 DSE 數學卷題目,就知道係問緊乜嘢Concept,咁樣就會節省好多解題嘅時間,大大縮短做 DSE 數學卷二時間.
雖然數感係可以 train 翻嚟,但絕對唔係一個月內可以完成嘅事.
數學 DSE 係分開咗 Long Question 同 MC,兩份卷都各自有自己獨特嘅解題技巧.而 DSE Maths Paper 2(MC卷)有足足 75 分鐘時間比你做,除翻開一題平均有 100 秒嘅時間,而且唔需要寫任何步驟.睇落簡單,但每一年都總係有好多處於中下遊嘅學生表示唔夠時間做卷!
相反,我喺 2017 DSE 數學入面以 98% 分數奪得 5**,更加重要嘅係 ——
我只係用咗一半時間就完成 MC 卷並取得滿分(45/45)嘅成績!
到底我同你嘅差別喺邊度?要做啲咩先可以提升到我嘅水平?睇落去你就知!
Tom Pumford on Unsplash
其實每一年數學 MC 卷的出題方針都係大同小異,係一份比較容易操練嘅卷,但考評局每一年都會喺 DSE 數學 MC 卷些花多啲心思,
務求喺某幾題入面浪費大家多啲時間,搞亂大家做 DSE 數學卷嘅時間分配, 從而令到做數學卷二時間大大增加.
例如 DSE Maths MC 2017 年新出嘅
「四心加直線方程」,喺要求大家除咗好熟 「四心」嘅 Concept 之餘,仲要配合 「直線方程」公式嚟考,封殺大家用四心計數機Program,同坊間所傳嘅 DSE 數學 MC 技巧,令同學仔唔夠時間做 DSE 數學卷二.
每一年 DSE Maths MC 嘅題目順序其實暗藏伏位,大多數同學做數學 Paper 2 嘅時候都會係
順序做落去,而呢個正正係好多人覺得 DSE 數學卷二時間唔夠嘅原因.
皆因考評局已經由
「Lv.1 會考時代」,進化成 「Lv.2 DSE」, 最難完成嘅題目唔會再放喺最尾,甚至乎唔會係 Section B 嘅題目.所以大家好容易會喺成份 DSE 數學卷中間卡住,一直消耗緊原本已經唔係好多嘅數學卷二時間.
以往頭幾年數學 DSE 唔少題目都用 CE Maths MC 做參考,所以好多題型都會提供圖像俾大家容易啲做.
但係近年 DSE 數學卷開始將啲圖收埋,唔單止數學 Paper 1,仲一直延伸到數學卷二 MC 卷.
例如 2019 DSE Maths Paper 2 最新嘅
「Log 對數」題目,就冇提供到圖;又好似上面嘅四心加直線方程,呢一類嘅題型以往都會提供圖用作參考. 無圖嘅時侯條題目變得抽象,就算你識得畫翻出嚟都已經嘥咗你唔少數學卷二時間喇!
以上呢類問題其實都
可以靠操練 Past Paper/ Mock Paper 去改善!因為 DSE 考嘅並非單單係學生能否理解某啲數學 concept,亦同時考緊佢哋對數學嘅應用,答題方法,同考試策略,而呢一啲正正要係你係操卷嘅過程需要發掘嘅嘢!.
如果想知道 MC 卷仲有咩考試技巧,我會推薦你參加我
「學費全免」嘅 《MC 神技體驗班》.
75分鐘課堂會教你
MC 答題最快捷徑,必學計數機 PROG + 內置功能,無論 Trigo,四心呢類大熱題型,都可以輕鬆秒殺⋯⋯保證大幅提升你做 MC 卷嘅速度 !
上面就講咗唔少考評局出卷嘅方針,同埋大家做 DSE 數學 MC 卷成日都做唔切嘅原因,跟住我就會分享下點樣用僅有嘅時間,大幅提升你數學 MC 卷嘅答題速度啦!
Clayton Robbins on Unsplash
同學仔入考場嘅時候實會見到有啲人攞住幾部計數機入去,有無諗過點解呢?
原來係用嚟
入唔同嘅計數機 Program.雖然上面提過考評局而家不斷封殺計數機 Program,但其實仲有好多 MC 題目可以 用計數機 Program 縮短做數學卷二時間.
例如
Advanced quadratic equation (進階一元二次方程),Stimutaneous Equation (二元一次方程) 等等,都係非常常用嘅計數機 Program!
另外靜靜雞提你一句:好多時候,
計數機嘅內置功能已經可以幫你大大縮短做數學卷二時間!
例如處理
Identity(全等式)嘅題目,可以用代數嘅方法, 將未知數代做實數,又或者將 DSE 數學 MC 卷答案代入題目;又例如處理 Function(函數)嘅題目,可以將實數代入未知數,從而約咗某啲好複雜嘅 Expression(表示)
另外如果你仲喺到死記
sin, cos, tan 每個 Trigo-ratio(三角函數)嘅圖表同正負值,可以嘗試禁吓 sin1,sin2 …等等. 咁你就會發覺 三角函數同角度嘅關係, 唔洗背之餘,仲節省咗做數學卷二時間!
Jeswin Thomas on Unsplash
好多同學淨係猛咁學唔同 DSE 數學 MC 技巧,而忽略咗一個事實:其實
DSE 數學概念已經可以幫你快速解題!
例如
直線方程(Linear Equation) 入面,運用 Slope(斜率)嘅概念: y axis 同 x axis 嘅比例,就可以快速知道 Equation 的大概形象,從而排除 MC 選項;又例如 Log 函數,同學可以運用 「Log,同 aa=1」 「Log呢兩個概念,喺圖表上面加線,再配合提供嘅圖像,就可以輕鬆鎖定答案! a1=0」
Damiano Lingauri on Unsplash
頭先有認真睇嘅同學仔,應該有發現我已經提過
排除法呢個方法!無錯,最簡單嘅方法反而容易俾人忽略.其實數學 DSE 有好多種題型, 係可以用排除法輕鬆 KO !
例如好多有
正負答案嘅,好似 Trigo-ratio, Quadratic Equation,Factorisation 等等嘅題目,都可以 先諗正負排除答案,少咗一/兩個答案,自然就會節省好多做數學卷二嘅時間;又例如一啲有關 函數圖表嘅題目,可以 先用 y-intercept(y-截距)排除一啲答案,再考慮 斜率,就可以短時間內揀到答案~
KOBU Agency on Unsplash
圖形一向都係好多同學嘅弱項,仲要近年考評局好少俾圖大家參考,睇嚟 DSE 數學MC 卷的確係越嚟越難.但其實好多有圖提供嘅圖形題,都可以喺草稿紙
畫大啲幅圖,從而揾到突破口;無圖像提供嘅題目,就可以 畫個簡單嘅圖,幫助自己更好咁理解題目~
例如
幾何圖形 (polygon) ,每次考評局出題都會將 好幾個圖形擺埋同一幅圖入面,延長學生做數學卷二嘅時間,打亂考生做 DSE 數學嘅時間分配.呢個時候就可以喺草稿紙將 唔同圖形分開畫,整理吓自己嘅思緒,相信絕對可以幫你短時間內 KO 難題!
Gary Maths
GARY於中大就讀金融系,於2017 DSE上場數學親奪5**,(MC更加用一半時間輕取滿分成績,最後全卷達98%!)短短兩年間已累積近150位學生,當中不乏傳統名校學生(包括德望學校,瑪利曼中學,香港華仁書院,協恩中學,皇仁書院,瑪利諾修院學校),亦曾幫助 Band 3學生奪星和自修生輕鬆由4升至5*.靠嘅係一套貼地簡易嘅數學學習方法,(將概念簡化,再配上我嘅自制獨家精讀筆記,全方位計數機技巧應用,定必可以將你嘅數學應試能力推上至另一高峯!)IG:@DSE.MATHS.GARY
分享文章


text:
撰文:Wantedly編集部
今次佢哋就請咗一班「前朝元老」同筆者傾吓偈,講講當年嘅辛酸史!
開始之前等筆者介紹吓一班元老先啦!
▲ 咁多位前輩喺Outward Bound「浸」完之後,都撈得好掂咁喎!
筆者見Outward Bound個campsite有好山好水之餘,又可以帶班inspire到人,入黎做都應該幾有意義同幾寫意呀,但一班前輩就話「返工邊有咁浪漫㗎!」喺度做過5年嘅Norman諗返啱啱入職嗰陣:
「以前邊有而家咁完善呀,又有training school,個senior又會帶住你教班之類.我當年入嚟上咗十幾日training 就直接帶班啦,一開始好多時都係帶小朋友班,淨係諗佢哋嘅『食玩瞓』都諗爆頭.不過一路邊做邊學,慢慢就會見多好多唔同嘅人,多好多機會畀你design唔同嘅programme,無論學生到最後學到啲咩都好,最起碼 你『散班』(帶完每班)嘅時候,見到有學生眼濕濕咁走,應該係感動嗰隻啩...就會覺得自己盡力做咗件好事.」
由90年入職嘅Tommy數起,佢哋呢班人都見證咗Outward Bound呢30年嘅轉變,除咗越嚟越有系統之外,仲多
咗設施,support,programme......咁付出咗10年青春畀Outward Bound嘅嘉麗又點諗呢? 「嗰陣其實好多時都想走,始終Outward Bound係我第一份工,我都想睇吓出面個世界係點,但每次當我想走
嘅時候,又會有啲新嘅project同programme出嚟比我去試,結果做吓做吓就10年.」 問到嘉麗有冇覺得自己好似浪費咗10年,佢諗都唔使諗,就好斬釘截鐵咁話「冇!」:
「先唔講同事或者senior教自己嘅嘢,其實最緊要嘅係喺學生身上都學到嘢,因為 佢哋可能有啲只係唔鍾意讀書,但其實做啲hands-on嘢係好叻嘅,而當我做咗咁多 年,已經有個框框畀咗自己,班學生反而會教得返我,其實好多問題都唔係得一個 解決方法.」
▲ 大家就咁睇嘉麗呢個名,係咪冇諗過佢咁型呢?
講到學嘢,其實份份工都有嘢學㗎啦,但筆者同好多人一樣,都會覺得呢行咁偏門,點樣跳返出嚟做嘢呀? 但實不相瞞,咁多位「前輩」離開咗Outward Bound之後都撈到風生水起(睇返上面張簡介圖都知啦),但點 解可以咁犀利呢?
而家做緊corporate trainer嘅Alex話:「我嗰陣都諗過呢樣嘢,但其實喺度學得最 多嘅係soft skills,而每份工都需要呢啲技能,例如你帶得多班,做得多 debriefing,就會學識點對人,點同人講嘢,對自己個信心就會慢慢大咗,對我而 家份工都好有幫助.」
嘉麗補充:「可能因為呢度做嘢都係對大自然,有好多變數,所以你會變得好決斷,好識得點樣執生,都學 識咗為自己做既每個決定負責;唔似好多人喺大公司做嘢咁,有咩唔firm就問老闆,最緊要唔會入自己數.」
▲ 咁Norman作為Run for Good嘅Co-founder同CEO,又會點睇呢?(照片由Norman提供)
「無論你做咩工作都好,soft skills都係好緊要,一個人識唔識處事,解難,對人之 類,Outward Bound真係幫咗我好多,如果當初我take咗第二份工嘅offer,冇入到 嚟做嘅話,今日嘅我一定唔會好似而家咁.」
眼見咁多人想轉工或者轉行都好多顧慮咁,筆者就問咗咁多位前輩嘅意見,最深刻嘅就係Bacon:
「其實唔使諗得咁複雜或者考慮太多,好似我嗰陣都quit過Outward Bound去讀書 啦,讀完想返嚟咪返囉.始終做嘢又唔係賣身,無論你想試啲咩都好,想做咪去馬 囉,試完唔啱又或者唔得嘅話咪走.」唔知大家聽完Bacon咁講,個腦有冇「叮」 咗聲呢?
當呢三位「大師兄」講到自己嘅往事,大家先發覺原來有好多嘢變咗,同時間又有啲嘢係唔會變. 曾經做過4年instructor嘅Alex,就覺得個感情同文化一直都冇變過:
「我諗個文化係以前build up到而家嘅,呢度班同事咪好似以前啲屋邨嘅鄰居咁, 例如我如果趕住要帶班,但晾咗衫又撞正落雨,啲同事就會幫手收埋我啲衫,大家 得閒又會一齊打吓牌,釣吓墨魚咁,就真係好似一家人咁囉.」
▲ 睇吓Outward Bound班「波牛」幾開心!大家又見唔見到Bacon喺邊呢?(照片由Bacon提供)
除咗呢啲「基本嘢」之外,Bacon就話:「我入嚟嗰陣冇咁多嘢玩㗎,而家又會一齊攀石,夾band之類,以前 最『興』嘅咪食完lunch見仲有時間咪即刻衝去搵同事玩Winning(足球game),夜晚又一齊睇吓DVD,打麻 雀,再唔係就望住個海傾吓偈咁,成件事就好似住hall咁.」
一聽到呢度,Tommy即刻補咗句:「嘩......乜你哋而家咁精彩㗎......我哋以前最多約出去行吓山㗎咋.」
而睇學生寫畀自己嘅journal,就成為咗Tommy其中一個娛樂:「可能因為以前科技未有咁先進啦,啲學生會 好有心機咁寫一大本journal畀我,又畫畫,又曬相,當你每次帶班帶到好攰,又或者做到好頹嘅時候,佢哋就會remind你係做緊啲好有意義嘅事.」
當5日時間已經可以發生好多事嘅時候,更何況係有50多年歷史既Outward Bound? 但點解呢班人離開咗Outward Bound咁耐,都仲會咁記得當年嘅日子,仲可以 「we connect」,甚至延續佢哋嘅《友誼之光》?或者係因為當佢哋改變學生嘅同 時,Outward Bound都改變咗佢哋,成為一個更好嘅人.
後記:大家係咪發現「終身伴侶」一直都冇出現呢?是咁的,當問到咁多位喺Outward Bound得到最珍貴嘅 嘢係咩嘅時候,佢哋都好認真咁講自己嘅經歷或者得著,但筆者最記得嘅係Norman笑住咁講:「最珍貴係 識到我而家個老婆囉.」(聽講呢度撮合咗唔少情侶,想出pool嘅可以諗諗佢喎,但如果淨係為出pool就唔 好啦......).


text:
Published March 28, 2010
Love , Travel
一直都知道屋企附近有條路可以好快咁直行上山頂, 應承咗老婆好耐都未行過, 今個星期終於達成. 先行上幾十級樓梯, 再上好鈄既山路, 就到咗龍虎山郊野公園, 天氣都算唔錯, 又唔熱又有風, 第一次行所以用咗個幾鍾, 好神奇, 平時要坐巴士坐纜車先到我認為唔方便既地方, 竟然可以行得到, 感覺好特別! 去到山頂食個大午餐, 跟住好有信心咁諗住行返落山到屋企, 一路行一路睇日落, 雖然幾浪漫, 不過落到山已經開結腳軟, 足足痛咗幾日, 真係要多D運動先得!
Published March 27, 2010
About Me , Technology , Work
終於成功完成連續7日既全天侯WebTrends Training, 第8日仲成功PASS咗佢地個 Certified Exam, 我地十日(連埋VENDOR)應該成為香港第一批既WebTrends Certified Administrator, 雖然考咗唔會有人工+, 但係都叫做完成一件事, 大家都好開心, 同埋呢幾日都唔想再講"Webtrends”呢個字, 有D想嘔, ha ha!
A good trainer: Perry Gene from WebTrends US
Exam in progress
Published March 23, 2010
Love
Published March 20, 2010
About Me , Food , Love , Travel
三月係我同老婆大家既生日慶祝月份, 原本PLAN咗去新加坡玩四日, 想第一批人去玩華納影城同埋新開既賭場, 點知講話開成兩個月都開未到 (終於係三月十八日開), 見到唔對路, 所以改咗去我未去過既吉隆坡三日.
去前都知道好熱, 但係真係估唔到熱成咁, 聽講呢D東南亞地方, 日日都差唔多會落雨, 不過我地好好彩, 除咗第一日落狗屎之外, 其他時間都係天晴, YEAH! 我第一次去吉隆坡, 比我既感覺有D似泰國, 除咗冇得去Message, 對我來講都係咁玩, 即係飲飲食食做皇帝.
Rebecca預備咗好多驚喜比我, 生日當晚去咗Sheraton一間Italian餐廳食晚飯, 環境真係好靚, 又有我最鍾意既Live Band, 食物質素好高, Live Band仲走去我地度為我唱歌同切蛋糕, 好開心! 跟住返酒店, "叮噹"一聲, 又來一個酒店送既蛋糕, 真係食多肥仔, Ha!
今次個旅程差唔多食晒馬來西亞應該要食既野, 好開心好滿足既一個旅程,多謝 Rebecca LP!
Published March 14, 2010
About Me , Technology
今日係電腦搵返十二年前關於我的一篇專訪, 日子係差唔多十二年前, 1998年12月21日(星期一) 香港經濟日報 ~ 專題 C2, 題目係  . 我仲好記得當時我係讀緊大學一年級, 而個訪問地點係理工department既一個meeting room進行. 以前既我都係咁瘦 (好似仲瘦D?! 個頭仲娘到..), 高中至大學時候晚晚都只係訓得幾個鍾 (當時我自己搞咗間DOT COM公司), 其他時間差唔多全部送比電腦同沉迷於Internet. 由小學用Apple II Plus寫第一個Program開始, 直到第一次用9.6kbps modem玩BBS同e-mail, 再到由lynx轉到mosaic, 好似已經安排咗我要做一個IT人. 時間過得真快, 咁就玩(做)咗十幾年,人地話做個行,厭個行, 好彩我而家都仲有heart, 不過唯一唔同既係: 我已經唔可以晚晚訓得幾個鍾, 而第二日又可以好精神既年代已經不再!


text:
馬其頓王國
馬其頓王國(古希臘文:Makeδovίa)係古希臘西北邊嘅一個王國.其史上至輝煌嗰時,亦即係亞歷山大帝國(馬其頓帝國),係由國王亞歷山大三世(大帝)開創.亞歷山大帝國係歷史上繼波斯帝國之後第二個地跨歐,亞,非三洲忌帝國,其疆域東自費爾幹納盆地同印度河平原,西抵巴爾幹半島,北從中亞細亞,裏海同黑海起,南達印度洋同非洲北邊.
起源改
馬其頓係喺古希臘邊陲忌一個地區,喺希臘中北部,西接艾普魯斯,東鄰色雷斯.其民族淵源重未確定,可能係伊利里亞人,色雷斯人(Thracians)同希臘忌多利亞人忌混血後裔.由於偏僻落後,而且行君主制而毋係民主制,而且主要住喺鄉村入邊,因此被其南境外忌繁榮忌希臘叫做無文化忌野蠻人.約莫喺西元前6世紀下半葉,馬其頓統一,實行君主制.
崛起改
- 馬其頓喺希波戰爭開始嗰時依附波斯,但又靜雞雞幫希臘人暗送情報.西元前5世紀末,國都從西北山區忌埃格(Aigai)遷去東南沿海忌佩拉.到西元前4世紀,攝政王腓力二世(西元前359-前336年)廢咗好細忌國王,自立為王,推行咗一系列改革.腓力二世借鑒希臘忌先進經驗,重採取有馬其頓特色忌舉措,強化王權,削貴族會議同公民大會忌權,改革幣制,用金銀複本位制.至緊要忌係渠忌軍事改革,建立咗一支忠於國王忌常備軍,創建咗好犀利忌馬其頓方陣.之後渠又佔咗色雷斯忌金礦,每年又有一個穩定忌收入來擴充軍事.馬其頓軍隊忌戰鬥力超過咗希臘第啲城邦忌軍隊.腓力為咗準備打東邊忌國家,重建立咗一支好犀利忌艦隊.
- 腓力二世喺軍力強大後,趁著希臘重打緊城邦戰爭嗰時南下打希臘.西元前338年,以雅典,底比斯為首忌反馬其頓盟軍同馬其頓軍喺中希臘忌克羅尼亞決戰,盟軍輸得好慘.第二年,腓力喺科林斯叫各邦來開會,宣佈希臘各城邦成立聯盟,除咗斯巴達之外忌全希臘都被迫承認咗馬其頓忌霸權,並決定打波斯.西元前336年,腓力喺渠忌女忌婚宴上被人刺殺.王位由腓力廿歲忌仔亞歷山大(即係亞歷山大大帝)承繼.
征服改
- 腓力二世死咗之後,希臘各邦又有反馬其頓起義.凈係得20歲忌亞歷山大繼位之後,向毋夠半年之內好快鎮壓咗叛亂.
- 前334年春天,亞歷山大過赫勒斯滂海峽打波斯帝國,亞歷山大忌軍隊同波斯王大流士三世忌軍隊向小亞細亞忌格拉尼庫斯河戰役(Granicus)第一次會戰,馬其頓軍大勝,毋夠半年就佔咗小亞細亞.西元前333年,亞歷山大率領軍隊向而家敘利亞伊蘇斯平原(Issus)大敗大流士三世親自率領忌10萬幾波斯軍,俘虜咗大流士忌阿媽,老婆同兩個女.大流士三世向東潰逃.
- 西元前333年亞歷山大征服咗敘利亞,腓尼基各城市.第二年又征服咗埃及,向埃及尼羅河口起咗一座新城叫亞歷山大裏亞(亞歷山卓).
- 亞歷山大向西元前331年春季又離開埃及,繼續東征.渡過幼發拉底河同底格裏斯河,十月間向高加米拉戰役又同大流土三世打.根據傳說嗰時波斯軍隊約莫有三十萬咁多,有馬步隊,刀輪戰車,但係都被亞歷山大擊敗,大流士三世又走去東邊.亞歷山大繼續向前,入巴比倫城,攞咗美索不達米亞.渠從巴比倫又向東行,入波斯本土,佔咗波斯忌蘇薩同波斯波利斯兩座都城,攞到好多金銀珠寶之後燒咗波斯波利斯城,殺戮住向嗰道尐人,來報復西元前480年波斯王薛西斯一世燒咗雅典城忌仇恨.之後三年亞歷山大又鎮壓咗波斯東北邊一尐反抗.波斯王大流士三世亦被渠忌部下殺咗,波斯滅亡.
- 西元前327年又進兵印度.渠統帥大軍向前330年從里海南岸向東,過帕提亞,向前329年—前327年打落咗巴克特裏亞同馬爾吉安娜,重趁機會揮師東進印度,打敗印度反抗者,征服旁遮普,重諗著沿著恒河繼續向東打.但係渠忌手下兵士向出邊打仗打咗好耐,好掛住屋企,又因為印度多雨,天氣好熱,士兵好辛苦,幾乎搞到公開造反,亞歷山大就將打落來忌印度部分分成三個省重留駐兵,跟著兵分三路返去西邊.
- 西元前324年初,亞歷山大將巴比倫作為新首都,建立咗一個龐大忌帝國—馬其頓帝國,亦叫做亞歷山大帝國.
- 西元前323年6月,亞歷山大突然患惡性瘧疾,病咗10日之後就死咗,死嗰時凈係得33歲.
之後忌人將亞歷山大征服忌土地叫做亞歷山大帝國,因為爾個帝國忌興衰同亞歷山大個人忌人生歷程緊密聯繫向一齊.


text:
租樓性價比
信不信由你,個市場好明顯已經緩和左,到暑假的旺季,可能就會有微升的潛在爆發力. 最近隊長忙於處理secret project的新租客,老實講我不得不提出真係好煩.但如果你係淡友認為租金下調或者乜乜物物果D,我可以話比你聽其實第一你真係唔好再睇呢個Blog,第二就係租金基本上無跌,最差果個都係持平,最好果間仲要破埋頂上升. 但係有時D野我覺得租客計數真係好無謂,老實講成日諗埋D縮數野,好似比錢你賺多少少但可慳的,死都唔肯制,反而要搞到核核突突咁黎平先開心?可能你未必聯想到,但簡單D講,一間well furnished的屋可能收你10000咁講,街可能係8500乜都無又殘又醒,但係佢地唔會考慮原來自己買衣櫃買枱買床買呢样野样,係可能要幾皮野的事,呢家比多1500一個月,一年比多18000,D野fit晒位,間屋新的一样,住的人又會舒服d,但就係唔識諗,死都要慳頭輸尾輸質素,真係傻. 當然你可能又會話咁人地可能自己有傢私有電器又或者買左第時唔岩都可以搬走,咁我只可以話比你聽係一定無,而且都唔會搬,但點解我就廢事講,總之secret project行左咁耐,對住D租客我真係乜人都見過,想慳的人又特別多,但到最尾決定租我樓的人,通常都會發現原來係最化算的方案,對比部份人錯過了,然後住得突然差勁多的,累見不少. 不過你又唔好好有型咁諗話係咪隊長建議租樓要整到well furnish比人呢?呢件事就唔係咁講,始終一來成本太高,要做好一間屋的裝修同傢私,今時今日真係都幾L貴.以裝修成本計,呢家一間三四百呎的屋,真係同你執晒水電天地廚廁,無三十至四十個真係走唔甩,對比番三五年前可能二十個搞掂的時間,租金無大幅上升的情況下,真係好唔化算.再者,記住,Cheap人真係好多,你做到靚一靚,同同一個屋苑的殘裝比,可能都係收多10-15%租,個市差時可能直情無分別,最多都只係租出去快D,所以唔好亂諗話要整靚間屋租比人,條數有時真係計唔掂,除非你只係化下妝油下油就算. 但係問題又黎啦,就係點解隊長又可能會執晒間屋先比人呢?原因又真係好唔同,因為如果你得一間租盤比人,你對一個租客,你間屋壞一次野,都係整一次姐?但係,如果你有好多間屋,每間屋都壞一样野,咁你就要整好多次!!再加上,如果你間屋係本身都真係幾殘舊的話,咁可以話比你聽有好多間的話,你中問題的時候係特別多,而除


text:
紀念堂站
紀念堂站(粵拼:gei3 nim6 tong4 zaam6,英文:Sun Yat-sen Memorial Hall Station)係廣州地鐵2號綫嘅車站,喺2002年12月29號開放.呢個站喺越秀區東風中路嘅中山紀念堂附近,因為附近有間中山紀念堂先至改咗噉嘅名.依家呢個站嘅英文名同臺北捷運嘅國父紀念館站都係一樣嘅.
車站嘅結構[編輯]
樓層[編輯]
呢個站一共有2層樓嘅地下區域,其中地下1樓係站廳,有票務設施,客務中心同商鋪;地下2樓係2號綫嘅月台.同大多數嘅2號綫車站一樣,冇休息室同廁所響度.
垂直結構[編輯]
水平結構[編輯]
站廳[編輯]
紀念堂站嘅收費區喺站廳嘅中間偏東嘅位,而西邊係人行通道,而車站嘅商舖方面,雖然話都喺嗮車站西邊係人行通道附近,但佢哋喺收費區入面,而自助服務喺嗮車站嘅南北兩邊.而收費區有好多部扶手電梯同樓梯往返月台都得.而專用𨋢喺車站嘅南邊免費區域入面,乘客如估有需要嘅話,可以向車站嘅工作人員查咗車飛之後嚟協助用.
月台[編輯]
呢個站有1個島式月台,喺連新路嘅地底.
商舖同自助服務[編輯]
而家嘅紀念堂站入面有好多唔同類嘅鋪頭畀乘客買嘢同埋食嘢,好似有便利檔,麵包檔同洗衫舖,書店等.
另外,紀念堂站入面重有好多自助服務設施畀乘客用,包括咗自動櫃員機,自動販賣機,自動影相機同羊城通充值機等;重有可以充羊城通,交水電費同交通嘅罰錢,查地鐵嘅路線,頭尾班車同埋地鐵嘅安全指引同畀乘客登記變成廣州地鐵薈嘅會員嚟查獎分,換獎品嘅服務.下面有寫清楚呢個站係有乜鋪頭同自助服務響度:
出入口[編輯]
頭尾班車信息同配線圖[編輯]
▼公園前站
利用狀況[編輯]
呢個站附近都係啲廣州市同廣東省嘅行政機關地區.重有2中,中山紀念堂,三元宮同埋越秀山體育場呢尐建築響度.喺平時嚟講,客流都算一般,但係到咗上落班高峰嗰陣就非常之繁忙.到咗節假日嘅旅遊旺季,成日都有乘客喺呢個站落車,跟住去隔籬嘅中山紀念堂同三元宮入面.尤其喺農曆新年期間,三元宮係做咗拜祭祖先同算命嘅熱門地區,佢重係算比較繁忙嘅廣州地鐵車站.
附近嘅建築[編輯]
公園[編輯]
紀念建築同遺址[編輯]
政府機構[編輯]
博物館[編輯]
學校[編輯]
酒店[編輯]
寫字樓[編輯]
- 廣州通信產品交易中心
- 華聯大廈
道觀[編輯]
體育場[編輯]
醫院[編輯]
- 越秀區中醫醫院(正南路總院)
上一站·下一站[編輯]
廣州南站←
2號綫
→嘉禾望崗站


text:
(大學生活迷思二)住Hall生活
九月有好多新鮮人踏入大學呢個新環境,喺呢個花花世界,或者會玩物喪志,或者會迷惘.小編以過來人身份分享大學生活嘅迷思,絕對主觀,只供參考.
住Hall係「大學五件事」其中一件事,亦被受爭議,今次就講吓住Hall.
Hall文化?
間間U嘅Hall都有唔同文化,有d Hall文化可以好濃厚,sell warm,sell chur,做運動,夜蒲,摺,讀書Hall都有,無文化嘅都有.揀住咩hall之前真係要做足資料搜集,年年都有唔少打手喺討論區出post,都唔係唔可以參考嘅,不過計我話,自己嘅感覺係最真實,自己行Reg Day感受吓Hall啲人,再上IG睇吓個Hall過往有咩活動,再判斷邊個Hall適合自己或者住唔住Hall啦.小編之前住嘅Hall都無乜特別文化.
唔埋堆就會比人Bully?眾所周知,某d Hall傳出過Bully人嘅新聞,的確有d Hall風氣係嘛嘛地,有人嘅地方,是非都走唔甩,的確煩.埋堆,或者話識人都幾緊要嘅,不過都唔代表係必須,唔係做到世界仔,交際花就叫好.唔需要逼自己一定要同邊啲人玩,忠於自己,最緊要開心同搵到屬於自己嘅圈子.有好多人包括小編都係同自己本身嘅朋友,中同玩,都一樣開心.
Roommate? Toiletmate? Floormate? HallOmate?
呢班人都幾影響你嘅Hall life.遇到一個點嘅Roommate真係好睇彩數,遇到一個投契嘅,絕對可以為你嘅Hall life錦上添花.Roommate係同你一齊生活嘅人,會見盡你嘅真面目,基本上生活大大小小嘅習慣都好難掩飾.生活習慣夾到真係好難架,光係夜訓定早訓已經好大影響,作為夜鬼嘅小編就遇過早訓嘅Roommate.夾就唔夾啦,不過都係講互相遷就同溝通,夜訓早訓都要互相尊重,帶人上Hall要單聲啊.
Toiletmate都好緊要架,同隔離房share廁所,就關乎到衛生問題,小編好彩無遇到污糟邋遢嘅Toiletmate,不過啲私人物品擺咗喺公家地方都要小心.
住同一層通常都有個Whatsapp group,以便大家約食飯或者出黎玩,friend可以熟到大家晚晚夜夜笙歌,放假都想返Hall,唔friend可以生疏到只係Hi-bye friend嘅關係.
有玩Hall Ocamp嘅人,相信呢班Ocamp識到嘅人都會陪你過大部份Hall嘅時間,一定有伴食飯同玩先.
日夜顛倒?
正所謂Sleep is for the weak,年青人訓咩覺!小編遇過大多數住Hall嘅人都無三,四點唔會訓,玩到朝早先訓都好常見.有咩做呢?通常離不開打牌,睇戲,打機,打邊爐,煮飯仔,直落飲酒然後飲埋早茶,朝早訓覺,上陣堂或者走堂,夜晚再黎過,節目豐富啊!年輕嘅本錢就係時間多,呢段日子真係好青春,日夜顛倒的確係大學生寫照.當然早訓嘅人都可以喺Hall生存,睇你點同Roommate夾啦.
男女關係複雜?
應該係好多人concern嘅問題,究竟住Hall嘅人係咪真係咁隨便?住Hall嘅女仔=臭雞?女小編喺某大討論區見過網民咁講.大學係社會嘅縮影,基本上咩人都有,曳嘅人又有,清泉都有.Hall入面,男男女女喺同一間房裡面,彼此之間嘅隔膜會少咗,可以好近距離相處,好易超越咗個界線,好睇你嘅份人底線喺邊.同一班人日見夜見,或者生活喺個環境裡面,好易被影響,好易被同化,同咩人玩好影響到你有一個點嘅Hall life.
住Hall係有好多大大小小誘惑,希望大家都會忠於自己,唔好咁易被影響.不過聽人講,呢啲都只係人地嘅經驗,自己體驗會感受更多,enjoy.
延伸閱讀:
(大學生活迷思一)讀大學的意義
解釋上莊全術語 — Con Day咩意思?
最不堪回首!召喚聚生DSE回憶
(大學生活迷思三)上莊教曉我的事
- 滿足不同經濟需要:交學費,交Hall Fee,還卡數,買電腦,學車,創業
- 任何本地大專院校學生均可申請
- 申請只需2份文件(學生證+身份證),毋需收入證明
- 月平息一律低至 0.84%*
- 最快即日批核
- 全程網上申請貸款及確認過數
- 隨時提早還款,0手續費0罰息
大專生很多時候急需資金周轉交學費,但政府學資處的貸款計劃又未能及時批核.因此,uFinance 根據過往同學們的良好還款紀錄,不斷簡化申請程序,申請只需「學生證+身份證」,申請成功率高達95%,全程網上快捷辦妥,貼合同學需要.


text:
8 December 2017(FRI)
洗衣機可以話係每個屋企都一定會有兼用得好密嘅家庭電器,我屋企用緊那部嘅年紀都比小小豬大,亦都因為用左咁耐,而且亦都用得好頻密(我都唔明點解三口子嘅家庭我可以隔日洗一機衫),所以係時候要準留意下要有咩新款更換了.
就係依個時候收到惠而浦邀請,試用佢地新推出嘅滾筒洗衣機.老實講....開心還開心,不過家電嘅嘢一向都係由老公負責,所以我收到邀請我都有叫老公睇下啲資料,睇完啲坊間介紹老公都話唔錯,所以就有新洗衣機用啦~
屋企用緊嘅冷氣機都係用惠而浦,但洗衣機就係第一次,唔知好唔好用呢~
全新SMART SILENCE系列洗衣機以第6感細緻科技以360°全面呵護衣物纖維及保存顏色,最多可以放8公斤衣物,而且仲可以最大脫水轉速1400轉/分鐘~
仲評為一級香港能源效益級別添~
以智能輕觸式LED屏幕操作~
隨機仲附有中文標貼,我個人就幾鐘意,因為唔洗下下睇說明書嚟搵洗衫模式嘛~
貼上去嘅位置都剛剛好呀~
衣內桶衣空間都好大,而且是不銹鋼抗菌,都應該會更加耐用.此外,仲設有「擊浪滾桶搖擺」功能,可以自動感測唔同衣物纖維而轉換洗衣模式.另外洗衣內桶係屬於 3+2 SilentPro筒型避震系統,所以令機身運行時比傳統洗衣機加倍穩定寧靜~
利用扭扭按鍵就可以好方便咁選擇洗衣模式啦~
有10種洗衣模式可以因為自己嘅衣物類型作出選擇,每一個模式都會同時顯示洗衣時間, 咁就可以有更多預算~
我自己多數用60分鐘混合洗依個模式,按好鍵之後就會自動偵測衣物量,用水份量,咁多功能都會顯示屏幕,有需要就可以作出微調,咁就可以好簡單洗衫啦~
我都幾鍾意可以自己選擇洗衫溫度同埋個脫水轉速,同埋5個加強洗衣功能.因為有時小小豬啲衫都真係幾多污漬,所以用熱啲嘅水,低少少嘅轉速,再加上高效除污功能,咁就好似洗得更加乾淨呢~
清潔儲存盒可以分開三隔,以加入漂白劑(消毒劑),衣物柔軟精同埋洗衣粉,可以因應洗衣程序去洗衫,唔會浪費呢~
其實最令我鐘意都唔係佢有咁好功能,而係佢洗衫時真係超靜.因為洗衣機首獲Quiet Mark專業認証和最高端嘅直驅變頻馬達解決傳統洗衣機脫水時發出的尖頻聲,而且有三重寧靜機身設計加上ZEN靜音機身設計,有效吸收洗衣機所產生的震動及聲音.
係整過1小時洗衫過程中,就只係聽到第一次注入水聲之外,其他時間都真係聽唔到佢有任何聲音發出,對我嚟講真係好重要,因為我真係好怕聽到那些摩打"燶燶"聲呀!
洗淨力都不錯,洗出嚟嘅衫都好乾淨,不過我就非常常鐘意佢洗完啲衫唔會好皺,就算用上1400轉速,啲衫都唔會打結.洗完啲衫都唔會變"梅菜",所以有時懶懶地唔幫小小豬熨衫返學都唔會好醜怪呀~
作為一名師奶仔,係平日做家務時最重要就係方便同快捷,如果唔係又點偷到啲私人時間做自己鐘意嘅事.用左新洗衣機都大約3個星期,都真係覺得同我幾夾,用得都幾順心(尤其係依家秋冬衫比較厚,一次過洗多幾件厚衫,咁就唔洗堆積衫係洗衣籃,咁老公就唔會誤會我冇做家務啦...哈哈哈)!


text:
自從馬鐵通車之後,馬鞍山社區得到迅速發展.呢個社區寧靜雅致,自成一角,係唔少追求生活享受人士夢寐以求嘅地方.今次一齊行吓馬鞍山,睇吓有邊啲令人心曠神怡嘅靚盤?
喺馬鞍山,馬鞍山中心絕對係最具代表性嘅屋苑之一.位於鞍駿街1號嘅屋苑,有四座物業,單位總數係1048伙.呢度主要係2-3房設計,實用面積大約360幾至600幾呎不等.雖然屋苑不設住客會所,但係泳池,健身室設施一樣有齊.附近亦有運動場,泳池等等社區配套,喜愛活動身心嘅人士不愁着落.屋苑旁邊就係馬鞍山站,交通方便之餘,住戶仲可以喺車站上蓋嘅新港城購物圈shopping購物,呢度樣樣齊備,喺馬鞍山居民消費生活嘅集中地.
喺馬鞍山中心冇幾遠嘅地方,就見到第二個屋苑-雅典居.位於西沙路68號嘅雅典居,一字排開,外型獨特鮮明.呢度一共有10座物業,一梯四伙,提供1064個單位.單位面積由875至1068呎,而頂層亦提供40個複式單位,面積大約1745至2075呎.呢度屋苑旁邊就係吐露港美景,正所謂海天一色,另一邊嘅住戶就可以望到八仙嶺嘅山景,背山面海,任君選擇.屋苑嘅私人會所設施豐富,整個設計仲要係古希臘宮殿外型,相當別樹一格.如果屋苑嘅住戶想行街散散心,可以選擇馬鞍山公園,或者海濱長廊,享受獨特嘅城市海景.
望見呢條海濱長廊,可能你會諗,有個完美嘅海景單位就心滿意足?咁就一定要帶你嚟睇吓曉峯灣畔.對於追求靚景嘅用戶,曉峯灣畔就最適合不過,因為屋苑同海景無縫對接,超過一半嘅單位都擁有吐露港景觀.單位間隔主要係兩至三房,實用面積有470尺,屬於大房大廳格局,部份高層單位設有露台.呢度擁有吐露港無敵海景,若果天氣好的話,連遠方嘅八仙嶺山景都可以一齊睇埋,真係名副其實嘅海天一色.屋苑嘅會所亦相當多元化,康體設施全部齊備.屋苑行大約五至7分鐘,就可以去到大水坑站,附近街道巴士站,亦提供港九新界多條路線.平日購物,可以去到旁邊嘅錦泰商場!想多啲選擇,可以搭馬鐵前往馬鞍山站,行下由新港城中心,馬鞍山廣場等等大型商場組成嘅購物商圈.
如想了解多啲關於以上屋苑嘅資訊?歡迎向我們的在線客服查詢!


text:
因為颱風「暹芭」逼近廣東西部沿岸,香港天文台喺2022年7月1號1910時發出8號烈風或暴風信號,絕大部分香港境內嘅公共巴士服務停頓.而當颱風喺中國廣東茂名電白一帶登陸之後,風暴對香港嘅威脅逐漸消失,香港天文台喺2022年7月2號1620時改發3號強風信號,香港各間主要公共巴士公司都陸續恢復服務.
堵塞通道?
多年以嚟,位於尖沙咀九龍角嘅天星碼頭都係唔少鍾意睇打風,睇大浪市民習慣去嘅地方,以往都曾經因為有唔少揸車去睇打風大浪嘅市民遲咗揸走自己嘅車而影響到公共巴士恢復服務.
所以後嚟巴士公司以及警方都會提早派人去到尖沙咀天星碼頭,嘗試聯絡泊低咗架車嘅司機及早揸走自己架車.
只不過咁,即係呢,世事唔會咁完美嘅,有時候堵塞巴士總站嘅,唔一定係大家以為嘅私家車司機——其實可以係巴士佬自己友嚟㗎喎!
隨著香港天文台改發三號強風信號之後,九巴就宣布喺2022年7月2號大約1730時恢復公共巴士服務.為咗達到呢個目標,當然巴士車長就要提早揸晒啲巴士去到總站準備開出…但係…如果同一條路線個個車長都一齊揸咗啲巴士去同一邊總站,咁就會自己人塞死自己人囉!
係呀,呢一日喺尖沙咀碼頭巴士總站就係發生一件咁嘅事:九巴1A號路線成堆巴士一齊嚟到尖沙咀碼頭巴士總站,塞滿成條「車坑」之後都仲有準備服務同一條巴士路線嘅巴士嚟緊.
咁當然人作為一種「高智商生物」就會識走棧嘅:叫前面車坑最前排嘅巴士早啲開出咪得囉!咁事件都係擾攘咗5分鐘左右到啫!
撞鬼爛嘢?
擰轉個頭睇一睇…喺同一個巴士總站就有另一單比較神奇嘅事情發生咗:
颱風「暹芭」襲港期間,尖沙咀警署嘅警員巡經尖沙咀天星碼頭巴士總站,發現位於尖沙咀九龍角天星碼頭7 -11便利店對開嘅行人通道上蓋有1塊金屬片損毀,幾粒用嚟固定呢塊金屬片嘅螺絲跌到一地都係.
當然盡忠職守嘅警察一定要做返應該做嘅事嘅,咁佢哋就搬咗兩個「雪糕筒」嚟,再拉起咗封鎖線,提醒使用尖沙咀碼頭巴士總站嘅巴士車長,乘客,以及其他路人,要小心留意有損毀咗嘅金屬片掛喺個頂度.
而且警員仲為今次金屬板損毀嘅事件備案,亦都抄低咗佢哋嘅報案編號,貼咗張通告希望呢個上蓋嘅負責人見到張通告之後,可以聯絡返尖沙咀警署跟進.
但諗嚟諗去,尖沙咀九龍角碼頭同埋側邊成個巴士總站實際嘅業權人應該係香港政府,呢啲方便行人來往碼頭同埋巴士總站嘅上蓋,似乎應該係政府公物嚟㗎喎?!
仲有順帶一問:
- 究竟係唔係啲野鴿打風嗰陣自己撞埋去撞爛咗塊金屬片呀?
- 定係邊個巴士車長自己失手撞爛㗎?
後者嘅話,襯人少少認咗佢?


text:
聽過一句說話,一個人真正成長唔係喊得最慘嗰個夜晚,而係忍住冇喊嗰個夜晚.
=======
投稿讀者:欣
我讀書唔叻,冇學歷,畢業後一直搵唔到工,結果去咗便利店做,人工13,000左右,有個小小嘅目標同埋理想,就係開一間美甲店,因為呢樣係自己嘅興趣.
阿爸阿媽一直都重男輕女,對屋企個爛賭阿哥好容忍,對我就完全唔同,最直接一個例子就係阿哥幾年嚟都冇返工,係完全唔搵工嗰隻,試過有親戚朋友介紹工作畀佢都唔做,起碼7年冇做嘢,主要職責就係賭錢,賭波賭馬樣樣齊.
唔返工邊有錢賭?佢嘅賭本咪就係我畀屋企嘅家用囉!
一萬三千幾人工,佢哋規定我要畀7,000家用,剩低6千幾除咗用嚟搭車同埋食飯,仲有上堂學一啲美甲同修眉嘅課程,化妝班都有上,我仲可以剩低啲錢儲嚟開舖,有時覺得自己算係咁,當然,好多時去到20幾號已經係三餐捱麵包,阿爸阿媽亦從來唔煮飯.
我足足用咗4年時間先儲到134,400,雖然唔多,不過盡曬力喇,睇好舖位,搵咗一啲必需嘅器材,我打算辭咗便利店份工,全心全意發展自己嘅事業,正當我同阿爸阿媽講咗意向之後,阿哥就話自己賭外圍輸大錢,欠債十幾萬,後來亦真係有人上嚟屋企淋紅油,日日塞鎖匙窿同埋電話滋擾.
阿媽話既然我有錢開舖,即係有多餘錢,叫我拎出嚟幫阿哥還債,我唔肯,呢啲係死慳死抵儲返嚟嘅血汗錢,入面有自己嘅人生方向,多次拒絕之後,竟然冇人怪責阿哥賭錢,反而怪我唔拎錢出嚟幫手還債.
受盡冷言冷語,我喺屋企好大壓力,有一晚阿爸趁我瞓緊覺走入房扯我頭髮,迫我一定要拎曬啲錢出嚟幫阿哥,我有反抗但唔夠佢大力,仲食咗佢幾巴掌,阿爸話女仔人家學咩人講理想?學咩人講事業?阿媽袖手旁觀喺側邊一路附和,永遠記得我阿爸講咗一句:「生錯咗呢個僕街女!」
我知道當時得兩條路行,一係畀佢打死,就算今晚唔死,聽晚後晚大後晚都隨時喺睡夢中畀人扯頭髮,另一條路就係拎曬13萬出嚟畀我阿哥還債.
雖然阿爸阿媽由細到大都冇負過任何責任,我小學時期已經一個人返學放學,不過呢13萬我想當做最後一次為呢個家付出,拎曬開舖嘅錢出嚟畀佢哋還債,我個身得返4,400蚊,好老實講,真係諗過自殺,聽到「生錯咗呢個僕街女!」嗰晚,曾經想衝上大廈天臺就咁跳落去,但我知道唔值得,要死好容易,要生存先至最難,我唔甘心,結果喺一件衫都冇拎嘅情況下,我離開咗呢個家,亦都唔再留戀呢個家.
好多謝當時有朋友收留咗我大半個月,拎住身上僅餘嘅4,400蚊,再加一個月嘅便利店人工,喺土瓜灣租咗間劏房住,可能我仲未知道前路應該點行,重新再儲一嚿錢亦係好漫長嘅事,不過我起碼得到解脫,人生唔再需要為他人作嫁衣裳.
有親戚打過嚟話我不孝,丟低屋企就咁走咗去,換轉係以前我一定會喊住解釋,但係經過呢一次,我冇再喊喇,只係覆返一句:「問心無愧!」然後索性換埋電話號碼.
我係一個人辦,唔夠聰明,唔夠決心,愚孝.
送上一個遲嚟嘅領悟---生活本身已經唔容易,要趁早擺脫同埋遠離嗰啲垃圾人,否則將來條路會更加難行.
原文:辦公室日報


text:
interview
返工返到懷疑自己有depression,應唔應該辭職
Dondondonki
我本身讀新聞系 因為做過記者覺得辛苦 所以畢業時有諗過唔做返新聞業
但我最後都係做咗新聞工作者 眨吓眼都就快一年
工作性質係編輯嗰類 要接觸文字同美術 網上同報紙都要搞下
同一條team得我係新人 再對上嗰個都喺度做咗10年
自問學野都算慢 呢樣真係死症 份份工都好驟忌
加上對art冇乜sense 同埋同事全部都好有經驗 自己都會好有對比
初初無論上司定係美術部都畀好多說話我聽
經過一輪苦練同吸收 半年之後終於叫做慢慢熟手咗 咁要求一定慢慢提高 我都盡量推自己進步
上司要求都一路提高 我都一跟學 去到近呢個幾月 我個腦開始閉塞
以前我一個故仔可以諗好多方法好多畫面去present
但宜家見到自己做野效率咁樣 我直頭專心唔到做野 有時乜都交唔到 好似變返新仔啱啱開始返工咁
我有嘗試多啲push自己做好啲 但好似越搞越衰
反思呢一年 好似咩都冇精通過咁 有諗過自己係咪唔適合呢行 係咪應該轉工甚至轉行
每日返工好大壓力 又開始變到好驚返工
究竟我係唔係應該轉行 但我真係唔知自己啱做咩工
身邊有朋友曾經都有類似情況 之後睇醫生發現係depression 宜家keep住食藥
定係我應該裸辭休息下先 但家陣經濟唔好 好驚之後有排失業
編輯於2020年09月04日
搵工小薯仔
全部所係雞
Qwertybaby
Anthony@OnMyGrad
高手高手高高手
Hello Donki!! 一去到有機會因工作壓力而帶嚟情緒病,始終唔係專業人士唔方便多講,但你肯講出嚟已經踏出第一步,highly appreciated👍🏻
第一步建議真係快啲去睇一睇醫生,始終佢哋先俾到真實嘅診斷你同俾到解決嘅方法你,其實有無depression你都未知🤔
其次,休息係需要的,但辭職唔係唯一辦法.當然都唔容易申請到,但同公司申請no-pay leave / sabbatical一年半年可能係其中一個出路,加上如果睇埋醫生有proof可能會容易好多.雖然會為同事帶嚟少少不便,但其實你deliver唔到都係一樣,所以對自己好啲,對同事都好啲.
最後,希望你能夠盡快搵到專業人士傾傾.近期嘅RSM發生過一件嚴重得多嘅事件...壓力真係會迫爆一個人,加油,共勉之💪🏻💪🏻
編輯於2020年07月12日
是焦土友🦑
頭盔先,非專業意見
我就老派人,如果個個香港打工仔搵心理醫生,好大機會一半以上都會有心理病,呢個喺普遍現象,唔好擔心自己喺唔喺有病先...
依家社會上個個谷住谷住,又無得出去旅行隔一隔,由其喺依家咁多事發生...
- 諗番自己一開始點解最終都喺揀呢行
- 唔好強迫自己做一啲覺得會令自己好嘅嘢,包括以下建議
- 戶外走走,專注做吓自己有興趣嘅嘢:煮飯仔,沖咖啡,砌模型
- 做呼吸練習,download meditation/mindfulness App 試吓用
講返裸辭,呢個時勢又真係無咁好,搵到工先轉會比較穩陣 😅
當然,搵專業人士幫手一定有幫助
多謝報道真相事實嘅新聞從業員💪🏻
編輯於2020年07月12日


text:
曾經喺網上識到一個男仔,曾經我哋幾好傾,同樣嘅興趣令我哋可以搵到好多共同話題.從嗰陣起,我發覺傾QQ可以唔係一件好無聊嘅事,并以為生活中除咗自己嘅好姊妹,又多咗一名藍顏知己,真係開心到咩噉.因為呢個專業同埋職業,通常我喺人前表現出嚟嘅係最堅強開朗嘅一面,而將內心脆弱同矛盾嘅一面留返畀自己嘅知己,而唔係父母.好多時候其實心係極度敏感,但受性格同職業因素嘅影響先至可以從外表睇嚟若無其事.
對於自己嘅知己,我不嘍都係毫無避忌,無話不談,有咩情緒波動第一個就搵佢.我哋係互相欣賞,關心,尊重同埋互相信任,無論自己事定屋企事都唔需要隱瞞,喺最需要對方嘅時候互相都會盡自己能力幫手一齊解決問題,大家都好自覺,無需太多言辭.
人哋話“人生得一知己足矣”,而我重以為自己好彩到可以得到兩個.我好小心好小心噉去維護,小心到我哋之間嘅話題都唔想同人分享,而凈係想留返畀自己慢慢回味.由於係異性,始終會產生感覺偏差,但我對自己嘅好朋友唔會隱瞞啲乜,有乜就直講,有咩問題就一齊解決,唔會收收埋埋,所以我都如願得到個清晰嘅答案,雖然當我知冇可能時有啲失落感,但重係覺得可以繼續做好朋友.於是,噩夢開始,我繼續無所避忌,繼續樂意分享,關心佢就好似關心自己嘅好姊妹一樣,以為噉樣就算係好珍惜呢份緣,并以為對方會好似我嘅好姊妹噉瞭解我,對待我.
但,一切其實都係自己虛構出嚟嘅幻覺同埋自己嘅一廂情願.從傾Q嘅態度可以睇出,原來佢根本就唔瞭解我,莫話做唔到知己,可能重係兩個世界嘅人添,因為我嘅好知己唔會對我落啲噉嘅言辭刺傷我嘅自尊心(以知己嘅標準,所以佢可能根本就未覺意到),我嘅好姊妹從來都唔會誤解我.以噉嘅標準嚟審視返自己以前嘅態度同作為,似乎真係過分咗啲,對人嘅要求都會多咗好多,雖然我做乜都唔期待回報,但如果佢唔瞭解我,我嘅關心同言行就應該早已遠超出咗佢想像嘅範圍,令佢覺得唔舒服,而我對佢嚟講都係一個麻煩事特別多嘅人.今次就算得到一個教訓,我反省過,係我嘅待人處事方式有問題,或者係因為網絡語言嘅限制性所致.我從一開始就犯落一個好大嘅錯誤,以致后來越錯越離譜,對於因此造成嘅一切損害後果,我只可以講抱歉,真係罪過.
我唔會畀自己錯落去,呢一刻寫句號重嚟得彻,雖然唔會係知己,但做唔到好朋友可以做朋友,做唔到朋友重可以做網友,返返到“得閒傾幾句”嘅初始狀態都一樣OK,曾經應承過人嘅事我一定會做到.我會保存住嗰300幾頁嘅聊天記錄,希望呢一段回憶喺未來可以成為朦朧嘅影子,重可以聞到淡淡嘅清香.
我終於認識到,緣分唔係單憑自己感覺想像出嚟嘅,人生都係“得一知己足矣”,好好珍惜佢就係今生嘅責任,而唔可以太貪.作為一名法律工作者,我應該回返到自己嘅外部人格,儘量少畀啲情緒外泄嘅機會自己.
Jean於3.12晚


text:
26-27 JUNE 2021(SAT-SUN)
Word Hard Play Hard..之前小小豬好俾心機為考試做準備,咁考完試就當然要玩返夠本先得,咁就嚟個親子Staycation,三口子嚟嘉湖海逸酒店率先體驗佢地為暑假推出嘅嘉湖夏「逸」Summer Fun住宿體驗,有玩水同游水之餘,仲有得做小廚師,輕輕鬆鬆玩返兩日一夜啦!
靜靜地同大家講,小小豬一知道有得去Staycation佢都不知幾開心,仲話:Yeah...終於我都可以去Staycation,我真係好耐冇去玩水啦~
我地CHECK-IN之後,小小豬就已經一支箭咁走入房間,因為住酒店最重要就係房間,住得舒舒服服咁就可以一覺瞓到大天光啦!
我地今次房間升級左係園景豪華客房(註: 每晚需另加$200),整體上房間都非常OK,非常開揚而且光線又夠,感覺都好舒服呀~
由房間望出去個VIEW都唔錯,仲可以望到公園同樓下游泳池添~
係房間休息一陣之後,我地就向三樓活動室出發,因為要去跟Ken叔叔學整彩虹蛋糕~
小小豬一開始就話要自己一手一腳咁整,既然佢有信心而且係屋企都有整過下,所以我都放手俾佢自己攪.
老實講,初時都好驚佢"論論盡盡"整到亂七八糟,不過好在佢一步步跟住Ken叔叔指示,場內又有職員姐姐幫手,所以都好似得得地哦~ 整好左個麵糊就可以拎去焗啦~ 焗緊蛋糕嘅時候,我地就著手開始整個彩虹裝飾~ 最後一個步驟就係用CREAM將三層蛋糕合體,值得一提依三層蛋糕除左有原味之外,另外仲係用左蝶豆花粉同紅菜頭粉嚟整,所以食得好健康呀~ 小小豬牌愛心彩虹蛋糕完成啦~
雖然唔可以話係好靚(睇下佢啲CREAM吱晒出嚟...哈哈哈),不過絕大部分都係佢自己親手去整,睇住佢個笑容都感受到佢大成功嗰一種滿足感.
大會仲會為我地準備可愛餐具同包裝,咁就可以拎回房間慢慢品嚐啦~
做完小廚師我地就急急腳返房間換上泳衣,因為到左小小豬最..最...最期待嘅環節,就係水上遊戲時間!
小朋友可以係一小時內玩三項水上遊戲,當然係小小豬心目中就係最鐘意玩嘅水槍大戰,因為佢係依度係玩得最耐呀~
雖然游水係可以豁免戴口罩,不過大會都會貼心地為每位小朋友預備左防疫面罩,等各位家長可以俾小朋友玩得安心,真係要俾個LIKE佢地呀~
唔知係咪餓左玩水好耐,所以小小豬都玩得特別興奮,拎著水槍不停追住射來射去,絕對係可以用瘋狂嚟形容,仲大膽到連我地冇落水嘅人都不停射,真係唔知好嬲定好笑~ 大部分時間都用左嚟激戰,不過玩得耐都要文靜一下,咁就去玩泡泡世界~ 其實...係有個媽咪好鐘意睇泡泡,所以迫個仔整啲泡泡出嚟.你地唔覺得望住啲泡泡係天空上飄嚟飄去,個心情都會特別平靜好舒服(可能...我係一個怪人...哈哈)~ 玩到最後都唔浪費時間,要嚟返一轉水上碰碰船~ 開心放完電之後,我地就先返回房間休息,之後就到酒店餐廳食豐富嘅自助餐晚餐.(註: 自助晚餐需另行收費,每兩個大人就可以有一個小朋友免費進餐或參與住宿計劃可以85折進食自助晚餐)~ 今次主題係「味遊世界自助餐」,食物種類都有好多,對我嚟講晒吸引嘅就一定係冰鎮海鮮盤,肥嘟嘟嘅生蠔同埋龍蝦,松葉蟹爪,翡翠螺,藍青口同埋凍蝦,我地都食左勁..勁...勁多呀~ 當然唔少得刺生,壽司,沙律同其他冷盤~ 今次個熱葷都好有驚喜,基本上大部分都好啱我地口味,強烈推介刁草黑松露焗三文魚,米蘭香草燴豬髀骨同埋黑松露蟹肉忌廉湯~ 仲有飲品吧同甜品都一樣好吸引~ 真係唔係講笑,可能玩左成個下午,所以大家都好肚餓,所以食左好多嘢呀~ 完全放電又食得飽飽,所以小小豬夜晚都以九秒九瞓左,舒舒服服瞓醒覺之後,我地就去嘆返個自助早餐~ 之後返房間轉泳衣,緊係要去泳池游返轉水先啦~ 話事話,小小豬都有成年幾冇游過水,所以佢今次可以話係瘋狂地游,佢地兩父子全程都係游泳池度,都冇上嚟池邊休息呀~ 分秒必爭嘅小小豬玩到最後一分鐘先肯離開泳池,然後休息多一陣我地就退房要走了~
話咁快就過左兩日一夜Staycation,真心覺得今次嘅活動有動又有靜真係唔錯,而且睇返佢個價錢都覺得好抵玩,簡簡單單三口子嚟玩都只係七百幾蚊,完全係性價比之旅,嚟一個小渡假都唔錯,大小朋友都可以叉叉電,咁人都輕鬆啲呀!
More information :
嘉湖夏「逸」SUMMER FUN
日期:17/7 - 29/8/2021 (星期六及日)
價錢:$620起 (2位成人及1位小童)
- 標豪華客房住宿一晚
- 紐約紐約國際美食任點任食早餐
- 暢玩1小時戶外水上遊戲3項 (水上碰碰船,水槍大戰,泡泡世界)
- 彩虹蛋糕製作班(乙節)
- 免費使用室外游泳池,健身室及戶外遊樂場


text:
(物理治療Physiotherapy | Bachelor Degree學士課程到底讀d咩?學習內容及範疇分享)
好多學生都希望讀物理治療,畢業後成為物理治療師;但對於大學Bachelor Degree物理治療課程內容,學習範疇,實際學習內容,到底大家又認識幾多呢?
物理治療課程到底讀d咩?物理治療課程知多啲
物理治療課程主要由三大部組成,雖然每間大學所訂立嘅課程並不一樣,但不外乎都係包括一般理論課程(Theory Lectures),實際應用課程(Practical Classes)同埋實習(Placements).
一般理論課程(Theory Lectures)
一般理論課程(Theory Lectures)就好似平時嘅課堂咁,喺Lecture Hall入面由教授或講師授課,內容主要喺生理學(Physiology),病理學(Pathology),人體解剖學(Human Anatomy)等喱啲理論性課堂,亦有可能係一名現職物理治療師黎作客席講師傳授或分享物理治療相關嘅知識.理論課程大多數為大班教學,即係全級一齊上同一個Lecture.每個課程通常一個星期會有一節理論課程,每節大約為一個至一個半小時.
評分方法就會有分為考試形式嘅試卷或者以寫論文形式嘅功課.
實際應用課程(Practical Classes)
而實際應用課程(Practical Classes)就係將理論課程入面學到嘅知識應用喺物理治療師日常嘅工作上.實際應用課程多數都係會以小班教學嘅形式進行,例如一級70人嘅物理治療課程會分為3-4個小班,上堂時就會再分2-3個人為一個小組,上堂地點亦都會係模擬醫院病房嘅實習教室(Practical Room).實際應用課程內容大多為理論課程嘅補充或實踐內容,大部份時間都係2人一組,一人扮演病人而另一人扮演治療師,將理論課堂上面學到嘅觸診方法(Palpation)或治療方法(Treatment)應用番喺同學身上.實際應用課程大多一個星期會有一至兩節,每節大約為一個半小時至兩小時.
考試多數會以模擬個案形式進行,即一名同學扮演病人,學生就需要對個案中嘅病人作出診斷同埋安排治療療程,之後再向考官解釋原因及背後原理.
實習(Placements)
實習(Placements)就係真真正正喺醫院入面工作嘅過程.根據每間大學所訂立嘅課程日程不同,學生實習嘅日期同時數都會有所不同,有一啲大學會係Year 1就安排實習(Observational Placement)俾學生,希望學生可以喺醫院入面透過觀察物理治療師嘅日常工作黎學習;有一啲大學會喺Year 2先安排實習俾學生,希望學生可以有足夠嘅知識之下,先係醫院入面幫助物理治療師完成初步診斷嘅工作.實習時所隸屬既部門亦根據大學所安排而有所不同,大學會安排學生係不同部門內實習以獲取不同經驗及機會去探討自己嘅興趣,學生喺課程內會完成1000小時或以上嘅實習時數,所以修畢外國大學物理治療課程嘅學生,回港後都符合物理治療工會所訂立至少需要800小時實習課嘅要求
資訊只作參考,以個別院校最新公布消息為準,學生及家長報讀前要密切留意相關院校公布的細節.


text: 做我地呢行,閱「歷」無數,睇CV多過你睇電視.你問點解send左咁多間都無回音?睇下你份CV中唔中以下趕客特質先啦. 無proofread 唔少CV一睇就知無proofread過,grammar錯,串字錯,一時大楷一時細楷.比D誠意,send之前proofread一次又好,用英文文法檢查軟體又好,搞搞佢. 無轉PDF 我地收到無轉PDF嘅word檔案都知不妙:兩個情況,一係format “tun”位,二係變哂怪獸字.CV最好都係轉做PDF先send,尤其係用mac機嘅朋友. 量多於質 好多求職者以為越多越好,於是copy & paste,將job duties無限loop,用幾個同一意思嘅vocab解釋.得個「多」字,其實我地更講求職者嘅「質」. 過份精簡 小編試過收到份CV,全版夾埋都唔夠六行.Fresh grad經驗唔多可以理解,明知自己唔夠野放落CV,可以寫多D job description或者final year project嘅內容等等. 騎呢email address 強烈建議求職者開番個正正常常嘅email,每次收到D咩 “keroro1220@xxx.com” “marylittlestar@xxx.com” 嘅CV,都會成為同事間茶餘飯後嘅笑話. 無關工作經驗/獎項 我地無需要了解你做過M記/uniqlo暑期工,更加無興趣知道你攞過大胃王冠軍定係中學做過班長. 過分單調 唔係要你做份藝術品出黎,但成版紙密密麻麻嘅Times New Roman,諗起都密集恐懼症發作.加D顏色,轉下字體,咁咪靚仔番哂囉. 縮寫無轉全名 鐘意用縮寫whatsapp夠快,小編都鐘意.但而家唔係同兄弟傾計,係比你未來老細了解你.試過有CV公司名,職位,校名都簡寫幾個英文字母,唔好default左我地會明. 正所謂人靠衣裝,CV都靠包裝㗎.下次搵工,執靚份CV先好send出去啦.


text:
「揸車」
其實香港好多車都係假日車,除咗假日同大時大節之外,嗰啲車真係只會泊係停車場.如果真係計日日揸嘅車,其實又會有幾多?會唔會得返註冊咗嘅一半?所以有好多車出咗幾年,行車里數十分之少,而最大機會嘅係因為架車係假日車.當然係香港有車係方便啲,尤其有小朋友嘅家庭,有時想去遠啲嘅地方都相對比較容易,而且小朋友同大人亦都無咁辛苦.
「假日」
有時都真係好怕假期揸車,因為真係實在有太多人考咗個牌之後,一年都只係揸得嗰幾日.甚至乎有時幾年都唔揸一次!當然唔係話歧視佢哋,但係好多時就係因為路面經驗少,好容易導致交通意外.不過真係有幾多人係香港會日日揸車返工放工?而買車嘅原因其實都係因為家庭嘅需要居多.係香港揸車最頭痛就係泊位,尤其係一啲旺區!就算有停車場都好,一般收費都住起碼廿幾蚊以上一個鐘.
「經驗」
當然就唔係話揸車經驗少嘅人就一定會導致交通意外,因為算揸咗好多年車嘅人都會.睇下啲職業司機就知道啦!有時佢哋以為自己好醒,點知好多時出事嘅亦都係佢哋.不過如果真係好耐無揸車嘅話,講真係需要練習下先.與此同時真係要做定功課會揸去邊,有時啲意外係因為晤熟路,而因為錯過咗某啲路口突然轉線導致意外發生.香港有啲路有真係幾煩,要去某啲地方如果行錯咗又真係無得返轉頭.
Also published on Medium.


text:
「絲襪」
要講香港茶餐廳文化當然唔會少得絲襪奶茶!其實奶茶同蛋撻一樣都係源自英國嘅下午茶,但係傳統嘅英式奶茶係以紅茶為基礎,只用少量牛奶,不用鮮奶油,有時會加入食糖.而港式奶茶點解由叫做絲襪奶茶,其實原因係因為用嚟過濾奶茶嘅棉紗網經奶茶浸泡後,顏色同樣貌就好似絲襪咁嘅樣!但係點解要用棉紗茶袋濾過啲奶茶?原因係令到奶茶比較細滑,同時茶味更加均勻.
「奶茶」
香港人飲奶茶其實好講究,當然同飲咖啡一樣,每個人嘅喜好都唔同.有啲人鍾意茶味濃啲,有啲鍾意奶味香啲,而沖一杯好嘅奶茶真係同沖一杯好嘅咖啡一樣,都係好難.而每間茶餐廳都好唔同,因為啲茶葉唔同,用嘅奶唔同,師傅唔同.要搵一杯適合自己嘅奶茶真係好難,人哋覺得好飲嘅,你未必覺得好飲.大家又搵唔搵到一杯自己鍾意嘅奶茶呢?不妨大家又分享下!
「師傅」
之前有媒體做咗個全港蛋撻嘅調查,其實係唔係應該都做一個全港奶茶嘅調查呢?香港嘅奶茶其實可以加咖啡就變成鴛鴦,加煉奶嘅就變成茶走.搵一杯好嘅奶茶真係好難,以前住係港島都會去屋企附近間茶餐廳飲奶茶,但係搬咗之後就搵唔到有邊間好飲!最慘嘅係有啲茶餐廳啲奶茶質素好唔穩定,有時好飲,有時又完全唔得.所以除咗茶同奶之外,師傅真係好緊要!
Also published on Medium.


text:
「困難」
好多時大家覺得好容易嘅嘢,其實對於大部分嘅人嚟講原來係好複雜同好難明.莫講話搞網店做生意,就算連點樣註冊域名同開個公司電郵,十分鐘嘅嘢就已經可以考起好多人.所以要將好技術嘅嘢簡單化,要用平民百姓都聽得明嘅語言去教人點樣開網店,甚至乎用數據去了解客戶同投放廣告,其實真係一啲都唔容易.要落地首先要將複雜同技術術語平民化,如果唔係真係雞同鴨講.
「課程」
係編寫課程嘅時候其實最大問題係要將自己嘅知識有系統性咁寫返出嚟,然後再用大家聽得明嘅方法去解釋.當然好多時大家都想上一啲所謂嘅雞精班,因為實用同即刻可以用,而唔需要理會背後所謂嘅理論,概念同操作.當然最緊要係個結果,不過通常好快又要再上過堂,原因係科技發展嘅速度太快,嗰頭學完,跟住又有新嘢出.所以而家有啲課程唔係逐個計,而係用訂閱嘅方式去計.
「網上」
當然另外一個大嘅問題係面對面同係網上面課程嘅分別.平時面對面嘅課程好多都係三個鐘頭左右,而網上嘅課程就通常一個鐘頭一節就已經差唔多.兩種嘅課程方法好唔同,因為面對面你可以睇到大家嘅表情,然後再作調整.但係網上面嘅課程就比較難,因為睇唔到學生嘅反應,同時亦都無咗人與人之間嘅互動.當然網上教學係需要更加落地,同時節奏亦都要比起實體課程要更加快同輕鬆,等大家可以更加有興趣上堂.


text:
recommendable projects
推薦項目
ZHUOXIN卓信奇影幻境專業從事九龍坡虛擬仿真,九龍坡校園安全,九龍坡科普教育,九龍坡廉政反腐,九龍坡反恐防爆,九龍坡禁毒戒毒,九龍坡多媒體互動,九龍坡展覽展示,九龍坡博物館,九龍坡規劃館,九龍坡科技館,九龍坡校史館,九龍坡軍史館,九龍坡文化主題館設計生產,銷售安裝,施工投資,租賃售后維,致力于為新老顧客提供合理有效的九龍坡虛擬仿真體驗館整體運營服務商.產品包括:九龍坡虛擬仿真模擬摩托艇,九龍坡虛擬仿真互動櫥窗設計,九龍坡虛擬仿真電子簽名系統,九龍坡虛擬仿真消防教育館,九龍坡虛擬仿真360全息影像,九龍坡虛擬仿真意境長卷曲面投影拼接,九龍坡虛擬仿真營養金字塔,九龍坡虛擬仿真VR虛擬現實體驗臺風來襲,九龍坡虛擬仿真VR太空艙,九龍坡虛擬仿真4DM影院,九龍坡虛擬仿真消防工具,九龍坡虛擬仿真禁毒多媒體看板,九龍坡虛擬仿真投影邊緣融合,九龍坡虛擬仿真未成年人安全健康教育體驗館,九龍坡虛擬仿真地震體驗臺,九龍坡虛擬仿真VR地震模擬體驗館,九龍坡虛擬仿真氣象演示,九龍坡虛擬仿真六自由度地震體驗平臺,九龍坡虛擬仿真VR虛擬看房,九龍坡虛擬仿真查找火災隱患裝置,九龍坡虛擬仿真單通道地面互動投影……


text:
標準軌
標準軌係國際鐵路協會喺1937年制定嘅1435mm(等於英制嘅4呎8吋半)標準軌距,闊過標準軌嘅鐵軌稱為寬軌,窄過標準軌嘅稱為窄軌.世界上大概60%嘅鐵路嘅軌距係標準軌距.
歷史[編輯]
標準軌最先由使用鐵路嘅英國提出.設計同埋建造史托頓及達靈頓鐵路嘅英國工程師佐治·史提芬遜提出4呎8½吋嘅軌距,並成功說服到火車製造商生產4呎8½吋(即係1435毫米)軌距嘅機車同車輛.由於史提芬遜成功設計嘅鐵路係眾人嘅模仿對象,令到呢個軌距流行.1845年英國皇家專員建議用4呎8½吋做標準軌距.1846年英國國會通過法案,要求將來所有嘅鐵路都使用標準軌.除咗英國嘅大西部鐵路(Great Western Railway)係用寬軌之外,英國嘅主要鐵路都係標準軌.大西部鐵路亦喺1892年改成標準軌.
有關4呎8½吋軌距嘅來源,有人認為喺古羅馬戰車嘅輪距.但亦有人指出可能係因為早期鐵路的軌道外側距離喺5英呎,而鐵軌頂寬喺1¾英吋,所以內側軌距就係4呎8½吋.
各國應用[編輯]
喺傳統鐵路上,世界上大多數國家用標準軌,集中喺西歐,北美,北非,中國.
大部分高鐵技術都基於標準軌開發,世界上已有嘅高速鐵路系統幾乎全部採用標準軌,包括鐵路用窄軌嘅日本,台灣等,以及使用傳統鐵路使用寬軌嘅西班牙,葡萄牙等地.
傳統鐵路用窄軌嘅國家,喺高速鐵路上全部改用標準軌,咁樣做可以提高高速運行下嘅穩定性.
俄羅斯同芬蘭就採用5英尺寬軌高速鐵路,令佢喺境內嘅傳統鐵路軌道兼容.
「標準軌化」係指將窄軌或寬軌改建成標準鐵軌.
出面網頁[編輯]
- 交通部鐵路改建工程局(台灣)


text:
直刃族
直刃族(Straight edge,又譯做正派龐克)係80年代美國東岸興起嘅一種後生仔文化,佢哋有 Punk 嘅態度同打扮,但係堅持唔飲酒,唔食煙,唔啪丸.其中又有一部份係素食主義者.標誌係英文字母 X .
X[編輯]
Straight edge嘅標誌係英文字母 X ,佢哋會喺對手嘅手背上寫或者紋一個 X 字,代表佢哋唔會買酒飲.除咗寫或者紋喺手背,亦會印喺 T-shirt或者寫喺其他總之身體上會見到人嘅地方.有時亦會寫成sXe,即係Straight edge宿寫中間再加個 X.
簡史[編輯]
起源[編輯]
1981年華盛頓一隊 hardcore樂隊Minor threat所發表嘅一首歌,觸發Punk 文化入面一場Straight edge運動,Straight edge同時亦係Minor threat一隻大碟名稱.結果呢場Straight edge運動,喺波士頓同美國東岸興起,佢基於一個簡單理念:「你可以話事,唔需要畀其他嘢控制」,呢樣嘢由Minor threat樂隊主音 Ian MacKaye最先提出,之後仲好快就傳到去歐洲,發展出其他理念例如:「我唔飲酒煲煙,唔揩草啪丸,因為我有更好嘅事要做.我唔沈溺任何改變心智嘅藥,都一樣可以好過你,我就係Straight edge.」[1]
演變[編輯]
Straight edge喺華盛頓開始興起,慢慢多人識,不過對於Punk友嚟講吸引力唔大,所以Straight edge最初只係一啲地區運動,未全國化.而好多Straight edge嘅樂隊出咗名之後,都唔再玩hardcore而轉玩其他比較賺錢嘅音樂,又有一啲喺出名之後開始隊啤揩草啪丸,同原本Straight edge諗法已經變晒,所以到咗後期,諗Straight edge出嚟嘅Minor threat樂隊主音 Ian MacKaye雖然仍然堅持無變到,但佢自己都唔再認自己係Straight edge.之後開始Straight edge嘅人唔係一味只識批評其他 Punk友,就係抄返以前啲人嘅音樂同衣著,反吸煙反吸毒,無啦啦又反埋同性戀.
第二波[編輯]
80年代中,Straight edge樂隊Youth of Today算係嗰陣Straight edge樂隊之中最紅,主音Ray Cappo突然間走咗去信奎師那(krishna),加入咗國際奎師那知覺協會,一個印度嘅宗教組織.喺Ray Cappo影響下,令Straight edge喺本質上有好大改變,好多Straight edge友都開始一齊信奎師那,令成個運動開始宗教化,又因為宗教影響,除咗原本唔飲酒,唔食煙,唔啪丸,又加入唔食肉,變成素食主義,後來又加入嚴禁不當性行為.
90年代中[編輯]
90年代中又有幾隊Straight edge樂隊將Straight edge理念改變.有隊叫Earth Crisis嘅重金屬樂隊,宣揚動物權益同地球優先觀念,但佢哋行為太怪雞所以畀人笑多,但佢哋亦反映呢個時期Straight edge運動嘅發展方向,除咗原本嘅無煙無酒無藥同素食主義,又加咗動物權益,環保,無政府主義,代表樂隊仲有Vegan Reich,Raid.
但同時又發展出性別歧視,同性戀恐懼(反同性戀行為),集權主義呢啲極端行為出嚟.
參考[編輯]
- ↑ 1981年Minor threat發表"Straight Edge"歌詞,參考Straight Edge 互聯網檔案館嘅歸檔,歸檔日期2008年7月6號,.


text:
九月二十日,七個香港人加上一個德國人,一齊聚首 Offenburg*,香港人在德國協會 Hongkonger in Deutschland Verein ,正式成立!
而剛剛,我亦都同律師去咗公證處度,爲文件進行加簽,律師好快就會安排地方法院嘅登記手續,如無意外,呢個協會將會喺十一月內成爲一個德國嘅註冊協會 eingetragener Verein(e.V.).
呢個,應該係第一個喺德國由香港人成立嘅註冊協會.
目標
到底我地成立呢個協會,有啲咩目標?
根據我地嘅會章,香港人在德國協會成立之後,會有以下嘅目標:
一,聯繫身在德國嘅香港人
二,為身在德國而又有需要嘅香港人提供幫助
三,關注香港及德國之間嘅政治同商貿關係
四,收集有關德國嘅資訊,整合之後,再提供畀身在德國嘅香港人
當行政上嘅手續搞掂好哂之後,就會歡迎所有認同德國《基本法》入面提倡嘅價值(包括自由,平等,民主,法治),而又居於德國嘅香港人,加入呢一個協會.
只係平台,唔係大台
香港嘅「流水革命」,能夠延續超過四個月,其中一個原因,就係「無大台」.
創立「香港人在德國協會」,可能有人會質疑,我咁樣做,係唔係想起「德國大台」?
我同其他創會會員,都絕對無咁嘅意思.創立協會,我只有一個目標,就係為喺德國嘅香港人提供一個平台,亦希望可以擔當一個 facilitator 嘅角色(真係搵唔到呢個字中文講法).
呢邊嘅香港人,由於欠缺一個具有法定身份嘅代表,好多時候,好多嘢都無辦法做到.就係好簡單咁收集一啲有心人嘅資金,然後用嚟扣返搞活動嘅支出,都已經係一件令人非常頭痛嘅事,而聯絡唔同嘅德國組織或者媒體嘅時候,都無辦法唔以個人嘅名義去做.就用 G20 團隊三次德國登報嚟做例子,ViSdP 後面,唔應該用我一個人嘅名嚟頂,而係應該用「香港人」嘅名義嚟登!
運動無大台,係好事,但我記得六月局勢剛剛踏入惡化嘅螺旋之際,好多朋友都勞心勞力,希望自己都可以做到少少嘢,幫到香港.當時呢個去中心化嘅動員力,真係令到好多香港人都驚歎.
我明白,面對一個無情嘅政權,匿名對於好多人嚟講,係一個必要嘅自我保護措施,但係每次當一個行動完成之後,臨時建構嘅平台亦隨之消散,當又有一波行動出現嘅時候,要再聚集多一次五湖四海嘅有心人,實在係一個好艱鉅嘅工作.
喺呢個時刻,協會最重要嘅角色,就係整合所有人力物力,等喺呢邊嘅香港人,擁有一個平台,不但出師有名,更可以一齊合作,互相支持!
展望
協會依家仍然處於起始階段,想要做到理想入面嘅角色,仍有漫漫長路.我好希望,身處喺德國嘅香港人,可以連成一線,一齊幫手,喺德國建立一個屬於香港人嘅社區,喺需要嘅時候,都可以互相幫助,亦可以爲遙遠嘅家鄉出一分力!
接下來嘅工作,十分之多,我地依家已經開始搵緊啲有心人.如果你係一個喺德國定居嘅香港人,認同我地嘅理念,又希望可以幫手的話,歡迎你加入我地核心會員嘅團隊!緊接落嚟,我會提供一個聯絡方法,等大家都可以一齊參與建立在德港人社區嘅過程.當協會完成註冊,辦理好所有手續(包括銀行戶口,會員管理系統等等),可以開始招收會員,接受捐款嘅時候,就會再通知大家.希望大家密切留意!
能夠得到創會會員嘅支持,成爲協會嘅主席,我深感榮幸.喺呢度我要多謝各位有份參與籌組協會嘅朋友對我嘅信任同埋你地嘅付出.
我地會繼續努力,同全部香港人齊上齊落!
石賈墨 上
* 呢個Post,我唔知道應該配咩圖,但係講到 Offenburg,我就好想講佢嘅歷史,咁就唯有引用返之前我寫過嘅嘢啦:張相背後嘅大型雕塑,叫做「Freiheit — männlich/weiblich」Freiheit 大家都識啦,自由咁解.呢個雕塑出自藝術家 Jonathan Borofsky 之手,係由一男一女互相嵌入,各高舉一隻手嘅人所組成,用嚟紀念 Offenburg 喺德國民主化運動入面所扮演嘅角色.
唔講你唔知,原來一八三零年,法國七月革命牽起咗歐洲民主化嘅浪潮,直接令到德國出現三月革命,而第一個革命宣言,就係喺 Offenburg 出現.當時喺 Offenburg 一間叫 Salmen 嘅餐廳入面同外面,圍繞咗超過八百人,提出一份叫《人民的要求》嘅宣言,總共有十三段,當中有好多描述都清楚講明人民所要求嘅權利,例如係言論自由,集會自由等等.而呢啲描述,部分更加成為咗德國基本法嘅基礎.
呢個雕塑,就係用嚟紀念當初振臂一呼,追求自由嘅嗰八百幾位先行者.時至今日,Offenburg 每隔兩年,都會喺 Salmen 外面舉辦「自由節」,去歌頌佢地嘅貢獻.
延伸閱讀:
此為石賈墨之原創文章,轉載前請事先徵求授權並註明出處 www.stegermatt.de
有嘢想講?可以喺下面留低你嘅意見.
歡迎隨時聯絡我了解更多
WhatsApp: +4917695274920
Signal: +4917695274920
Telegram: @Stegermatt


text:
最近有一套以80年代沙田棒球隊「沙燕隊」為主題嘅電影上畫,戲入自然有唔少畫面都喺沙田取景啦.由細到大都喺呢個地方成長嘅沙田友睇完都表示好有親切感,勾起唔少青春回憶呀.其實沙田呢個新市鎮,唔係得雞粥同名牌林立,感覺愈嚟愈陌生嘅新城市嘅,今日就帶大家慢慢遊走沙田,睇下有咩清新影相位啦.
(1)禾輋邨
戲入面兩個男主角成日喺走廊跑嚟跑去嘅,就係禾輋邨喇.屋邨帶畀我哋嗰份人情味同集體回憶,「天・與地」嗰啲天價樓邊有得比.不過好風光多的是,屋邨平凡事,點解要特登介紹禾輋邨?因為佢天井地下有8張圓凳仔,圍埋一個大圓形,由上面影返落去,都幾特別㗎.如果同朋友一齊,仲可以叫佢坐喺每張凳影張相砌返個gif?.
點去:沙田好運中心旁開始沿天橋一直行
(2)禾輋花海
春天一到,大家都會爭住去長洲影櫻花,或者山長水遠去郊外影鳳凰木,油菜花咁.其實花海近在眼前,交通方便嘅禾輋邨入面種咗好多棵宮粉羊蹄甲,春天嘅時候滿目粉紅,咩角度都影到靚相呀.除咗宮粉羊蹄甲,邨入面仲有唔少色彩繽紛嘅花,春天去影相真係好靚㗎.
(3)瀝源公園仔
而家畀細路玩嘅公園買少見少(放學去上興趣班好過啦),而且全部都錫住啲小朋友嚟設計,用晒硬膠膠嚟做材料,以前啲鐵製公園設施,全港唔係得返好地方搵到㗎咋.一見到呢幾張鐵製搖搖凳,真係咩童年回憶都返晒嚟.除咗瀝源,大圍美林邨都一樣仲有少少呢類古董㗎.
(4)城門河
講得沙田,又點可以唔提起城門河呢?毛毛仲記得小學嗰陣仲係冇冷氣嘅年代,日日都聞住河臭上堂……好彩近年城門河異味問題已經改善咗好多,而佢嘅景色同往日一樣咁迷人.日頭影就夠清新,黃昏就夠浪漫,夜晚都好舒服㗎.
點去:城門河好長,沙田或大圍火車站,車公廟或沙田圍馬鐵站都可以去到
通常一講到城門河,大家又淨係諗到最典型嘅「橫橋+直河」畫面,其實河邊仲有好多穩秘靚景㗎.換個角度,用沿河嘅橋仔做主角,一樣夠晒清新.成條河咁長,除咗大家最熟悉嘅瀝源橋同沙燕橋,上面仲有唔少窄窄嘅橋仔,就好似沙田官立中學對出,通去車公廟馬鐵站呢條橋仔咁,畀啲耐性,等到冇人行嘅時候影都幾有feel.
點去:大圍火車站或車公廟馬鐵站
要清新,又點少得綠油油嘅畫面呢?河邊嘅小路兩旁長滿大樹,無論散步定影相都好舒服.呢張相就喺車公廟馬鐵站附近影嘅~
點去:車公廟馬鐵站B出口
(5)富山下城門水塘堤壩
富山有個火葬場就係人都知,不過唔好以為富山生人勿近呀,因為你會分分鐘錯過咗個影相靚景!上到嚟堤壩,嗰種感覺唔止係與世隔絕咁簡單,直頭係瑞士山區肺!一大片草地加埋藍天,想唔清新都唔得啦.(溫提:唔好行咁出,會轆咗落山)
點去:大圍火車站 D 出口村南道乘 64K 小巴至富山總站,再步行上山